
Era a patra noapte în care dragorul! de bază 21 patrula la 
oarecare distanță de țărm. Oamenii, vlăguiți, aveau totuși 
privirile agere. Fiecare, la locul stabilit, observa un anume 
sector din întinderea apei. Presupusul inamic, o navă 
necunoscută ce transmitea din când în când, noaptea, scurte 
mesaje, întârzia să apară. 

Primul mesaj, venit dinspre mare, fusese receptat, 
întâmplător, în ultima noapte a lunii martie. Al doilea, cu trei zile 
în urmă. De atunci... Locotenentul major Mihai Vidrașcu scruta și 
el luciul apei. Îl iscodea gândul inutilităţii acestei acţiuni. 
„Suntem în 16 aprilie, reflectă el, și nimic”. Fără să vrea își 
aminti cuvintele căpitanului Stoian: „Mai întâi în noaptea spre 
întâi aprilie, apoi în noaptea de 13; te pomenești că cineva e pus 
pe glume”. Din privirea serioasă a șefului dedusese interesul pe 
care îl acorda acestui caz, preocuparea pentru clarificarea lui. 

Se uită din nou la ceas. Se apropia miezul nopţii. Parcă pentru 
a-și odihni ochii, ridică privirea spre stelele ce străjuiau 
întinderea nesfârșită a apelor. Intoarse capul spre uscat. Alte mii 
de stele se bolteau deasupra bătrânului port. Către Midia, cerul 
era mai întunecat. În jurul navei valuri și vuiete neînţelese, 
întuneric și pustiu. 

Dinspre nord începu să sufle un vânt rece. Întâi în adieri, apoi 
în rafale din ce în ce mai puternice. Schimbarea vremii îl 
nemulțumea. Stelele dispărură rând pe rând sub perdeaua 
întunecată a norilor. 

Nu trecură decât câteva clipe și picături mari de ploaie 
începură să cadă pe puntea lustruită ca o oglindă. Marinarul de 
la proră stătea nemișcat, săgetând bezna. Simţindu-i 
apropierea, se bucură. În doi, singurătatea e mai puţin urâcioasă 
și noaptea mai scurtă. 

Vidrașcu își îmbrăcă haina de ploaie, îi ridică gulerul și 
1 Navă de luptă special amenajată pentru îndepărtarea minelor 
(acustice, magnetice sau mecanice) depuse într-o anumită regiune a 
mării sau a unui fluviu. 


continuă să privească undulirile apei. 

Auzi un strigăt. Tresări. Se ridică și făcu câţiva pași pe punte. 
Ascultă din nou. Nimic, în afara vuietului mării. | se păruse 
probabil. Oboseala celor patru nopţi nedormite își spunea 
cuvântul. Își șterse faţa udă și murmură încet: „Am halucinaţii”. 
Peste câteva clipe auzi din nou strigătul. Mai mult o chemare. 
înţelese că nu fusese o iluzie. Era vocea transmisionistului de 
serviciu. Cobori în grabă spre cabina staţiei de radio. Un mesaj 
scurt străbătuse eterul. 

— L-ai înregistrat, Stolerule? 

— Da, tovarășe locotenent major. 

— Va răspunde corespondentul? Il va repeta emitentul? 

Se așternu liniștea. Nervii celor de pe navă erau încordați la 
maximum. Oboseala, risipită pentru moment, sporea usturimea 
ochilor, amplifica ţiuitul din urechi. Mesajul nu se mai repetă. 
Corespondentul din larg căruia i se adresase cel de pe uscat 
tăcea și el. Vidrașcu își puse din nou mantaua pe umeri și ieși pe 
punte. Valurile nu mai izbeau așa puternic nava. Picăturile de 
ploaie se răriră și în cele din urmă rămase doar umezeala din 
aer. Aprinse o ţigară și privi din nou spre uscat. Diadema de 
luminiţe reapăruse deasupra portului. 

Nici n-avusese timp să revadă bine orașul. Misiunea asta îl 
acaparase cu totul din prima zi. Primise cu bucurie vestea 
mutării, după mai mulți ani, de la Dunăre la mare. Spera să-și 
găsească o locuinţă bună, să iasă la pescuit, să facă plajă, să 
colinde seara străzile pline de amintiri. Dar, ca un făcut, exact în 
noaptea în care acceleratul îl aducea în Constanţa, vasta 
întindere marină trimisese spre uscat, în întâmpinarea sa, 
misteriosul mesaj. 

Următoarea noapte îl găsi tot pe puntea vasului. Patrulau 
acum în alt sector, la sud-est de oraș. Fuma liniștit, puţin obosit. 
Faptul că mesajul nu fusese încă descifrat îl înciuda. Din nou, 
miile de stele, șiragul de lumini albe de pe țărm și marinarii de 
veghe îi ţineau de urât. Avea răbdare. O calitate care dă puteri, 
ajută să învingi. 

Ca ofiţer din serviciul de contrainformaţii militare îndeplinise 
multe misiuni, rezolvase cazuri destul de complicate, simţise, nu 
o dată, satisfacția muncii împlinite. De data aceasta, însă, îl 
frământa îndoiala. Ipoteza propusă de el, căreia i se acordase 
oarecare credit, se întrevedea fantezistă. Trebuia încercat 


altceva. Va raporta mâine căpitanului Stoian. 

— Un submarin la tribord! strigă marinarul din postul de 
veghe. 

Smuls din gândurile lui, Vidrașcu se uită mai întâi la militar și 
abia după aceea în direcţia indicată. Răspunse: 

— L-am văzut. Nu-l slăbi și nu mai ţipa așa. 

— Am înţeles. 

De fapt, marinarul, dovedind calități de adevărat cercetaș, 
zărise prin binoclu doar periscopul. Vidrașcu sesiză imediat că 
dragorul se găsea, cel puţin pentru moment, în unghiul mort al 
observatorului din submarin. 

Periscopul începu să se scufunde încet. Peste câteva minute 
ieși timid la suprafaţă în alt punct. Cobori și iar apăru. Vidrașcu 
raportă prin radio șefului său, de la care primi indicaţii asupra 
modului de acţiune. 

Submarinul continua să „are” marea spre surprinderea și 
nerăbdarea echipajului care, alarmat, se găsea de-acum la 
posturi. 

— Să lansăm câteva mine, tovarășe locotenent major, sugeră 
comandantul vasului. 

— In niciun caz! N-am face decât să-l punem pe fugă, ori... 

— Ințeleg, dumneavoastră urmăriți un anumit lucru. 

— Mai bine manevră de îndepărtare pentru a-l induce în 
eroare. 

Periscopul nu se mai zări câteva clipe. Reieși la suprafață, 
după care dispăru complet. 

— Se vede că ne-a observat, spuse mai mult pentru sine 
Vidrașcu. Un submarin de mic tonaj. Tipul vasului ne este 
cunoscut. Mai puţin cunoaștem scopul vizitei în sudul portului. 
Părea că cercetează fundul mării, nu-i așa? se adresă 
comandantului. 

— Așa mi-a făcut și mie impresia, răspunse gânditor acesta. 

— De ce oare? Trebuie să aflăm, și asta neîntârziat. 

Câteva ore mai târziu, în faţa unei hărți, locotenentul major 
Vidrașcu arăta căpitanului Stoian locul unde fusese observat 
submarinul necunoscut, destinatarul, probabil, al mesajului 
misterios înregistrat în cursul nopţii trecute. 

— Din păcate, specialiștii noștri nu au reușit încă să descifreze 
mesajul, spuse cu necaz căpitanul. Trebuie să suplinim această 
deficiență cu alte măsuri. 


LU 


— Mă gândesc că nu ar fi rău dacă am bruia mesajele. 

— l-am speria. Atenţia noastră trebuie îndreptată spre 
identificarea corespondentului de pe țărm. Ai citit materialul pe 
care ţi l-am dat? 

— Da, tovarășe căpitan. 

— Ai găsit vreo legătură cu cazul acesta? 

Vidrașcu tăcu. Citise materialul. Işi formase o imagine cu 
privire la conţinutul celor patru dosare, dar nu se simţea în 
măsură să dea un răspuns categoric la această întrebare. 

sesizându-i ezitarea, căpitanul adăugă: 

— S-ar putea să mă înșel, dar... știu eu? 

Discuţia luă sfârșit aici, șeful serviciului fiind chemat la telefon 
de București. 

Tăcea marea, tăcea uscatul. Vidrașcu nu-și pierduse totuși 
răbdarea. Gândea febril. Făcea presupuneri. Căuta puncte 
comune între cele petrecute și conţinutul dosarelor pe care le 
restudiase cu migală. In unele privințe faptele se înnodau, 
existând cel puţin aparent unele legături. Dar, undeva logica 
ofițerului se împotmolea. O parte din informaţii nu puteau fi 
explicate prin prisma faptelor înregistrate în ultima lună. 

Odată cu preocuparea pentru dezlegarea misterioaselor 
mesaje, începu să se obișnuiască cu noul loc de muncă. Colegii 
îl înconjuraseră cu căldură. Erau plini de viaţă. In clipe de 
destindere se încingeau adevărate partide de șah, tenis de 
masă sau volei. 

Răsfoia pentru a nu știu câta oară filele dosarelor, încercând 
să stabilească o legătură între gândurile sale și cele ale 
predecesorilor. Făcea însemnări, eliminând și acceptând în 
același timp ipoteze, variante care puteau să-l ajute în 
dezlegarea enigmelor. Ajunsese la un punct, după părerea lui, 
verosimil, dar continua să fie descumpănit. Incerca un fel de 
teamă, poate nejustificată, întreţinută de zvonurile care circulau 
cu privire la pretenţiile „exagerate” ale căpitanului Stoian. 

Șeful serviciului, prins în alte probleme mai urgente, îl primi 
abia a doua zi după-amiază. Cu convingere, dar, ponderat, își 
expuse punctul de vedere. Fu ascultat cu răbdare și atenţie, fapt 
ce-l impresionă plăcut. Căută să  întrezărească efectul 


concluziilor sale. Căpitanul Stoian nu schiţa însă niciun gest, fie 
el favorabil sau nefavorabil. Rezemat de spătarul scaunului- 
fotoliu, privea la creionul pe care-l răsucea între degete. Puse 
câteva întrebări, făcând unele precizări. Vidrașcu nu știa ce să 
creadă. Cercetă insistent figura șefului, care continua să rămână 
inflexibilă. Faţa-i aspră, brăzdată prea devreme, încadra 
armonios ochii mari, de culoare verde. Respectându-i tăcerea, 
Vidrașcu începu să reflecteze la întrebările ce-i fuseseră puse, 
sperând să sesizeze măcar o nuanţă din viziunea căpitanului. N- 
avu prea mult răgaz, căci simţi privirea șefului aţintită asupră-i. 

— Raționamentul dumitale mi se pare bun. Accept propunerile 
și vei trece imediat la treabă. 

Se ridică de la birou și începu să se plimbe încet prin 
încăpere. Vidrașcu remarcă ţinuta ireproșabilă a căpitanului 
Stoian. Purta un costum de culoare albastră cu dungulițe abia 
vizibile. Cămașa albă, imaculată, cravata de culoare deschisă cu 
două dungi albastre întregeau ţinuta, dându-i totodată o notă de 
sobrietate. 

— Vei lucra direct cu mine. Aș dori în același timp ca în 
sectoarele de care răspunzi să nu apară evenimente deosebite, 
adăugă cu voce joasă Stoian. 

— Am înţeles și, credeţi-mă, același lucru îl doresc și eu. 

Printre sarcinile încredințate locotenentului major Vidrașcu se 
afla și Ansamblul artistic al garnizoanei, pe care, mulţi dintre 
colegii lui nu-l preferau. „În fond, conchise el după ce se 
informă, Ansamblul este un mănunchi de oameni cumsecade, 
apreciaţi și care cuprinde talente autentice”. Din experienţă știa 
că în munca lui se cerea o bună cunoaștere a oamenilor, a 
preocupărilor, bucuriilor și necazurilor lor. Se hotărî deci să se 
ocupe de Ansamblu mai îndeaproape. 

Începu să frecventeze clădirea modestă, situată în spatele 
bisericii elene Metamorphosis? din strada Aristide Karatzale. 
> Biserica grecească „Metamorphosis” este un lăcaș de mici 
dimensiuni amplasat în zona istorică a orașului, aproape de plaja 
Modern. Povestea frumoasei biserici începe în urmă cu un secol și 
jumătate, pe vremea când Dobrogea era parte a Imperiului Otoman și 
marca „nașterea” primului lăcaș de cult creștin din Constanţa. 
Construcţia bisericii a demarat în anul 1862 cu acordul sultanului 
Abdul Aziz Bin Mehmet Han care răspundea astfel pozitiv la cererea 
comunităţii elene de a construi un lăcaș de cult în zonă. 


Uneori bine dispus, alteori mai puţin, urmărea spectacolele „Sus 
ancora”, „Bun cart înainte”, „Cu barca-n larg”. Colectivul 
Ansamblului începu să-l atragă. Zăbovea câte o oră, două la 
repetiţii. Mai ales în zilele când „ALBATROS-31”, cum era 
denumită misiunea referitoare la submarinul misterios, îi sporea, 
dintr-un motiv sau altul, tensiunea nervoasă, aici găsea 
momente de destindere. Reușise să cunoască oamenii. Se 
obișnuiseră și ei cu el. Dacă la început prezenţa noului ofițer îi 
stânjenea, ulterior îi simțeau parcă lipsa. Găsiseră în Vidrașcu 
un om cu idei, cu cultură artistică, un om serios și sociabil. 

Fetele de la balet, mai îndrăznețe, îi trimiteau câte un zâmbet 
semnificativ. Cunoscut de-acum ca om de spirit, în ochii lor 
cântărea mult și fizicul său atrăgător. Procedând cu tact pentru 
a nu le îndepărta, Vidrașcu nu răspundea acestor „tentative”, 
cum le numea el printre prieteni. Şeful Ansamblului îl cucerise 
prin atitudinea lui sinceră, prietenoasă, încă de la primele 
întâlniri. Își vorbeau și se înțelegeau ca și când s-ar fi cunoscut 
de mulți ani. 

Luna aprilie a anului 1950 se arăta tare schimbătoare. Zile 
călduroase, ca de vară, alternau cu altele urâte, posomorâte. 
Ploi mărunte, ce te sfredeleau până la piele, nu - conteneau de 
dimineaţa până seara, pentru ca a doua zi un soare puternic să 
îmbrățișeze cu raze fierbinţi întreg litoralul. 

Într-una din dimineţile mohorâte, Vidrașcu se îndreptă spre 
Ansamblu. Nu prea era în apele lui. Țipetele pescărușilor agitați 
îl indispuneau și mai mult. În ușa teatrului dădu peste o 
fetișcană plângând. Să tot fi avut șaptesprezece ani, dar 
înfățișarea plăpândă te făcea să nu-i dai nici atât. Incercă să afle 
ce i se întâmplase. 

— De ce plângi? 

Nu primi niciun răspuns. Printr-un gest, fata îi dădu să 
înţeleagă că dorește s-o lase în pace. Continuă să plângă. La 
insistenţele lui, căută să se liniștească. Printre sughiţuri, îi 
mărturisi necazul. Ar fi făcut-o, poate, în faţa oricărui străin care 
ar fi căutat s-o asculte, atât era de deprimată. Terminase un 
curs de balet și se remarcase în câteva formații artistice de 
amatori. Aflase că este un loc liber la Ansamblu și ceruse să fie 
angajată, însă maestrul de balet o refuzase pe motiv că n-ar fi 
putut face față unui program prea obositor. 

În timp ce discutau, apăru șeful Ansamblului care, 


impresionat, hotărî s-o angajeze de probă. 

Măsura se dovedi curând bine inspirată. Micuța balerină 
ajunse să fie socotită una dintre cele mai bune dansatoare, fiind 
distribuită în numere de succes. Cu toate acestea, Manuela 
Pandelescu, căci acesta îi era numele, părea nefericită. Se 
petrecea ceva cu ea. Observaseră acest lucru colegii și chiar 
Vidrașcu. Nimeni însă nu încerca s-o descoasă pentru a nu părea 
indiscret. Venea la teatru cu cearcăne la ochi, fugea de restul 
fetelor, continua să fie tristă. Mizând pe faptul că fata avea 
motiv să-l simtă mai apropiat, Vidrașcu vru să afle de la ea ce-o 
frământă. Manuela păru decisă în primul moment să-și descarce 
și de data aceasta sufletul. Apoi ezită, devenind și mai 
rezervată. El nu insistă. 

Într-o zi, după o repetiţie mai lungă, încercatul clovn și 
acrobat Vivi Albertini îl opri în faţa teatrului, rugându-l să-i facă 
o vizită. Îi dădu adresa. A doua zi îl căută. Găsi cu ușurință 
strada, situată dincolo de piața mare. O străduță îngustă cu tei 
și case curate, bine îngrijite. Dar apartamentul ori locuinţa 
clovnului nicăieri. Înciudat, Vidrașcu dădu să plece, când un 
vagon cum au mulți artiști de circ îi atrase atenţia. Deasupra ușii 
era o tăbliță cu numele proprietarului. 

Vagonul pe roţi adăpostea două cămăruţțe destul de 
atrăgătoare, mobilate cu gust.  Bibelouri fine zâmbeau 
musafirilor din diferite unghere. Circar de meserie, acest pribeag 
artist cunoscuse toată viaţa drumurile și privaţiunile meseriei. 
Deși nu împlinise patruzeci și cinci de ani, chipul său blând purta 
premature semne de bătrânețe. 

ÎI primi amabil, mult timp vorbindu-i de cu totul altceva decât 
se așteptase ofițerul. Fu servit cu o cafea preparată în nisip, 
după o reţetă împrumutată de la o vecină turcoaică. După ce-i 
dădu și acest amănunt, artistul se opri din sporovăială lui. 
Vidrașcu avu tot timpul impresia că omul căuta un moment 
prielnic ca să-i vorbească. Pe neașteptate, îl auzi: 

— Cred că nu greșesc adresându-mă dumneavoastră. Am 
început să vă cunosc întrucâtva și de-aceea m-am oprit la 
dumneavoastră. 

— Ce-mi spuneţi mă bucură. Mi-ar face plăcere să vă fiu de 
folos. 

— Nu mie, tovarășe locotenent major, nu despre mine e 
vorba, ci despre Manuela, Manuela Pandelescu. N-aţi observat 


că are ceva pe suflet? 

Surprins, Vidrașcu îi răspunse evaziv. 

— Sincer să fiu, am observat ceva, dar insuficient ca să mă 
lămuresc. Poate cu ajutorul dumneavoastră... 

— Zilele de ieri și de azi au fost un chin pentru mine. Oricât 
m-am frământat n-am găsit un mijloc de a o ajuta singur. Și e 
păcat de ea. Plăpândă cum e, intră mâine, poimâine în mormânt 
dacă o mai ţine așa. 

— Dar ce i s-a întâmplat, vreo decepţie? interveni Vidrașcu. 

— Spuneţi vorbe mari. E curată ca o lacrimă. leri noapte a 
dormit în patul pe care staţi dumneavoastră. Eu în camera de 
alături. Știţi, e de-o vârstă cu fiica mea, pe care soarta mă face 
să o văd atât de rar. 

După ce trase cu sete din ţigară, continuă! 

— Eu mai citeam, când am auzit niște gemete slabe, 
neregulate. M-am apropiat de patul fetei și nu-mi venea să cred 
văzând-o cum se zbuciumă prin somn. Voiam s-o scol, dar mă 
temeam să nu-i fac mai rău. Am rămas lângă ea minute în șir. 
Trăia niște coșmaruri groaznice. Îi simţeam sufletul zbătându-se 
ca un fluture plăpând în preajma flăcărilor. De câteva ori a ţipat: 
„Nu mai da tată... Mamă, mămicuţă...” S-a liniștit greu. Am 
adormit și eu spre ziuă. 

— O dramă familială, tovarășe Albertini. În treburile acestea e 
greu să intervină cineva din afară. 

— Staţi, nu vă grăbiţi, că nu v-am spus totul. De dimineaţă nu 
i-am zis nimic despre cele petrecute peste noapte. l-am povestit 
despre fata mea lucruri vesele, unele inventate, i-am cerut 
părerea cam ce aș putea să-i cumpăr și să-i trimit de ziua ei. 
Apoi i-am ponegrit pe părinţii care nu au grijă de copii, i-am 
relatat aspecte din viaţa unei familii în care tatăl era un zbir. 
Când i-am spus că își bătea soţia și copiii, scoțându-i dezbrăcați 
în zăpadă, a început să plângă. Printre lacrimile care nu secau, 
mai cu întrebări, mai lăsată singură, mi-a povestit și tragedia din 
familia ei. Să vă spun ce am aflat. Tatăl Manuelei, un beţiv 
notoriu, își neglijează familia, își bate soţia. În plus, îi cere soţiei 
lucruri mari. Vă va surprinde poate ce vă voi relata. M-am gândit 
mult până m-am hotărât să vă împărtășesc lucrurile astea. Din 
cauza fetei. 

— Vă ascult. M-aţi făcut curios. 

— Îi cere, auziţi, să intre în birourile de la unitatea unde 


lucrează ca lenjereasă și să ia hărţi, sau orice hârtie scrisă, 
dosare chiar, dacă poate. Femeia nu vrea, dar nu are nici curajul 
să reclame. Manuela a aflat toate acestea din certurile dintre 
părinţi și acum e îngrozită. 

— Cum s-ar spune, spionaj... 

— Așa mă gândesc și eu. 

— După procedeu se vede că nu-i de meserie. Bă, dimpotrivă. 

— Hm! Știu eu? 

— İl strânge cineva cu ușa, altfel n-ar proceda într-un mod 
atât de stupid. Imi mai puteţi spune ceva? 

— Nu, tovarășe locotenent major. Cred că v-am spus totul. 

— Vă mulţumesc foarte mult și vă rog, dacă veţi mai afla 
ceva, să-mi comunicaţi. 

— Așa o să fac. Vă spun încă o dată: mă gândesc la săraca 
fată. 

Din ușa vagonului, Vivi Albertini îl conduse cu privirea până 
departe pe musafirul său. Pe fața sa se putea citi însă o ușoară 
nemulțumire, chiar o părere de rău. Ochii îi luciră puternic. 
Strânse pumnul tare și-l izbi cu ciudă în gol. Să-i fi părut rău că i- 
a spus ofițerului ce aflase despre Manuela? 

La rândul său, Vidrașcu privea altfel lucrurile. Ca om îi părea 
rău de cele aflate despre tatăl Manuelei. Ca ofiter de 
contrainformaţii nu putea să nu constate și aspectul pozitiv. 
Erau primele informaţii obţinute după numirea în noua funcţie, 
semn că oamenii începuseră să aibă încredere în el. Se duse 
direct la șeful serviciului, căruia îi raportă toată situaţia, inclusiv 
modul în care fusese angajată fata la Ansamblu. 

— Acestea au fost datele pe care mi le-a furnizat Vivi 
Albertini, tovarășe căpitan, încheie el. 

— Ce fel de om e Albertini? 

— Om serios, așezat. N-a creat probleme colectivului. 

— Din alte puncte de vedere? 

— Nimic. Cel puţin până în clipa de faţă. 

— Atunci organizează o întâlnire discretă cu Manuela 
Pandelescu, de preferință mâine dimineaţă după repetiţie. 

— Am înţeles. 


A doua zi, la ora 11, Vidrașcu raportă telefonic căpitanului 
Stoian că îl așteaptă Manuela într-o încăpere la Casa armatei. 
leși înaintea șefului care, deși avea multe alte treburi, îl întrebă 


fără grabă: 

— Cum ai procedat, Vidrașcule? 

— Fata e pusă la curent, tovarășe căpitan. Deși ezită încă, am 
impresia că are încredere în noi. A înţeles probabil că e în 
favoarea ei și a familiei să știm totul și să putem interveni în 
timp oportun. 

— Bine. Trebuie să-i câștigăm neapărat încrederea, altfel nu 
facem nimic. 

Pe Manuela o găsiră ghemuită în fotoliul de lângă geam. 
Privea fără ţintă pe fereastră. Era tristă. Faţa palidă și părul 
nearanjat, strâns doar la spate cu un șiret, îi dădea o înfățișare 
mai puţin plăcută. i 

Căpitanul Stoian o privi duios. li putea fi fiică. Deși își formase 
un cămin cu mulți ani în urmă, nu avea copii. Și-ar fi dorit o 
fetiță. De multe ori și-o imagina cu codițe lungi, ochi mari și 
gălăgioasă din cale-afară. Soţia lui, o femeie sobră, suferea mult 
din această cauză, omorându-și necazul între pereții 
apartamentului, întotdeauna extrem de curat și împodobit cu 
alese lucruri de mână. 

Deși știa că protectorul ei n-o să revină singur, Manuela 
tresări, ochii îi luciră. Își frecă nervoasă mâinile și buzele 
începură să-i tremure. Privea temătoare spre noul venit. Acesta i 
se adresă cu voce caldă, părintească: 

— Liniștește-te, domnișoară, și te rog spune-mi și mie totul de 
la început, cu de-amănuntul. 

Manuela se încruntă, lăsă capul în jos și oftă adânc. 

— Știu că nu-i ușor, dar trebuie. Ţi-a spus și tovarășul 
Vidrașcu. O să facem tot ce putem pentru familia dumitale, 
pentru mama și pentru dumneata. 

Fata continua să privească în jos și din ochi îi ţâșniră lacrimi. 

— S-ar putea ca lucrurile să nu fie prea grave, te-oi fi speriat 
mai mult. Dar trebuie să vedem. Depinde de dumneata în ce 
măsură o să reușim. 

Manuela mai oftă o dată, își șterse lacrimile cu batista și se 
uită la căpitan. Faţa luminoasă a acestuia îi dădu un pic de 
curaj. 

— E vorba de ai mei, de tatăl meu și vă dați seama... 

— Așa e, ai dreptate, dar gândește-te că e mai ușor să previi 
făptuirea unui rău, decât să repari ceea ce deja a fost stricat. Și- 
apoi, una e tentativa și alta este faptul împlinit. 


— La asta m-am gândit și eu. Nu vreau să le fac rău, sunt 
părinţii mei. Vreau să-i ajut. 

— Să-ncercăm împreună, Manuela. Nu te superi că-ţi spun pe 
nume. 

— Nu, nu mă supăr. Eu am să vă povestesc tot ce știu despre 
familia mea. Tatăl meu are acum patruzeci de ani... 

Relatarea fetei înfățișa un tată cu apucături cel puțin ciudate. 
Dacă cu puţin timp în urmă era un om liniștit, care își vedea de 
casă și de familie, iar la serviciu era apreciat ca unul dintre cei 
mai buni piloți, de-o vreme, mai precis de câteva luni, își 
schimbase brusc felul de a fi. Intervenise ceva în viaţa lui. În 
mod cu totul nejustificat lipsise de câteva ori de-acasă, era 
nervos, capricios, începuse să bea, să aibă insomnii, să se 
teamă de ceva. De fiecare dată când venea acasă întreba dacă 
fusese căutat de cineva, când plecase persoana, dacă mai vine. 
Pe soţie, contrar obiceiurilor statornicite de-a lungul celor 
aproape douăzeci de ani de căsătorie, o suspecta permanent. 

În naivitatea ei, fata crezuse, la început, că tatăl devenise 
peste noapte, gelos. Treptat, văzând că se ferește de ea, ceea 
ce o determinase să-și ascută urechile, reușise să deslușească 
un motiv anume al frământărilor tatălui ei. Era preocupat de 
aflarea anumitor lucruri, unele cu caracter militar. Cineva îi 
cerea, desigur, informaţii. Nu o dată se întrebase ea cine putea 
fi acel cineva și de ce avea nevoie de informaţiile respective. 

Ascultând-o cu răbdare, cei doi ofițeri observară la ea o minte 
lucidă, matură, în ciuda înfățișării firave, bolnăvicioase. 

— Ascultă, Manuela, ai încercat să ai o discuţie cu tatăl 
dumitale? întrebă căpitanul Stoian. 

— Da, răspunse hotărât Manuela. Dar mi-a retezat-o aspru 
spunându-mi că sunt lucruri care nu mă privesc pe mine. Mi-a 
zis să-mi văd de serviciu, pentru ca în cazul în care nu reușesc 
la toamnă la facultate să am de unde mânca o pâine. 

— Ce spuneai că este mama? 

— Lenjereasă. După ce am intrat eu la Ansamblu, rata i-a 
cerut să se angajeze la o unitate militară. Când l-a întrebat de 
ce, i-a răspuns că așa i se cere lui. Altfel ar avea neplăceri. 
Mama nu a înțeles prea multe, și nici eu, dar nu am cerut 
explicaţii. Acum câteva zile am priceput de ce. A pus-o pe mama 
să sustragă din unitate orice documente scrise i-ar fi la 
îndemână. 


— Vrei să ne spui ce relaţii are tatăl dumitale, care-i sunt 
prietenii, ce pasiuni are, dacă are și el ca tot omul un tovarăș cu 
care discută și bune și rele? 

După câteva clipe de gândire Manuela răspunse că singura lui 
preocupare este creșterea viermilor de mătase. In privinţa 
relaţiilor, acestea erau puţine, îndeosebi cu vecinii, unii dintre ei 
foști colegi în armată. 

Simţind privirea stăruitoare a fetei asupra lui, căpitanul se 
simţi obligat să-i vorbească, să o încurajeze, să-i dea un sfat. 
Era un om realist și ca atare nu putea inventa nimic. 

— Într-adevăr, neplăcută situaţie, spuse Stoian. 

Adresându-se lui Vidrașcu, continuă: 

— Sunt și câteva lucruri neclare. Unele amănunte importante 
Manuela nu le cunoaște și nici nu are de unde. Va trebui să le 
lămurim noi. Se întoarse spre ea. Te văd acum mai liniștită, 
Manuela. Aș vrea să fii încredinţată că ai făcut bine. Două lucruri 
te rog. Primul, e ca nimeni să nu știe despre discuţia noastră, iar 
al doilea, ca orice lucru nou să i-l comunici tovarăşului Vidrașcu. 
O să-ţi spună dânsul cum îl găsești. Eşti de acord? 

— Da, tovarășe căpitan, așa voi face, dar, vă rog, aveţi grijă. 
Sunt părinţii mei și mă doare inima când mă gândesc că... 

— Ti-am promis și sperăm să putem opri lucrurile la timp. 

Se sculă de pe scaun, întinse mâna fetei și, strângându-i-o, o 
privi cu gingășie. 

— Curaj și optimism, Manuela. Ai viaţa în faţă și mult talent. 
Te-am admirat, împreună cu soţia, la spectacolul de duminica 
trecută. Vom veni să te mai vedem. La revedere. 

După ce-o conduse pe fată, Vidrașcu primi unele indicaţii de 
la șef, după care se despărțiră. 

Cercetările efectuate confirmară în bună parte spusele 
Manuelei  Pandelescu. Tatăl acesteia, Grigore Pandelescu, 
intrase în armată în 1930, în timpul celui de-al doilea război 
mondial fiind trimis la o școală de specializare în Germania. 
Capitularea Germaniei fasciste îl găsise într-un lagăr de 
prizonieri. Întors în ţară în primăvara anului 1946, nu s-a mai 
reangajat în armată, preferind funcţia de pilot în port. 

Din verificări mai rezulta că în ultimul timp primise vizita unui 
necunoscut ce privise bănuitor de jur-împrejur înainte de a intra 
în curtea lui Pandelescu. 


„„Trecuseră trei zile de când căpitanul Stoian stătuse de 
vorbă cu Manuela Pandelescu. Vidrașcu își sistematiza 
documentarea făcută în legătură cu tatăl fetei pentru a-și 
informa șeful, când fu chemat la telefon. Recunoscu vocea 
fostului comandor de marină Manciu Dimitrie, pensionar, care se 
angajase marinar de cursă lungă, îndeplinind funcţia de 
comandant pe nava «Zenit». 

— Să trăiţi, tovarășe comandant, ce mai faceţi? 

— Vidrașcule, dumneata ești? 

— Eu sunt, tovarășe comandant. 

— Ascultă-mă te rog cu atenţie. Vorbesc, din port. Peste 
câteva minute, ridicăm ancora. Ne întoarcem peste zece zile. 
Mâine vine la dumneata pilotul Grigore Pandelescu, un băiat 
bun, care are un mare necaz pe suflet. Mie mi-a vorbit. Prin 
telefon nu pot să-ţi spun. Acum câteva clipe m-am despărţit de 
el. L-am convins să-ţi facă o vizită. De fapt, el va pilota nava 
până la ieșirea din port. O să-l mai sfătuiesc o dată să se 
prezinte la voi. _ 

— Cu plăcere, tovarăşe comandant. Il așteptăm. De 
asemenea și pe dumneavoastră. Drum bun! 

— Mulţumesc. La bună vedere! 

„Telefonul acesta schimbă complet datele problemei, reflectă 
Vidrașcu. Mă bucur în primul rând pentru fată. Tatăl ei rămâne 
totuși un om”. 

Abia așteptă ziua următoare să-l informeze pe căpitan de 
hotărârea luată de Grigore Pandelescu. 

„„„Când ieși de la șef, ofițerul de serviciu îl anunţă că e chemat 
la telefon. Recunoscu imediat vocea Manuelei. 

— Ce s-a întâmplat, Manuela? 

— A murit tata, auzi răspunsul disperat al fetei. 

Se urcă repede în mașina de serviciu și alergă spre locuinţa 
familiei Pandelescu. Il întâmpină o casă pustie. Surprins de 
vestea primită, uitase să-i ceară amănunte, prin telefon, 
Manuelei. O vecină îi explică ce știa și ea. Ajunse într-un suflet la 
spital. Medicul legist stabilise că decesul survenise cu 
douăsprezece ore în urmă, părere împărtășită și de organele de 
miliţie care cercetau cazul. Moartea fusese destul de rapidă, 
datorându-se unei otrăvi extrem de puternice - un amestec de 
stricnină cu un suc concentrat, extras dintr-o plantă foarte 
otrăvitoare ce crește pe dealurile golașe din Anatolia. 


Se făcu, împreună cu organele de resort, o percheziţie 
amănunţită la domiciliul lui Grigore Pandelescu. Între filele unei 
cărţi, puţine de altfel la număr, se găsi o foiţă de hârtie cu niște 
însemnări scrise mărunt. Cuprindea nume de bărbaţi și femei, 
însoţite de niște cifre, totul fără nicio semnificaţie aparentă. 
Abia după o studiere atentă se putu trage concluzia că erau 
date referitoare la amplasarea unor unităţi militare, cu specificul 
lor, în regiunea Dobrogea. 

Cercetările mai stabiliră că, în seara decesului, Grigore 
Pandelescu consumase băuturi în cantități considerabile la 
bufetul „Steaua” de pe bulevardul Marinarilor. Așezat singur la o 
masă incomodă, între tejghea și peretele din dreapta, se părea 
că așteaptă pe cineva. Sosise un bărbat cu care s-a întreţinut 
aproape o oră. Pe baza declaraţiilor unui ospătar și ale 
barmanului, se încercă reconstituirea înfățișării acestuia, prin 
metoda „portretului vorbit.” Se contura un bărbat de patruzeci- 
patruzeci și cinci de ani, înalt, cu părul negru ca tăciunele, 
îmbrăcat elegant, într-un costum de culoare închisă, cu cămașă 
albă și papion negru. Păruse cam agitat. li iscodise în repetate 
rânduri cu privirea pe consumatorii de la mesele vecine. 

Discutaseră foarte încet. Absolut niciun cuvânt nu putuse fi 
auzit de ospătar sau de barman. Cu puţin înainte de ora 21,00 
Pandelescu a rămas singur. Arăta trist, descumpănit. Lăsa 
impresia că-și face în minte niște socoteli. Apoi a început să bea 
din ce-l de-al treilea sfert de ţuică pe care și-l comandase în 
momentul când comeseanul său se pregătea să plece. La un 
moment dat, barmanul a observat că ședea cu capul pe masă, 
poziție în care a rămas nemișcat până la închiderea localului, 
când responsabilul a constatat că e mort. Pe pereţii paharului, 
medicul a identificat urmele puternicei otrăvi de care aminteam 
mai sus, fapt confirmat și la autopsie. 

Concluzia lui Vidrașcu, acceptată și de căpitanul Stoian, suna 
clar: „crimă premeditată prin otrăvire”. Autor, după toate 
probabilitățile, cetăţeanul cu care stătuse de vorbă Pandelescu 
în bufet! 

Poate din cauza Manuelei, poate din alte motive, Vidrașcu 
resimti destul de puternic evenimentul. Era chiar șocat de 


repeziciunea cu care se consumase. Nu-i venea să creadă că 
cele petrecute erau reale. Zile întregi rămânea peste program 
cu dosarul crimei pe masă, îngândurat. Işi revenea târziu din 
meditaţiile îndelungi când, cu pasul legănat, se îndrepta fără 
grabă spre cămăruţa lui. Regreta enorm că nu reușise să discute 
cu acest om. Era sigur că ar fi desprins măcar un fir din 
încâlcitul ghem care se încurca tot mai. Mult. 

În după-amiezele când știa că se fac repetiţii, se oprea pe la 
Ansamblu. Se simţea bine în scaunul din fundul sălii. Se amuza 
de ciorovăielile fetelor de la balet, în timp ce instructorul 
coregraf își consuma nervii ore întregi pentru a le învăţa un nou 
pas de dans. Îi plăcea să asculte melodiile populare și lăutărești 
interpretate de Marin Tudose, care îi sugerau un han vechi cu 
cămăruţe mici, cu carafe și lăutari cântând de dimineaţa până 
seara. Il incinta maniera în care Mimi Giurăscu și Angela 
Voiculescu interpretau piesele de muzică ușoară. Simţea însă o 
adevărată desfătare ascultând-o pe Dana Marinescu. Un talent 
autentic. Repertoriul ei bogat, de la cântecele sud-americane 
până la cele mai cunoscute arii de operetă, îi adusese o 
binemeritată faimă. Prezenţa ei în program atrăgea în sală sute 
de spectatori, iar apariţia pe scenă declanșa ropote de aplauze. 

Ascultând-o cântând, își aminti cum o cunoscuse. La primele 
repetiţii nu o remarcase. Nimeni nu-i vorbise de ea. Se 
întâlniseră prima dată, faţă în faţă, la poarta mare a teatrului. 
Un grup de salariaţi îl salutaseră. Dana s-a uitat atent la el și a 
întors brusc capul. Apoi de câte ori îl vedea în sală, zâmbea 
nedeslușit și devenea foarte serioasă. Odată, la terminarea 
repetiției, trecuse pe lângă el, salutându-l mai mult decât 
respectuos. Îi răspunsese cu o ușoară înclinare a capului, 
urmărind-o cu privirea până la ieșirea din teatru, nesimţindu-se 
stânjenit de prezenţa șefului Ansamblului, căpitanul Jean Voicu, 
care zâmbea semnificativ. _ 

Nu-l supărase atitudinea căpitanului Voicu. Il simpatiza foarte 
mult. Un sentiment reciproc. Era un om bun. Fusese copil de 
trupă într-o fanfară militară. Trăind printre străini, îndurase 
multe. Avusese totuși o viață mai ușoară decât a celor 
unsprezece fraţi rămași într-o căsuță prăpădită pe malul 
Bahluiului’. Războiul îl purtase cu trompeta prin multe locuri, 


3 Bahlui este un râu din Moldova centrală, afluent al Jijiei. Izvorăște 
în judeţul Botoșani la o altitudine de 500 metri și curge spre sud în 


lăsându-l însă teafăr. După terminarea lui, continuase să cânte 
în fanfara Regimentului 36 infanterie. Muncitor și disciplinat, 
remarcându-se în activitatea sa, fusese trimis la Școala militară 
de muzică. Autor al unor scenete, al câtorva marșuri reușite, 
bun organizator, era acum conducătorul Ansamblului artistic al 
garnizoanei Constanţa. 

Vidrașcu puse punct gândurilor, se sculă și plecă fără să 
schimbe vreo vorbă cu cineva. Era nervos. Pe drum își aminti, 
pentru a nu știu câta oară în ultimele zile, că nu făcuse niciun 
progres în rezolvarea cazului ce i se încre dinţase. Submarinul 
nu mai apăruse sau poate nu mai fusese reperat. In afara 
„cazului Grigore Pandelescu”, despre care nu știa încă dacă are 
sau nu vreo legătură cu „Albatros-31”, niciun element nou. Cu 
toate investigaţiile făcute, nu aflase nimic despre Sali Abdulah, 
eroul celor patru dosare studiate cu multă atenţie. Simţea cum îl 
copleșește amărăciunea. Lupta din ce în ce mai greu cu îndoiala 
privind justețea raționamentelor lui, a planului după care lucra. 
Pentru a-și menține moralul pe linia de plutire se refugia ades la 
Ansamblu. Îl însoțea pe litoral, în acele mini turnee, și se bucura 
alături de tot colectivul atunci când spectacolul „avea succes.” 
Incercă o adevărată plăcere, ba se simţi chiar părtaș la bucuria 
artiștilor când, într-o seară călduroasă, la terminarea 
spectacolului dat în grădina de vară din Eforie-Sud, se urcă pe 
scenă regretata Maria Tănase, felicitând întregul colectiv. Pe 
Dana o îmbrăţișase, urându-i mult succes în viață. Frumoasa 
cântăreaţă părea extrem de fericită. In acele clipe arăta altfel ca 
de obicei. Parcă-și lăsase de-o parte aerul enigmatic de care nu 
se despărțea niciodată. Ochii ei mari vărsaseră câteva lacrimi de 
emoție, care șterseseră pentru moment luciul metalic al 
privirilor. Vidrașcu sesizase noua expresie a Danei, având 
impresia ca aceasta-i cea adevărată, că în sufletul ei sălășluiesc 
două Dane. „La naiba! își spuse Vidrașcu. In bobiţe de nisip văd 
pietre de moară. C-or fi două, c-or fi nouă, e artistă, și orice 
artist duce o viaţă pe scenă și alta în societate”. Conchise, în 
cele din urmă, că ori oboseala, ori preocupările profesionale îl 
făcuseră să vadă lucrurile altfel decât erau. 

„Elevii școlii navale se aflau la practică în portul Mangalia. 


judeţul Iași prin municipiul lași, vărsându-se în Jijia în apropiere de 
localitatea Chiperești. Are o lungime de 119 km și un bazin 
hidrografic de 2.007 km? 


Ansamblul artistic răspunse cu promptitudine solicitării de a 
prezenta noul spectacol în fața lor. Artiștilor le făcea plăcere să 
joace pentru elevii-marinari, acești copii rasfățaţi ai mării, 
zgomotoși și entuziaști. O melodie bună „prindea” imediat în 
rândul elevilor, care o fredonau apoi luni în șir, pe culoare, în 
orele de sport, iar câte unul din ei în front, seara la apel. Șeful 
Ansamblului, mai în glumă, mai în serios, aprecia calitatea 
spectacolelor și în funcţie de numărul melodiilor preluate de 
elevii școlii navale. 

Vidrașcu se hotărî să însoțească Ansamblul la Mangalia. La 
întoarcere s-a râs și s-a glumit. Eliberaţi de tensiunea 
contactului cu publicul, de atmosfera sobră a sălilor de teatru, 
deveniră mai degajaţi. Savurată de fiecare dată era însă 
inegalabila „simfonie medicală” interpretată cu brio pe scenă și 
reprodusă cu plăcere în autobuz de Puiu Cristache și, odată cu 
el, de tot Ansamblul. 

În dimineaţa zilei următoare, fiind duminică, Vidrașcu se duse 
pentru o oră pe plaja „Modern”. Deși nu începuse încă sezonul, 
plaja era destul de aglomerată. Privită de sus, semăna cu un 
mozaic uriaș, format din sute de cearșafuri albe și corturi 
multicolore. Căutându-și un loc Vidrașcu o zări pe Dana 
Marinescu pe un prosop roz cu dungulițe albastre. Tresări. 
Pentru prima oară o vedea în costum de baie. Trupu-i înalt și 
zvelt, părul auriu, desfăcut în plete, șoldurile plinuţe și sânii 
rotunzi, provocatori îi dădeau o frumuseţe fascinantă. Ca și când 
ar fi simţit că e studiată, fata se uită spre el și, recunoscându-l, 
se sculă și se apropie, mlădiindu-și corpul în timpul mersului. 

— Dumneata aici? întrebă Dana în loc de salut. 

— De ce te miri? Am rătăcit și eu drumul pentru o oră. 

— Cu sau fără intenţie? 

— Fără, răspunse el, oftând. Vreau să fac puţină mișcare în 
aer liber. 

— Ţi-a creat probleme cazul cu tatăl Manuelei? Dar, continuă 
ea, în fond ce s-a întâmplat? Bineînţeles dacă nu-i secret 
profesional. 

Dana vorbea încet, cu glas catifelat. Vidrașcu zâmbi. De ce? 
Nu știa nici el. Poate pentru francheţea cu care l-a tutuit Dana și 
care nu-i displăcu. 

— O chestie destul de încurcată, evită el un răspuns direct. 

— E adevărat că a fost spion? întrebă într-o doară Dana. 


— Cine a spus asta? 

— Așa se vorbește, răspunse ea, întorcând brusc capul și 
ridicându-se iute în picioare. 

Vidrașcu îi urmă gestul, și, observându-i buzele tremurând, o 
întrebă: 

— Ce s-a întâmplat. Ce-i cu dumneata, domnișoară? 

— E îngrozitor, îngrozitor, răspunse ea. Ce ușor se omoară 
oamenii. Apoi, parcă mai liniștită, zise: lartă-mă, treaba asta m- 
a indispus. N-aș fi crezut că se poate întâmpla așa ceva. Își privi 
ceasul. Trebuie să plec, la revedere. 

Se întoarse și se îndreptă spre cabine. 

Inciudat întrucâtva de atitudinea artistei, Vidrașcu o urmări cu 
privirea până o pierdu. Dădu totul pe seama sensibilităţii ei și, 
așezându-se cu spatele către soarele dogoritor, continuă să-și 
depene gândurile. 


A doua zi la prânz, abia întors dintr-un șir de verificări pe 
teren, Vidrașcu își aminti că nu luase nimic în gură din seara 
trecută. Lăsă vorbă la ofițerul de serviciu și se îndreptă spre 
bodega din apropiere, renumită pentru mult apreciata ciorbă de 
burtă pregătită de grecul Take lanulis. Vidrașcu începu să 
mănânce cu o răbdare ce nu-i era caracteristică. Ceru apoi și un 
iaurt mic. Se vedea de la distanţă că nu se grăbea. 

In clipa când voi să se ridice, apăru în ușă un soldat care, 
după ce-l văzu, se apropie și-i raportă la ureche: 

— Tovarășe locotenent major, vă cheamă tovarășul căpitan... 

Vidrașcu plăti și ieși fără să mai spună ceva. Era încruntat. 
„Ce s-o mai fi întâmplat?” își zise el. Urcă în grabă scările. 
Ofițerul de serviciu îl întâmpină pe culoarul de la etaj și îi șopti: 

— S-a comis o crimă. Tovarășul căpitan e înfuriat rău. 

— Unde? Cine a fost omorât? 

— Doamna Emilia, de la care frizerul nostru obișnuia să 
cumpere apă de colonie. 

Fără să înțeleagă ce legătură are cazul cu el, Vidrașcu intră în 
cabinetul șefului. Acesta tocmai terminase de fumat o ţigară și 
acum își aprindea alta. 

— Am nevoie de dumneata, Vidrașcule. Ești bun să aduci 
dosarul lui Pandelescu și să-mi prezinţi din nou concluziile? 

— Am înţeles, tovarășe căpitan. 

După ce răsfoi piesele dosarului cerut și-și ascultă 


subordonatul, Stoian spuse mai mult pentru sine. 

— Am impresia că se limpezesc apele. 

Vidrașcu nu înțelese sensul reflecției, dar tăcu. 

— lată despre ce este vorba. A fost ucisă o femeie oarecare. 
Oarecare până la proba contrarie. De ce ne ocupăm însă de ea? 
S-a constatat că a fost otrăvită cu aceeași substanță care l-a 
trimis pe lumea cealaltă și pe Pandelescu. Nu cumva e aceeași 
mână? Cred că e mai bine să te ocupi, împreună cu organele de 
miliţie, tot dumneata de cazul acesta. 

— Am înţeles. Pot să plec? 

— Cu bine și ţine-mă la curent. 

Locotenentul major Vidrașcu se îndreptă în primul rând spre 
morgă, unde cu puţin timp în urmă fusese pentru Pandelescu. 
Femeia avea în jur de treizeci și opt de ani. Brunetă, robustă, cu 
trăsături oarecum distinse. Purta la gât un lănţișor de aur, iar pe 
degetele-i reci și vinete străluceau două inele cu pietre de 
culoarea smaraldului. Stabili că Emilia Rizea fusese vânzătoare 
la drogheria de pe strada Mangaliei. Cu un an în urmă se 
repatriase din Occident. Cu privire la trecutul ei circulau diferite 
versiuni destul de controversate. Se opri la varianta cea mai 
verosimilă. În timpul războiului, considerată printre cele mai 
reușite femei din oraș, avusese multă trecere la bărbaţi. Odată 
cu alungarea trupelor fasciste, se oploșise pe lângă un ofițer 
neamt, care o luase cu el. Ce făcuse în străinătate, nimeni nu 
știa. 

În Constanţa avusese multe relaţii, mai bine zis își făcuse 
relaţii, și într-un timp destul de scurt. De fiecare dată o găseai 
cu ţigări străine. Extrem de amabilă cu toţi clienţii, dar mai ales 
cu marinarii străini. Ştia să vorbească mai multe limbi. Fusese 
văzută în repetate rânduri la Cazino, seara târziu, și de fiecare 
dată cu cetățeni necunoscuți. Vidrașcu intrase și în posesia unor 
informaţii din care rezulta că Emilia Rizea dispunea întotdeauna 
de bani în sume ce depășeau veniturile ei. Toate acestea ÎI 
puseră pe gânduri. 

Un element nou apăru. Se stabili că Emilia Rizea avea un frate 
elev la școala navală. În primele declaraţii acesta arătă că, la 
înscrierea în școală, nu știa nimic de sora lui. La îndemnul 
părinţilor, menţionase în autobiografie că ea a murit în timpul 
războiului. Vidrașcu a ţinut să stea neîntârziat de vorbă cu el. 
Era un tânăr mărunţel, slăbuţ și negricios. Păru destul de speriat 


când fu chemat de la clasă într-un birou al conducerii școlii, 
menținându-și declaraţiile și subliniind că el nu are nicio vină. 
Mai adăugă că, la întoarcerea sorei lui din străinătate, voise să 
anunţe școala, însă tot părinţii îl împiedicaseră. La câteva luni 
după revenirea ei, fusese căutată de un cetăţean care vorbea 
stricat românește. Cu un alt prilej, a auzit o discuţie aprinsă 
între sora lui și individ. 

Ajuns aici cu relatarea, tânărul nu-și mai putu ascunde 
tremurul vocii și al mâinilor. 

— Știu, tovarășe locotenent major, că sunt pasibil de 
pedeapsă. Cred că soră-mea a fost amestecată într-o acţiune de 
spionaj, se tângui elevul. 

— Ce dovezi ai în sprijinul afirmației tale? interveni ofițerul. Și 
apoi nu văd de ce te frămânţi așa. Fiecare răspunde de ceea ce 
face. 

— Dar eu, care am știut și am tăcut, nu voi fi tras la 
răspundere? Deși, vă jur, sunt nevinovat. 

— Nu știu despre ce e vorba. Hai să discutăm deschis, să 
spunem tot ce avem pe suflet. Oricum, e mai bine. 

Elevul continua să se uite neîncrezător la ofiţer. Ceru voie să 
fumeze. 

— N-are rost să eziți. Noi tot vom afla. Spunându-ne acum, 
deși târziu, ţi-ai îndeplini o datorie. 

— Fie ce-o fi. Am să vă spun totul. Camera mea este lângă 
cea a Emei. Le desparte o ușă blocată cu un șifonier. Am mișcat 
puțin șifonierul și am stat la pândă în camera mea. Odată a 
apărut Ema, însoţită de un bărbat. Nu-i vedeam decât pantofii 
negri, cu bombeul lat și șireturi groase. Purta pantaloni negri, cu 
dungi abia perceptibile. S-a așezat pe un scaun, picior peste 
picior. l-a cerut o cafea. Eu simţeam că mă sufoc, ardeam de 
nerăbdare să-i văd fața. Mă aşteptam, din clipă în clipă, să o 
arunce pe Ema în pat, să o strângă la piept, să-i declare banale 
și infecte cuvinte de dragoste. Nimic din toate acestea. Au stat 
la o distanţă apreciabilă unul de altul, în tăcere. Într-un târziu, 
cu voce joasă, guturală, a început: 

— Ema, ai multe șanse să ajungi din nou afară, să te vezi în 
vila ta mult dorită. 

— Mortul de la groapă nu se mai întoarce. 

— De ce ești atât de sceptică? 

— Lasă astea! Ce dorești? 


— Ţine mai întâi sutele astea. Nu sunt de lepădat. Până la 
următoarea întâlnire, întocmește o situaţie cu unităţile militare 
din Dobrogea. E suficient doar locul de amplasare și însemnele 
de armă ale soldaţilor. Ai experienţă, iar lucrul ăsta e un fleac. 
Dar, fii atentă la relaţiile pe care le ai. Tatonează. Să nu atragi 
atenţia cu nimic. Peste tot pot exista persoane puse să 
urmărească, să supravegheze. 

— Ți-am spus că nu mai vreau să lucrez pentru voi. Nu vreau 
să-mi petrec tinereţea, restul vieţii după gratii. la-ţi banii și 
pleacă. 

— Eşti nebună? Uiţi că ai semnat un angajament prin care te- 
ai obligat să faci spionaj? 

— Dar nu împotriva ţării mele! 

— Nu are importanţă, tot spionaj se cheamă. Dacă lumea ar 
ști... dar de ce să știe lumea. Mai bine anunţăm securitatea... 

— Poate te dau eu pe mâna securităţii, canalie, șantajistule. 

— Nu folosi cuvinte mari. Fii mai înțelegătoare că-ţi stă mai 
bine. 

— Te rog pleacă. 

— Plec cu o condiţie. Să te mai gândești și nu cumva... să-ți 
treacă prin minte să anunțţi poliția română, te așteaptă... 

A plecat însoţit de sora mea. Am ieșit și eu din cameră, sărind 
pe un geam ce dădea în curte, de acolo pe o poartă mică am 
trecut la o vecină și în câteva minute am ajuns în spatele 
cetățeanului. L-am recunoscut imediat. M-am luat după el. Cred 
că soră-mea l-a condus numai până la poartă. M-a plimbat mult 
prin oraș. Nu știu ce avea. S-a dus cu autobuzul până la abator. 
De la gară am crezut că se întoarce înapoi la Ema. A coborât 
lângă școala generală, apoi s-a urcat în prima mașină, cu care a 
călătorit până la Cazino. A intrat în restaurant unde a stat în jur 
de o oră. Se făcuse aproape 11 seara. Când a ieșit, vă jur, se 
purta ca un adevărat hoț. Se uita mereu înapoi, de parcă era 
hăituit de câini. Tiptil-tiptil, m-am ţinut după el, până la intrarea 
în port. L-am lăsat să între. Luându-mi o înfățișare serioasă, 
bărbătească, am intrat și eu. Portarului i-am spus sincer că sunt 
elev la școala de marină și mă duc la nava «Mircea». L-am ajuns 
din urmă pe mușteriu. S-a urcat pe vasul «El Hafez». Atât am 
putut afla. 

— Când s-a întâmplat povestea? 

— Exact acum două săptămâni. 


— Și de ce n-ai spus nimic până acum la școală? 

— Mi-a fost teamă, așa cum îmi este și acum. 

— L-ai mai văzut de-atunci? 

— Nu. Am discutat pe ocolite cu mama. Ea nu-l văzuse 
niciodată. 

Dacă îți vom prezenta mai multe fotografii l-ai recunoaște? 

— Sunt convins. 

Apreciind că nu va mai afla nimic de la el, Vidrașcu îi dădu 
drumul, nu înainte de a-i atrage atenţia să nu discute despre 
cele întâmplate absolut cu nimeni. Îl mai rugă să-l anunţe dacă 
eventual îl mai vede pe individul de pe «El Hafez». „E posibil să 
vină la înmormântare”, mai spuse el băiatului. Ofiţerul miza pe 
faptul că mulți criminali ţin neapărat să participe la 
înmormântarea victimei lor. Elevul Rizea fu de acord, promițând 
tot concursul său. _ 

În drum spre serviciu, Vidrașcu analiză situaţia. Îl obseda 
atitudinea tânărului. „O fi sincer băiatul ăsta? Pot avea 
încredere în el?” Luă urgent măsuri de verificare a situaţiei 
navei «El Hafez». Spre surprinderea lui, constată că, deși sosise 
abia cu o zi înainte, vasul ridicase ancora cu calele goale, 
îndreptându-se spre Varna, de unde urma să ia o încărcătură de 
cherestea pentru Tripoli. Vidrașcu era convins că intrase pe un 
făgaș sigur, că reușise să prindă un fir de o importanţă 
deosebită. Semnalmentele descrise de elev îl făcură pe Vidrașcu 
să identifice în individul suspect pe comeseanul lui Pandelescu 
din ultima seară petrecută de acesta la bufetul „Steaua”. 

Se adânciră cercetările. O vânzătoare, lulia Caliopi, colega 
Emiliei Rizea, declară: „Aproape de ora 20 când mai aveam 
puţin până la închiderea magazinului, un cetăţean înalt, ce purta 
un costum negru, cămașă albă, mustăcioară subţire și care avea 
niște priviri agere, s-a oprit la intervale scurte de timp în dreptul 
vitrinei de la drogherie. Mi s-a părut că a schimbat câteva priviri 
cu Emilia. Din curiozitate am însoţit-o pe colega mea până la 
farmacia «Miga», lucru pe care nu-l făceam de obicei. In colț, la 
hotel «Continental», o aștepta. Emilia parcă a tresărit. Mi-am dat 
seama și politicos m-am dezlipit de braţul ei, îndreptându-mă 
spre prima staţie de mașină”. A 

Declaraţia luliei Caliopi întregea celelalte date. Incheind-o, 
lulia nu se putu abţine: 

— Era totuși fată bună, Dumnezeu s-o ierte! 


În ceea ce priveşte ora săvârșirii crimei, experţii au stabilit cu 
precizie că se petrecuse în jurul orei 22, folosindu-se aceeași 
otravă ca și în cazul lui Pandelescu. 


A doua zi a avut loc înmormântarea. Un timp mohorât. 
Soarele se ascunsese în nori și vântul sufla în rafale. Se adunase 
destulă lume, dar mai ales femei. Se vorbea în șoaptă. Bătrânul 
Rizea, pensionar, trecut de 60 de ani, înalt și adus de spate, cu 
fața neagră și uscată, privea numai în jos, sprijinindu-se tot 
timpul de femeia cu care își trăise zilele mai bine de patruzeci 
de ani. Ea, mărunţică, cu faţa toată ridată, pășea des și mărunt. 
Ochii mari și înroșiţi priveau în sus, căutând parcă ceva, 
implorând neputincios cerul. Ținuseră mult la această fată. S-au 
bucurat când a venit pe lume. Au dat-o la școală, dar nu i-a 
plăcut. A preferat distracţiile. Au jelit mult după ea atunci când a 
fugit în 1944, dar azi ochii lor păreau secaţi. Nicio lacrimă, 
niciun suspin, o durere mută, chinuitoare. De ce oare? Știau ei 
ceva? 

Prin mulţimea care însoțea cortegiul, Vidrașcu observă o 
femeie înaltă, cu un batic negru pe cap. Tinea tot timpul o 
batistă la gură și plângea. De sub batic ieșeau câteva bucle 
aurii. Purta taior închis, dar nu negru. Sub taior o bluziţă albă de 
mătase. Era Dana. Îl observă și ea. 

Îl privi fix și, parcă în ciudă, îi întoarse spatele. Vidrașcu 
rămase surprins. Ce căuta aici? Să fi fost și ea o clientă a 
drogheriei? Nu prea departe, o altă cunoștință, Vivi Albertini, 
îmbrăcat într-o pelerină de ploaie, se amestecă în mulţimea de 
oameni ce însoțea cortegiul. 

Obiectivul numărul unu a fost considerat identificarea 
marinarului de pe vasul «El Hafez». S-a stabilit că cel căutat 
îndeplinea funcţia de ofițer secund și se numea Mohamed 
Sukmani. Era cotat ca un bun marinar, competent, exigent cu 
subalternii. Avea o ţinută distinsă și un aer puţin arogant. Nu s-a 
semnalat că s-ar, ocupa cu afaceri de contrabandă, așa cum 
făceau de obicei ceilalţi marinari. 

Sesizând că în câteva rânduri «El Hafez» s-a găsit în portul 
Constanţa în același timp cu «Amir Denir», chiar dacă, uneori, 


ședeau împreună doar câteva ore, de regulă o noapte, Vidrașcu 
asocie lui Mohamed Sukmani pe Sali Abdulah. Ultimul era un tip 
de statură mijlocie. Se mișca greoi, cântărea peste o sută de 
kilograme. În ultima cursă îndeplinise funcția de comandant pe 
«Amir Denir». 

Cu aprobarea șefului, Vidrașcu organiză munca pentru 
cunoașterea activităţii acestora în timpul când soseau în port. 
Greutatea măsurilor o axă pe cunoașterea temeinică a lui 
Mohamed Sukmani, presupusul autor al celor două crime. 

Comportarea lui Sukmani îi întări lui Vidrașcu convingerea că 
avea de-a face cu un „vulpoi” în culegerea de informaţii. 

Se controla tot timpul, uitându-se mereu în jur și insistând cu 
privirea asupra cetățenilor din apropiere. Ocolea străzile 
principale, aglomerate. Se ascundea de obicei în fundul unui 
restaurant, la o masă izolată, de unde studia fiecare persoană 
ce intra sau ieșea din local. 

Urmărirea celor doi nu aduse însă nicio noutate. Până într-o zi, 
când Vidrașcu stabili că Sukmani venea în por tul Constanţa nu 
numai cu «El Hafez». Fusese identificat sub alte nume pe încă 
două vase străine. 

Cu toate acestea, nu apărea nimic nou. Vidrașcu era. Convins, 
și în bună parte și căpitanul Stoian, că Sukmani era spion și că 
juca o carte mare. Erau puţine îndoieli că el n-ar fi autorul dublei 
crime. Nu se putea cere totuși trimiterea lui în faţa instanţei pe 
baza dovezilor existente până la acea dată, inclusiv a declaraţiei 
elevului Rizea care-l recunoscuse într-o fotografie pe Mohamed 
Sukmani. 


„Telefonul ţârâi prelung. Vidrașcu, contrar firii sale, întinse 
alene mâna spre receptor. Se vedea că este indispus. Vorbi rece 
la telefon: 

— Cu cine doriţi, vă rog? 

— Cu tovarășul locotenent major Vidrașcu, se auzi o voce de 
tenor, puţin răgușită. 

— Eu sunt, ce doriți? 

— Măi Mihai, nu mă mai cunoști? Manciu la telefon. Am venit 
de ieri, dar nu am avut timp să trec pe la voi. Deși aveți treburi 
multe, puteţi să mă primiţi și pe mine în audiență? 

— Mă scuzaţi, tovarășe comandant, că nu v-am recunoscut. 
Vă așteptăm cu plăcere. 


— În zece minute sunt la voi. 

Vidrașcu îl așteptă cu cafeaua aburindă. Îl stima mult, îl 
avusese comandant la o unitate și se înțeleseseră foarte bine. 
„Vidrașcule, îi spunea câteodată, tu trebuie să fii peste tot și 
formal nicăieri”. 

— Bine aţi venit, tovarășe comandant. Vă rog să vă faceţi 
comod, îl întâmpină Vidrașcu. 

— Bun găsit, amice. Să intru însă în temă, îmi știi doar felul! 
Pot să-ţi povestesc în timp ce sorb cafeaua pe care o presupun 
delicioasă. Ei, oftă Manciu, iată despre ce este vorba! Cu câteva 
ore înainte de a pleca în ultima cursă, a venit la mine Grigore 
Pandelescu. Stă cu casa pe strada mea, suntem vecini. Era 
abătut, trist. Păcat de el, Dumnezeu să-l ierte și să-i fie țărâna 
ușoară acolo unde zace. 

Tam-nesam mi-a spus că-și pune capăt zilelor. L-am luat cu 
binișorul deși eu nu sunt obișnuit cu astfel de maniere. La mine, 
ca la armată - ordine, executare. Așa sunt eu și cred că așa este 
bine. Asta nu înseamnă să nu-l asculţi pe om, să nu ţi-l apropii! 
Ce crezi că-mi povestește? 

„Tovarașe Manciu. Nea Mitică, vecine, mai știu eu cum mi-a 
spus, sunt un om cinstit, mă cunoști de atâţia ani, am lucrat cu 
matale în marină, mi-ai fost șef pe submarin. Ți-amintești 
noaptea aceea când eram în imersiune și de sus ne bombardau 
cu grenade legate buchet de ne-au ţinut așa până dimineaţa. 
Toţi am albit, dar s-a legat între noi o prietenie adevărată. 
Atunci când comandamentul a cerut un marinar bine pregătit 
pentru a merge la o școală de specializare în Germania, m-aţi 
trimis pe mine. Pentru asta am venit acum. Am intrat într-o 
mare nenorocire și nenorocirea de la trimiterea asta mi se 
trage”. 

Nea Grigore, nu înţeleg nimic și ca atare nu văd ce te-a găsit 
după atâţia ani să-mi faci reproșuri? i-am zis eu tot așa cu 
binișorul. 

„Nea Mitică, uite ce s-a întâmplat! Când nemţii au căzut, pe 
noi toţi de la școală ne-au luat prizonieri americanii. În lagăr, 
aveam administrator un fost ofiţer de informaţii. Mi-a făcut tot 
timpul mizerie până când odată i-am zis-o de la obraz. Ştii ce 
mi-a răspuns? <«Stăpânii au nevoie de informaţii, dă-mi date 
despre ce vorbesc prizonierii și termini cu mizeria, mai mult 
chiar, te vei bucura de unele avantaje.» Cum simţeam că nu mai 


pot răbda, am acceptat. La vreo două-trei întâlniri cu 
administratorul, domnul Fred, i-am spus ce intenții aveau unii 
prizonieri, a fost vorba de un plan de evadare, niște comentarii 
negative la adresa soldaţilor americani, îndeosebi în legătură cu 
abuzurile săvârșite de aceștia. Atât a fost tot. În februarie 1946 
am venit acasă. De atunci nu m-a deranjat nimeni până acum 
câteva. Luni, de când trăiesc adevărate chinuri. 

Într-o seară m-am pomenit în casă cu un marinar străin. 
Musafirul îmi cunoștea perfect situația și m-a luat ca din oală. A 
fost sincer cu mine. A venit să mă reactiveze ca spion. Auzi 
vecine, ca spion. Categoric l-am refuzat. M-a întâlnit apoi de 
câteva ori, mi-a spus ce informaţii dorește, din nou l-am refuzat. 
M-a ameninţat cu lichidarea dacă nu-i aduc informaţiile cerute. 
Ce să fac?” 

Singurul lucru pe care i l-am spus a fost să se prezinte de 
urgență la voi, să te caute pe dumneata sau pe căpitanul Stoian. 
Ce puteam să-i spun altceva. N-a mai apucat săracul. Dacă n-ar 
fi fost cu plecarea mea, atunci, imediat veneam cu el. 

— Ezitarea i-a fost fatală. Eu vă mulțumesc pentru ce mi-ați 
spus. Informaţiile dumneavoastră clarifică niște lucruri. 

— Nu știu la ce te referi și nici nu mă interesează, însă îţi spun 
sincer că moartea lui Pandelescu mi-a dat de gândit. Înseamnă 
că mai avem de luptat încă cu cei ce nu văd cu ochi buni ceea 
ce avem de gând să facem în ţara noastră. 

— Mai avem, tovarășe comandant, dar cu oameni ca 
dumneavoastră o să biruim. 

— Mă flatezi! 

— Nu, vă spun și eu sincer ce gândesc... 

„„„Deși bătrânul lup de mare plecase de mult, Vidrașcu nici nu 
se gândea să se dezlipească de hârtia pe care inserase datele 
furnizate de musafirul său. Incepură presupunerile: Pandelescu 
era oare un om cinstit? De ce nu s-a prezentat atunci? Pentru 
cine trebuia să culeagă informaţii? Ce îl interesa pe așa-zisul 
marinar? 


Noaptea ca o pâclă deasă, neagră și neprimitoare acoperi 
orașul. Dinspre mare se auzeau tânguirile pescărușilor, vuietul 
neîncetat al mării. Mai multe luminiţe galbene, gata parcă să se 
stingă, stăteau de strajă la orizont. 

Deși nu dormise decât câteva ore în noaptea aceea, la cinci 


jumătate Vidrașcu se găsea la birou. Își revăzu notițele, părerile 
și propunerile. Cu ele în „proţap”, cum îi plăcea să spună, îl 
aşteptă pe căpitanul Stoian. Ca niciodată, simțea nevoia 
stringentă de a se consulta cu șeful său. Pregăti minuţios toate 
concluziile cu privire la cazul Pandelescu. Îl încercă un sentiment 
de reproș atunci când își aduse aminte de lipsa de intuiţie. Işi 
dădea seama că după discuţia cu Albertini ar fi fost necesar să-l 
fi chemat imediat pe Grigore Pandelescu la birou ori să meargă 
acasă la el. Poate ar fi putut evita astfel o crimă. 

In sinea sa se bucură de un lucru - de încrederea acordată 
tinerei Manuela Pandelescu, pe care o credea nevinovată, și 
acest lucru ar fi dorit să i-l spună și căpitanului Stoian. 

Spre surprinderea lui, îl găsi și pe șeful serviciului la program. 
Când orologiul din holul de la intrare bătu ora 7, ei analizau cu 
răbdare, cu grijă, fiecare piesă, afirmaţie, concluzie. 

— Vidrașcule, am impresia că avem de-a face cu o organizaţie 
de spionaj, o organizaţie periculoasă, fapt ce ne obligă la acțiuni 
de contracarare bine gândite și puse la punct. Să ne sprijinim 
mai mult pe cei ce vor și ne pot ajuta. Nu uita de comandorul 
Manciu care face curse regulate în Mediterana. 

— Am înţeles, tovarășe căpitan. 


..„.Vara anului 1950 se arătă dintr-o dată, după multe ploi, zile 
noroase cu vânt, foarte călduroasă. Simţeai nevoia să faci zilnic 
o baie în mare. lubitorii de sport nu se sinchiseau de căldura ce 
se revărsa pe litoral ca un torent. Cu o încăpățânare demnă de 
invidiat, se duceau în fiecare duminică pe stadionul din port, 
care era de fapt un teren sportiv amenajat printre stivele de 
lemne și macarale, unde urmăreau evoluţia echipei lor preferate 
«Locomotiva». Constănţenii sperau să aibă și ei un stadion 
frumos, o echipă care să-i reprezinte în cea mai înaltă 
competiţie, în divizia A de fotbal. Deocamdată se mulțumeau cu 
meciurile din judeţ și uneori cu vizita echipelor din București. 

Noul campionat avea să înceapă la 23 august. Se duceau 
tratative pentru aducerea de noi jucători. Vedetele locale Nely 
Ispas, Vultur și alţii nu mai corespundeau. Cel care se agita mai 
mult și cunoștea toate noutăţile era simpaticul moș Stoian. 
Microbist, conform afirmației domniei sale, până în măduva 
oaselor, nu lipsea de la niciun antrenament, pentru a nu mai 
vorbi de meciuri. Se apropia de șaptezeci de ani, dar se ţinea 


foarte bine. Doar părul, complet albit, îi trăda vârsta. Avea mers 
vioi, mișcări sacadate, un zâmbet permanent luminându-i fața. 
Venea destul de des pe la unitatea unde lucra fiul său, dar evita 
întâlnirile cu el. Se înțelegea parcă mai bine cu ceilalţi. Soldaţilor 
le aducea ţigări și câte o farfurie de stavrizi gata pregătiţi. 
Pensionar fiind, era tot timpul la pescuit, preocupare a mai 
tuturor constănţenilor vârstnici. 

Într-o după-amiază călduroasă de iunie, moșul a venit la 
unitate mai altfel decât de obicei. Ofițer de serviciu, din 
întâmplare, era locotenentul major Vidrașcu. Nu se simţea prea 
bine, o ușoară indispoziţie, o dorință inexplicabilă de izolare îl 
cuprinsese imediat după ce servise masa. Un soldat îi raportă 
dorinţa lui moș Stoian de a-l vedea. Vidrașcu, vădit nervos, vorbi 
neprietenos: 

— Ce vrea moșul, să intervin pentru vreun fotbalist ce-și face 
armata să i se dea liber pentru antrenament? 

— Nu,  tovarășe locotenent major, deşi duminică 
«Locomotiva» joacă cu «Dinamo», cu d-alde Băcuț, Suru, 
Nicușor, Vasile Anghel. Ar fi păcat să piardă, cu toate că meciul 
e amical. 

— Nu cumva ești constănţean? 

— Din Tăbăcărie sunt, tovarășe locotenent major. Asta nu 
înseamnă că nu sunt principial. Adevărul e că «Locomotiva», 
acuma «Farul», bate, și la anul intră în A. Și moșul mi-a spus, 
dar e acrit rău. Cred că ceva nu e în regulă. A întrebat mai întâi 
de tovarășul căpitan, nu știa că a plecat azi-dimineață din 
garnizoană. Și-apoi a zis că vrea neapărat să vorbească cu 
ofițerul de serviciu. Ce să-i spun? 

— Cheamă-l aici, răspunse Vidrașcu, îmbunat întrucâtva de 
vorbăria soldatului. 

Peste câteva momente bătrânul intră, căutând cu privirea 
neliniștit în stânga și în dreapta. Pleoapa dreaptă îi tremura mai 
des, umărul stâng părea aplecat, iar legănarea din șolduri mai 
accentuată. Ofiţerul înţelese că s-a întâmplat ceva și se gândi în 
primul rând la familia lui Stoian. 

— la loc, moșule, îl caut imediat pe tovarășul căpitan și... 

— Nu-i neapărat nevoie de el, vă pot spune și dumneavoastră. 

— Ceva în familie? 

— Nu, nu, ferească sfântul. Altceva, poate și mai grav. 

— Mă faci curios! 


— Matale știi că eu sunt curajos și mă cam descurc, dar de 
data asta, zău că nu știu ce să fac. D-aia am venit, să ne 
sfătuim. 

— E așa de grav, moș Stoiane? 

— E. Să vă spun. Acu să tot fie două ore, cât aveţi ceasul? 

— Aproape șapte. 

— Pe la cinci m-am întors cu barca. Prinsei ceva pește și am 
zis să dau pe la Grecu, responsabilul bufetului de lângă mine. 
Cum mă vede, zice: „Bine-ai venit, nea loane!”. Mă cheamă de-o 
parte și-mi povestește: „Pe la prânz a venit unul la mine să se 
intereseze de un pescar bun, care are barca lui și-i om de 
încredere. Cineva, care probabil nu l-a «cântărit» bine, i-a zis de 
Gogu al lui Smarandache. S-a interesat de Gogu, dar ăsta-i 
plecat în Moldova, la neamuri. Atunci eu m-am gândit să-i zic de 
dumneata. Tot stai aici, aproape, după colț. A fost de acord și v- 
am dat întâlnire în astă-seară la ora opt”. Luat așa, pe nepusă 
masă, nu știam ce să-i zic. M-a scos din încurcătură tot Costică 
Grecu. Asta l-a mirosit bine și mi-a șoptit apoi, mai încet: 
„Individul umblă cu necuratul, vrea să șteargă putina”. Mi-a zis 
că s-a gândit la mine că mă știe om cu experienţă și că dacă-i 
așa cum bănuia el, oi ști să mă descurc. 

— Știu eu ce să cred, moș loane? S-ar putea ca grecul 
dumitale să se-nșele. S-ar putea să aibă și un miros bun, cum ai 
spus dumneata. De aceea, trebuie să fim foarte precauţi, să nu 
facem vreo gafă. Nu de alta, dar pe urmă cum mai dăm ochii cu 
tovarășul căpitan? Uite cum procedăm... 

„„„Și Vidrașcu stabili împreună cu moșul anumite lucruri. După 
plecarea acestuia, chemă de acasă pe locotenentul major 
Voinea, căruia îi dădu indicaţii amănunțite cum trebuie să 
acţioneze. Imediat după orele 22, Voinea îi raportă telefonic lui 
Vidrașcu că bătrânul Stoian s-a întâlnit cu individul care i-a făcut 
cinste cu o jumătate de ţuică. N-au stat de vorbă prea mult. 
După încă o jumătate de oră, Voinea, care trecuse între timp pe 
la moș Stoian, îi comunică lui Vidrașcu ce dorea individul. Nimic 
mai mult decât ca pe la orele două noaptea să fie dus cu barca 
în larg vreo doi kilometri. Voia să pescuiască, deci moșul să ia și 
instrumentele necesare. l-a dat arvună cinci sute de lei. 

Suma de bani, de fapt o greșeală a celui în cauză, a fost 
argumentul care l-a determinat pe Vidrașcu să ia măsuri care să 
ducă la prinderea în flagrant delict a acestuia. A fost prevăzută 


și situaţia când nu s-ar fi confirmat bănuita intenţie. 

Era o noapte senină și plăcută. Un vânt ușor învăluia orașul 
într-o adiere binevenită după arșiţa zilei. Sus, bătrâna lună 
veghea parcă la liniștea și somnul pământenilor. Vidrașcu, de 
unde cu câteva ore mai înainte era indispus, se plimba vesel 
prin birou. Nu-i era somn. Căuta cu răbdare muzică la aparatul 
de radio. Incăperea se umplu de o melodie cunoscută. La un 
post străin, în plină noapte, se transmitea celebra melodie 
«Valurile Dunării» a lui Ivanovici“. Urmară alte câteva melodii, 
după care închise aparatul. Începuse să-și piardă răbdarea. Își 
consulta mereu ceasul. De fiecare dată și-l confrunta cu pendula 
ce atârna pe un perete în holul mare. leșea tot mai des în 
balconul mic ce dădea în strada Anestinelor. Se reîntorcea în 
birou, parcă tot mai nerăbdător. În sfârșit, una din ieșirile în 
balcon coincise cu apariţia a două faruri de mașină în colțul 
străzii. Peste câteva clipe, turismul opri în faţa unităţii. Vidrașcu 
privea atent la cei ce coborau. Mai întâi, locotenentul major 
Voinea, apoi un vlăjgan aproape de doi metri și la urmă un alt 
ofițer. Văzându-l pe străin, Vidrașcu zâmbi, relaxându-și nervii. 

Vlăjganul începu să ţipe în stradă, să gesticuleze nervos. 

— Ce aveţi cu mine? N-am voie să ies noaptea la pescuit? 

— Gura! Tulburi liniștea oamenilor, interveni hotărât Voinea. 

La percheziţie s-au găsit asupra lui dovezi incontestabile ale 
intenţiei de a pleca din ţară. Privindu-l insistent pe arestat, 
Vidrașcu descărcă pistolul cu care acesta îl ameninţase pe moș 
Stoian să-l ducă cu barca câtre nava «Amir Denir». 

— De ce ai încercat să treci fraudulos frontiera de stat a 
României? întrebă tăios locotenentul major Vidrașcu. 

Individul, privind probele materiale înșirate pe birou, lăsă 
capul în jos, închizând ochii. 

— Nu vrei să vorbești, domnule Zorlescu? 

Verificările cerute în cursul nopţii scoseseră la iveală că cel în 
cauză era un element dușmănos. Cu câteva săptămâni în urmă 
fusese eliberat dintr-un penitenciar, unde-și ispășea pedeapsa 


1 Iosif Ivanovici, cunoscut și ca Ion sau Ivan Ivanovici (n. Jovan 
Ivanovic în 1845, Timișoara - d. 16/28 septembrie 1902, București) a 
fost un clarinetist, dirijor și compozitor român de muzici militare și 
muzică ușoară. Creaţia lui cuprinde în majoritate dansuri (vals, 
cadril, polcă) și marșuri. Cea mai cunoscută compoziţie a sa este 
valsul „Valurile Dunării”. 


pentru o fraudă de 245.000 de lei. În timp ce era închis, la 
vechiul domiciliu, primise corespondență din străinătate. 
Planurile ex-contabilului Zorlescu, fiul unui fost mare politician și 
moșier de prin părțile Vasluiului, eșuaseră. 

— Ei, aștepți invitaţii speciale? interveni din nou Vidrașcu. 

Zorlescu ridică capul, se îndreptă din mijloc și aruncă o privire 
sălbatică către ofițer. Viaţa destrăbălată dusă înainte de a-și 
ispăși pedeapsa se oglindea din plin pe chipul dezgustător al 
infractorului. 

— N-am ce discuta cu voi! urlă într-un târziu Zorlescu. Am fost 
prins în flagrant delict. Recunosc! Luaţi măsuri și condamnați- 
mă! 

— Duceți-l la arest, poate se mai gândește, încheie Vidrașcu 
discuţia. 

„„„Când soarele era sus de tot, Vidrașcu făcu o vizită lui moș 
Stoian. Il întâmpină în pragul casei cu un zâmbet larg. 

— Bine aţi venit, vă aşteptam, grăi bătrânul cu voce caldă. 

— Bine te-am găsit, moș Stoiane. Cum te simţi? 

— Tânăr mă simt. Adică, completă bătrânul, mai tânăr ca ieri. 

— Cum a fost? 

— Ei, cum să fie. Ca pe front. Doar bătrâneţea mi-a jucat 
festa. Numai din cauza ei am uitat să pun dopul la barcă și m-a 
costat. Am făcut bătături în palme scoțând apa cu o cutie de 
conserve. 

— Ţi-a fost frică, moș Stoiane? 

— Nu, deși mă amenința cu pistolul și mă tot zorea i mai 
repede, mai repede! Timpul trecea încet de tot și băieţii 
dumneavoastră nu mai apăreau. Deodată văd în stânga silueta 
mare a unui vapor. Am îngheţat. În aceeași clipă, din fundul 
mării parcă, au apărut bărcile dumneavoastră. Spun cinstit că 
atunci am respirat din adâncul rărunchilor. Individul se zăpăcise, 
nu știa ce să creadă. Era momentul. L-am ars cu rama în cap, 
așa cum m-aţi învățat, să nu-l omor. Dar s-a trezit repede. Ori 
eu am dat prea încet, ori el are capul tare, zău așa. 

— Ne-am lămurit cu el, moș Stoiane. A avut dreptate prietenul 
dumitale, Grecu. O să se întoarcă de unde a venit. Făcurăm o 
treabă bună, o să se bucure tovarășul căpitan. 

— Să vadă și el că mai sunt bun de ceva. O fi el căpitan, dar și 
eu... 
Discuţia le fu întreruptă de claxonul unei mașini. Venise 


șoferul după Vidrașcu. Îl chema căpitanul Stoian, sosit pe 
neașteptate în garnizoană. 

— Și eu care credeam că o să bem un păhărel de ţuică, spuse 
mâhnit bătrânul. 

— Lasă, moș Stoiane, că bem noi și două. Acum scuză-mă, 
dar trebuie să mă duc. O să se bucure șeful când i-oi povesti 
cum a fost. 


Căpitanul Stoian venise cu avionul de la București și se 
interesase în primul rând de Vidrașcu. 

Ofițerul de serviciu îl informă pe scurt despre arestarea lui 
Zorlescu, însă șeful serviciului era preocupat de alte probleme. 
Numai când auzi de «Amir Denir» deveni mai atent. 

Vidrașcu îi raportă amănunţit ce se petrecuse în noaptea 
precedentă, conchizând că poate n-ar strica să i se acorde lui 
Sali Abdulah, tot atâta atenţie câtă i se dădea și lui Sukmani. 

— Sincer să fiu, Vidrașcule, nici eu nu știu care din ei prezintă 
mai multă importanţă. După câte mi s-a spus, Sukmani este 
suspectat pentru activitate de spionaj și într-o ţară vecină. 

— Deci rămâne tot pe primul loc. 

— Da, cel puţin deocamdată. Sali Abdulah, în schimb, e mai 
activ. Mă tem însă că Sukmani acţionează din umbră. 

— Să nu fie la mijloc o manevră a unui serviciu de informaţii 
străin care încearcă să acţioneze pe două planuri, urmărind 
același scop. 

— Posibil. În orice caz e un păienjeniș ciudat și trebuie 
neapărat să-l clarificăm. E timpul, de altfel pentru asta te-am 
chemat, să revedem tot materialul strâns și să facem o 
selectare în scopul restrângerii acţiunii la ceea ce este esenţial. 
Pe acest domn Armand Zorlescu vreau să-l cercetez personal. 
După o discuţie cu el mă voi putea pronunţa, sper, cât de cât, 
asupra legăturilor organizate sau nu cu Sali Abdulah. 

— Vă raportez că am și început să sistematizez materialul. M- 
am oprit însă la mesajele acelea cărora încă nu le-am dat de 
cap... 

— Nu s-a mai recepționat nimic? 

— Nu. 

— Înseamnă că ele și-au atins scopul și tocmai acest lucru 
trebuie să ne dea de gândit. Nu cumva acţiunea se apropie de 
punctul final? 


Mirat de o asemenea concluzie, Vidrașcu nu știa ce să 
răspundă pentru moment. Mai învăţă încă un lucru: analizele 
trebuie făcute - periodic - și pe ansamblul elementelor ce se 
coroborează, dar și luându-le pe fiecare în parte. 

Au lucrat până seara târziu, ajungând la unele concluzii care 
au infirmat câteva ipoteze stabilite anterior și au impus luarea 
altor măsuri. 

În drum spre cămăruţa lui de pe strada Gladiolei, Vidrașcu se 
gândea cu admiraţie la căpitanul Stoian. La omul trecut de 
treizeci și cinci de ani, care avea o minte ageră, o putere de 
judecată uluitoare, născut parcă pentru munca de 
contrainformaţii militare. Poate plăcerea de a lucra cu un astfel 
de om îl făcea să nu simtă oboseala, ba, dimpotrivă, părea 
dispus să o ia de la capăt. 

Potrivit celor stabilite la ultima analiză, Vidrașcu își concentra 
activitatea numai asupra misiunii „Albatros-31”. Antrena la 
executarea unor sarcini izolate și alţi colegi, care nu aveau 
cunoștință de cazul în sine. 

Mohamed Sukmani continua să vină regulat cu vasul «El 
Hafez». (Comportarea lui - în aparență, neschimbată. 
Supraveghindu-l personal în câteva rânduri, Vidrașcu a sesizat 
la acesta o nervozitate destul de discretă. 

Sukmani era atent în continuare la legăturile sale. Atenţie, dar 
de altă natură, acorda acestor relaţii și Vidrașcu. Faţă de femei, 
secundul vasului «El Hafez» arbora o pedanţă de invidiat. În 
schimb, marinarii din subordine, și mai ales cei certaţi cu 
disciplina, erau tratați exagerat de dur, chiar brutal. Ceda, în 
mod ciudat, de pe aceste poziții doar atunci când era solicitat să 
împrumute bani, devenind foarte filantrop. Probabil o tactică cu 
un scop bine determinat. 

Cu răbdare și migală de ceasornicar, Vidrașcu trecu la 
identificarea și verificarea tuturor relaţiilor create de cuplul 
Sukmani-Sali. Cifra stabilită era neașteptat de mare, de unde 
rezulta pregnant maniera versată de a acţiona a celor doi spioni. 
Căpitanul Stoian, în faţa acestei situaţii, luă măsuri 
corespunzătoare. 

— Să excludem pe cei care pot constitui doar o momeală, o 


acoperire, susținea mereu Stoian în discuţiile cu Vidrașcu. 

Ușor de spus, dar cum? Niciodată nu poţi avea certitudinea că 
în spatele unor sărutări nevinovate sau pasionate îmbrăţișări nu 
se ascunde și o relație de spionaj. Din multiplele cunoștințe 
create de Sukmani, Vidrașcu se opri în primul rând la o 
dactilografă de la o unitate militară care într-una din seri a fost 
condusă acasă de marinarul străin. Sukmani s-a întors la vapor, 
unde a ajuns aproape de orele 23. Investigațiile au stabilit date 
interesante. Florica Mezei, o femeie în jur de patruzeci de ani, 
destul de frumoasă și agreabilă, fusese căsătorită și avea o fată 
de șaptesprezece ani, fără serviciu, haimana pe litoral. Se pare 
că-i semăna tatălui. Florica se îmbrăca îngrijit. Pudra îi ascundea 
ridurile neplăcute și oboseala anilor. Nu avea relaţii cu vecinii. 
Fata, cu numele de Bebi, se lăudase într-o zi faţă de o tânără din 
vecini că în curând se va mărita cu un străin care are bani mulţi 
și o va duce în Italia. 

La unitate, dactilografa era cunoscută ca un om conștiincios. 
Nu era curioasă. Niciodată nu o interesau lucrările 
dactilografiate de colegele ei. Acestea erau mult mai tinere și nu 
găseau subiecte de discutat cu ea. Una din ele, mai în glumă, 
mai în serios, a făcut-o pe Florica „babetă”. A lăsat capul în jos. 
In suflet se simţea încă tânără. 

Ofițerul de contrainformaţii nu avea nicio îndoială cu privire la 
cinstea femeii. Unele împrejurări ieșite din comun îi dăduseră 
prilejul să se convingă de loialitatea ei. Avea în schimb rezerve 
față de fiică fiindcă se înhăitase cu străini. Maică-sa se pare că 
era în cunoștință de cauză, dar nu avea puterea să intervină, 
Vidrașcu stabili anumite măsuri cu locotenentul lonașcu, 
omologul său de la unitate, după care plecă. 

Se opri la Ansamblul artistic, unde se așeză discret pe un 
scaun mai în spate, pentru a nu atrage atenţia nimănui. Se 
făceau repetiţii pentru noul spectacol. Apăru pe scenă Dana. L-a 
observat imediat. Vidrașcu avu impresia că părea surprinsă și 
puţin neliniștită. II privea mult prea insistent, ca și când ar fi vrut 
să-i transmită ceva. A repetat de două ori cântecul «La 
revedere, dragul meu». Dirijorul, deși nu s-a declarat mulțumit 
de interpretare, nu a mai rechemat-o. Au urmat ceilalți 
cântăreţi, apoi un scheci. 

In numărul final, Dana arăta îmbujorată și parcă rușinată. A 
asistat și nea Marin, portarul, care la terminare nu se putu 


abţine și în auzul tuturor spuse: 

— Domnișoara Dana, să știți că tovarășul căpitan Istrate nu a 
plecat, vă așteaptă în fața teatrului. 

Fata numai că nu leșină. Se încruntă și cobori grăbită de pe 
scenă spre nedumerirea celorlalţi și mai ales a lui moș Marin. 

Urmărind-o cu privirea, Vidrașcu încercă un sentiment 
nedefinit. Deformaţie profesională sau cumva un început de 
invidie? Fără să stea prea mult pe gânduri, chiar în ziua 
următoare făcu o vizită colonelului Mușat, comandantul 
căpitanului Istrate. Jenat oarecum, îl întrebă pe comandant dacă 
are cunoștință de relația subordonatului cu o cântăreaţă de la 
Ansamblul artistic al garnizoanei. 

Deloc surprins, colonelul Mușat răspunse afirmativ. Îl rugă 
însă pe Vidrașcu să se intereseze cine este femeia. În timp ce 
discutau se auzi o ciocănitură în ușă. Intră un căpitan înalt, 
blond, cu faţa prelungă, ochi albaștri și blânzi, care înmână un 
plic colonelului Mușat. Se retrase militărește. După banderola de 
pe braţ, Vidrașcu își dădu seama că este ofițerul de serviciu. 

— Acesta-i căpitanul de care vorbeai. Nu e însurat. Războiul i- 
a încurcat socotelile dragostei și acum, după câte înţeleg, și-a 
găsit fiinţa mult căutată în artista aceea. Nu-l pot opri. La cei 
treizeci și șase de ani ai săi e firesc să-și găsească o tovarășă de 
viaţă. Personal am impresia că nu este femeia cea mai potrivită 
pentru Istrate și aș prefera să nu iasă nimic. E un ofițer 
excepțional, un inginer militar de mâna întâi. 

— Întrucât cunoașteţi problema, nu-mi rămâne decât să iau 
măsuri pentru verificarea femeii. Am să vă raportez rezultatul. 

— lţi mulţumesc, tovarășe Vidrașcu. 


Mai descumpănit decât venise, Vidrașcu se îndreptă fără 
grabă spre serviciu. In faţa liceului de băieţi «Mircea cel 
Bătrân», o surpriză. Dana împărțea autografe. Grupuri de elevi 
de diferite vârste o asaltaseră. Printre ei, unul de-o șchioapă cu 
un carnețel în mână nu reușea deloc să ajungă lângă ea. 
Observându-l, Dana se desprinse din mijlocul grupului și se 
apropie de puști. 

— Cum te cheamă și câţi ani ai? 

— Dănuţ și am nouă ani. 

— Uite un autograf de la Dănuta și un pupic, să te faci mare! 

— Sărut mâna, răspunse puștiul fericit. 


Când ridică capul, dădu cu ochii de Vidrașcu care tocmai 
ajunsese la câţiva pași de ea. Se înroși și vru să plece. 

— Pot obţine și eu un autograf? 

— La ce v-ar folosi? Ca simplă amintire? 

— Sunteţi rea, domnişoară! 

— Nu cred, răspunse râzând și se urcă în primul autobuz care 
sosi în stație. 

Mirat, Vidrașcu privi de câteva ori după autobuz, apoi fâstăcit 
își continuă drumul. La unitate, ofițer de serviciu era plutonierul 
Mogoșanu de la secretariat. Il rugă să-i dea corespondența 
sosită pe numele său. O notă îi atrase atenţia - un turist străin, 
comportându-se oarecum suspect, fusese văzut în apropierea 
unei unități de pe litoral. 

Interesându-se de acesta, pe baza numărului mașinii cu care 
circula, află că se numește Gunther Johan, posesor al 
pașaportului nr. 00172098. Avea cincizeci și cinci de ani și 
venise dintr-un port de pe coasta Atlanticului. Nimic în plus. 
Hotărî supravegherea îndeaproape a acestuia. Continuă studiul 
corespondenţei, dar nu mai găsi nimic deosebit. Când să plece, 
îl sună la telefon căpitanul Voicu. Îi anunţa sosirea în oraș a 
Ansamblului de cântece și dansuri al armatei și-i făcu invitaţia 
să participe la spectacolul din seara aceea, dat în cinstea 
militarilor din garnizoană. A acceptat. 

La începerea spectacolului, Vidrașcu se găsea în sală. O 
pereche din rândul întâi îi atrase atenţia. Era Dana cu căpitanul 
lonel Istrate, îmbrăcat civil. „Cu alte cuvinte, gândi Vidrașcu, 
relațiile devin oficiale”. Aplauda numerele ce se succedau, fără 
a slăbi din priviri perechea din faţă. 

Nu trecuse o jumătate de oră de la începere și căpitanul Voicu 
îl căută pe Vidrașcu în fotoliul său preferat. 

— Cavalere, spada sus! apoi la ureche: urgent la serviciu! 

— Mulţumesc, seniore! A 

Noroc că teatrul nu era departe de sediu. In câteva minute 
intră prin masiva poartă de fier forjat, trecând pe sub privirile 
unui soldat cu faţa plină de coșuri și care arboră o palmă 
noduroasă în dreptul tâmplei. Ofiţerul de serviciu îi spuse să 
intre în biroul șefului. Își făcu apariţia și locotenent-colonelul 
Siniteanu din minister, care îi privi pe amândoi și le spuse: 

— O veste proastă: într-un jurnal de seară din Orientul 
Apropiat se vorbește de cele două crime din constanța - Grigore 


Pandelescu și Emilia Rizea. 

— Într-adevăr, proastă, zise ca pentru sine Stoian. 

— Sunt de trei zile aici și n-am ajuns la o concluzie certă. Cu 
trenul de la ora 21,15 vine de la București colonelul Angelescu. 
Ce-i raportăm, scheme și teorii, variante și ipoteze? 

— Toate au o bază reală. Sunt elaborate în urma unor analize, 
rezultatul unei munci organizate... 

— Da, dar tovarășul colonel n-o să ne felicite, fiți siguri de 
asta. 

Ofiţerul de serviciu anunţă sosirea colonelului Angelescu și 
plecarea acestuia la hotel, apoi la masă. Locotenent-colonelul 
Siniteanu se duse să-l întâmpine. 

Telefonul sună scurt. Stoian îl ridică automat, lăsând impresia 
că-l aștepta. 

— Da, eu. Cine? A, da. Credeam că e altcineva. Da, aștept un 
telefon. Te ascult! Cum? Asta ne mai lipsea! Da, ascult. Da, da, 
e cum nu se poate mai prost. Discutaţi serios cu el! 

Închise telefonul și se uită la Vidrașcu fără să zică nimic. 
Acesta îl privea înmărmurit. Ce s-o mai fi întâmplat? Altă 
„bombă”? 

— Da, asta-i meseria, Vidrașcule. Se umple paharul. 

— Dar ce s-a întâmplat, tovarășe căpitan? 

— Un subofițer de marină a fost oprit de grăniceri la scara 
vasului «El Hafez». Era beat și spunea că merge să-și caute un 
prieten de pe vas. S-a produs dezordine. Am dat ordin să fie 
cercetat. Mâine îmi spui și mie despre ce e vorba. 

— Am înţeles, tovarășe căpitan. 

Reapăru ofițerul de serviciu și-i informă că sosise colonelul 
Angelescu însoţit de locotenent-colonelul Siniteanu. Se grăbi să 
le iasă în întâmpinare și să dea raportul. Stoian se îndreptă spre 
ușa în cadrul căreia își făcu apariţia șeful ierarhic, colonelul 
Angelescu, un bărbat destul de tânăr și atrăgător, care îi salută 
cu un zâmbet prietenesc. 

Stoian îl informă pe colonel foarte pe scurt asupra situaţiei 
generale, insistând, la urmă, asupra ultimelor evenimente 
legate de acţiunea „Albatros-31”. 

Uitându-se la ceas, colonelul Angelescu le spuse subalternilor: 

— E destul de târziu și cred că nu are niciun rost să ne 
pierdem noaptea. Câștigăm mai mult dacă ne odihnim și mâine 
vom vedea ce e de făcut. De acord? 


— Cum ordonaţi, tovarășe colonel, răspunse Stoian. 
— Haideţi acasă, tovarăși. Ne vedem dimineaţă. 

Se făcuse ora 11, când locotenentul major Vidrașcu ieși de la 
analiza cu colonelul Angelescu. Inţelegerea profundă a situaţiei 
concrete, concluziile clare și temeinice, precum și indicațiile 
primite îi întăriră convingerea în forțele sale, în succesul acțiunii, 
destul de dificilă, așa cum de altfel o caracterizase și colonelul. 

Se opri la Ansamblul artistic, unde începu să studieze dosarul 
Danei Marinescu. Întorcând filele, Dana îi apărea tot mai vie în 
faţa ochilor. li revedea pletele aurii, aruncate pe spate, ochii 
pătrunzători și luminoși, două picături din mare, mlădierea 
corpului, braţele albe, mersul elegant. Ultima filă îi rezervă o 
mică și plăcută surpriză: fotografia Danei. Îl privea cu aceiași 
ochi enigmatici care parcă ascundeau mereu ceva. 

Reținu o serie de date referitoare la Dana. Se născuse la 14 
martie 1920 într-un sat de lângă Tulcea. Tatăl era muzicant în 
sat, iar mama croitoreasă. În 1941. Tatăl a murit pe front, iar 
mama s-a stins în 1945, pe patul spitalului. Suferea de inimă. 
Dana a fost singura la părinţi. Nici tatăl și nici mama nu 
avuseseră fraţi sau surori, așa că Dana nu avea rude. 

A făcut școala normală la Tulcea, iar după moartea mamei s-a 
mutat în Constanţa. Până în 1946 a lucrat ocazional la diferite 
întreprinderi, participând totodată la echipa artistică sindicală a 
orașului. A stat trei ani în București unde a urmat Conservatorul. 

In 1949, găsind un loc liber la Ansamblul artistic al 
garnizoanei Constanţa, s-a angajat aici, valorificându-și vocea și 
studiile muzicale. 

Mărturisea în autobiografie fericirea de a-și fi putut vedea 
realizat visul de a fi cântăreaţă, artistă. 

Revăzându-și notițele, Vidrașcu se întrebă dacă, într-adevăr, 
putea fi atât de simplă și de sumbră biografia unei fete 
atrăgătoare și talentate ca Dana. Preocupat de acest gând, nu 
observă intrarea căpitanului Voicu, șeful ansamblului: 

deranjez? Am o veste pentru dumneata. Cred te chemăm la 
nuntă. Poate și acolo e nevoie de cine știe? 

— Mereu pe glume, tovarășe căpitan? 

— Muzica și umorul sunt indivizibile. Cred că-ţi dai seama 


despre ce e vorba. Dana m-a anunţat oficial că se căsătoreşte 
cu căpitanul Istrate. Ce zici de asta? 

— Mă bucur pentru amândoi. 

— Sunt morţi unul după altul. 

— Cred că sunt o pereche potrivită. 

— Și eu cred. Dar, hai să bem o cafea... 

Nu-l refuză. Cu gândul era însă la Dana, la fiinţa frumoasă, 
fermecătoare, dar ciudată. În clipa când se îndreptau spre biroul 
căpitanului, Vidrașcu o zări ieșind pe poarta teatrului. Se scuză 
față de căpitan, care rămase mirat, și merse după ea. Dana urca 
încet strada Aristide Karatzale. În apropiere de strada Mircea, o 
ajunse din urmă. Îi zâmbi larg, curtenitor. Purta o rochie subţire 
de mătase, cu flori mari de trandafir. Părul blond, făcut coc, 
dezvelea un gât lung și alb. 

— Ce eveniment! Veniţi cam rar, în ultimul timp, pe la noi, 
tovarășe locotenent major. 

— Treburi, domnişoară Dana. Dar să nu uit: sincere felicitări! 

Dana îi întinse delicat mâna. Vidrașcu o duse încet la buze, 
uitându-se în ochii ei. 

— Nu știu, nu-mi place să vorbesc despre mine, despre 
prietenii mei, dar să fiu sinceră, simt ce trebuia să simt de mult. 
La treizeci de ani sunt îndrăgostită. E un om minunat, cult, cu 
suflet ales. E mai mare decât mine cu șase ani. E inginer, 
necăsătorit. Ar fi o crimă ca cineva să ne stea în cale, în calea - 
spun lucruri mari - în calea fericirii. 

— Nu pot decât să repet: sincere felicitări! 

— Dacă sunt într-adevăr sincere, vă mulţumesc. Dar aș vrea 
să vă întreb ceva. V-am văzut la înmormântarea droghistei. 
Obișnuiam să iau de la ea parfumuri, apă de colonie. Cumva, ne 
împrietenisem. Aţi cunoscut-o sau interese profesionale v-au 
determinat să o conduceţi pe ultimul drum? Vă întreb așa, 
deoarece, sinceră să fiu, am auzit fetele de la balet bârfind pe 
seama acestei femei. 

— Nu, o simplă întâmplare. Fratele ei mi-a fost elev la școala 
navală. Am aflat și am ţinut să-i împărtășesc durerea. Mi-a fost 
foarte recunoscător. 

— Ne-am luat cu vorba și s-a făcut târziu, spuse ea, uitându- 
se la ceas. Unde serviţi masa? 

— La popotă. 

— Eu acasă. 


— Atunci, spre regretul meu, spuse politicos Vidrașcu, trebuie 
să ne despărţim. 

— Da. 

— Poftă bună, și privind-o în ochi, continuă după o scurtă 
pauză. Sper că mariajul cu un căpitan n-o să vă împiedice să 
staţi de vorbă și cu grade mai mici. 

— Mai știi?... și cu un zâmbet plăcut se depărtă. 


Întors la serviciu, Vidrașcu se interesă de rezultatul 
cercetărilor privitoare la subofițerul Calancea Gavrilă. Acesta, cu 
o seară înainte, se îmbătase la restaurantul „Transilvania”. 
Acolo cunoscuse un marinar care i-a spus că e de pe nava «El 
Hafez» și că are la bord un ceas de vânzare. Subofițerul i-a dat 
cinci sute de lei și l-a așteptat să vină cu ceasul. Marinarul n-a 
mai revenit. Se făcuse târziu și Calancea s-a dus în port să se 
culce, neavând curajul, la ora aceea, să o mai deranjeze pe 
nevastă-sa. Căutând drumul spre nava pe care era îmbarcat și-a 
adus aminte de marinarul străin și s-a interesat de vasul 
acestuia. L-a găsit. Voia să dea peste „negustorul” pe care nici 
nu știa cum îl cheamă, dar știa că e un hoţ și că merită măcaro 
chelfăneală. 

La scara vasului a fost oprit și, pentru că era pornit pe 
gâlceavă, a început să vocifereze. În acel moment se întorcea la 
navă și Mohamed Sukmani care, aflând despre ce este vorba, l-a 
găsit imediat pe marinarul în cauză, care nu mai avea decât o 
sută de lei și atunci Sukmani a completat el suma. Pe marinar l- 
a consemnat la bord, cerând totodată scuze autorităţilor 
românești. 

Raportând toate acestea căpitanului, Vidrașcu propuse să-i 
aprobe o discuţie de un anumit gen cu subofițerul. 

— După o studiere atentă a lui, Vidrașcule! 

— Am înţeles, tovarășe căpitan. 

În aceeași zi, după-amiază, locotenentul lonașcu de la 
unitatea unde lucra Florica Mezei îl înștiinţa pe Vidrașcu, la 
terminarea programului, că dactilografa s-a prezentat la 
comandantul unităţii, căruia i-a spus că este curtată de un 
marinar străin cu numele de Mohamed Sukmani. Deși se purta 
rece cu el, o copleșea cu atențţii destul de substanţiale. La 
început, crezuse că e vorba de fiică, dar ulterior s-a convins că 
totul era pentru ea. Nu știa de unde a aflat marinarul unde 


lucrează, dar, după cum se părea, acest lucru nu-l interesa. 
Intrucât, a încheiat Florica Mezei, ea dactilografiază lucrări 
secrete, a considerat normal să-l informeze pe comandant 
despre această situație. 

Urma ca a doua zi comandantul unităţii să-i spună femeii ce 
are de făcut. In acest scop Vidrașcu stabili cu ofițerul respectiv 
cum trebuie procedat, după care se duse să-i raporteze șefului. 
Căpitanul Stoian încheia tocmai o convorbire telefonică. 

— Tovarășul colonel Angelescu ne ajută, Vidrașcule. Fii atent. 
S-a aflat că într-un cunoscut port mediteranean își desfășoară 
activitatea un centru de informaţii creat pentru obţinerea de 
date cu predilecție din ţările socialiste. Centrul dispune de mai 
multe reţele conduse de câte un rezident. Una din ele ar 
funcționa și la noi și își are sediul în Constanţa. Din motive 
necunoscute, o parte din membrii reţelei au fost lichidați. Nu 
este exclusă o asociere între acest centru și comiterea celor 
două crime de care ne-am ocupat. 

— Intr-adevar, un ajutor substanţial. Măcar acum știm cu cine 
avem de-a face. 

— Nu te grăbi, băiete. Sau ești convins cumva că mușteriii tăi 
sunt oamenii acestei agenturi? 

— Sută la sută, nu, dar nici îndoieli mari nu am. Oricum, ceea 
ce-mi spuneţi este deosebit de interesant. Vă aduc și eu o 
noutate în legătură cu Florica Mezei, știți, dactilografa de la 
unitatea... 

— Da, ce s-a întâmplat? 

Noutăţile sporiră buna dispoziţie ce-l cuprinsese pe căpitanul 
Stoian după convorbirea telefonică avută la apariţia lui Vidrașcu. 
Terminând discuţia, șeful serviciului întrebă: 

— Mergem acasă sau ești dispus la o partidă de șah? N-am 
mai bătut pe nimeni de mult și... 

— M-aţi găsit pe mine! Vă cedez anticipat partida, răspunse 
Vidrașcu grăbit. 

— Ți-e teamă că pierzi? 

— A pierde în faţa șefului, spunea cineva, e un talent. 

— Depinde, dacă șeful pleacă sau vine. 

— Sau dacă treaba merge, încercă Vidrașcu să atenueze 
impresia. 

— N-o mai drege, că tot te bat, spuse în glumă Stoian. 

Aerul rece, de seară, flutura perdeaua subţire de mătase. La 


câţiva pași, marea își legăna apele, lovindu-le din când în când 
de țărm. Din depărtare mii de șoapte nedeslușite dădeau glas 
zborului agitat a doi pescăruși uitaţi în largul mării. 

Telefonul sună scurt, de mai multe ori. Preocupat de o 
lucrare, Vidrașcu zăbovi să răspundă. În sfârșit, întinse mâna. 

— Alo! 

— Cu tovarășul Vidrașcu. 

— Eu sunt. 

— Voicu la telefon. Puteţi veni până la mine? Am o chestie 
mai aparte, așa... 

— Dacă.-i... așa... în câteva minute sunt acolo. 

După tonul cu care-i vorbise căpitanul, înţelese că nu-i ceva 
de ignorat. Făcea fel de fel de presupuneri. Nu reuși să-și 
contureze vreo idee că și ajunse la teatru. 

— Ce s-a întâmplat, tovarășe căpitan? 

— O chestie cam ciudată. Trecând pe la cabine, am auzit, fără 
să vreau, într-una din ele niște voci aprinse. l-am recunoscut pe 
Dana Marinescu și Vivi Albertini. Mai bine zis, ea vorbea și 
interlocutorul se apăra. Îi reproşa că o urmărește, cerându-i să-i 
spună dacă este pus de cineva să facă acest lucru. Albertini 
contesta, acuzând-o de suspiciune, ba chiar că are vedenii. 

— Dar cum se poate auzi dintr-o cabină în alta? 

— Tocmai ieșeam din cabina solistei de muzică populară. Ușa 
de la cea a Danei era numai împinsă, nu închisă. Vivi se rezema 
de ea. 

— Aţi mai auzit și altceva? 

— Nu, nimic. 

— Mi-aţi spus lucruri interesante, vă mulțumesc. N-ar fi rău să 
fim mai atenți cu ei. 

— De acord. 

Vidrașcu ieși îngândurat. Ajuns la unitate află că fusese 
semnalat un vas străin în apropierea apelor teritoriale. Ceru 
relații. 

— Ținta a dispărut acum o jumătate de oră, dar de câteva 
minute a reapărut îndreptându-se spre nord. 

— Ce părere aveţi? 

— Se pare că este un submarin. 


Vidrașcu formă un alt număr. Așteptă cam mult. Îi răspunse 
cineva. Ceru ofițerul de serviciu. Din nou așteptă. De nerăbdare, 
începu să lovească cu degetele în masă, fluierând încet. 

— Alo, cine fluieră? 

— Mă scuzaţi, eu sunt, Vidrașcu. 

— Vă ascult, tovarășe locotenent major. 

— Intrăm în acţiune. Perimetrul rămâne cel stabilit iniţial. 

— Aveţi vreo informaţie? 

— Da. 

— Atunci trecem la treabă și vă ţinem la curent. 

— Mulţumesc. 

leși din unitate și cobori spre port. Căldura nu-l mai supăra. 
Simțea parcă alergându-i sângele mai iute prin vene. 
Întotdeauna când participa la o acţiune concretă încerca un 
sentiment aparte. Zâmbi și grăbi pasul. Se îndrepta spre 
dragorul 21. 


Se opri în loc și dragorul, pitit după digul de sud. Marinarii, cu 
excepția celor din serviciu, își ocupaseră hamacele cu gândul de 
a mai câștiga câteva ore sau minute de odihnă. Vidrașcu se 
învârtea în apropierea staţiei de radio-recepţie. Intr-un târziu, 
liniștea ce stăpânea totul se umplu de sunete scurte, care se 
succedau cu o repeziciune uimitoare. Transmisia n-a durat 
niciun minut. Prea puţin pentru Vidrașcu, suficient poate pentru 
corespondentul de pe uscat. Peste câteva clipe ceasul urma să 
arate miezul nopţii. Cerul era din nou plin de stele. Aceleași 
stele fără glas, impasibile acolo sus, sus de tot. 

La două fără cinci, un alt mesaj. De data aceasta venea de pe 
uscat. Ambele au fost înregistrate și apoi reînregistrate, urmând 
a fi reproduse în laborator la o viteză redusă pentru descifrare. 

Nu după mult timp, vasul necunoscut își luă tălpășița. 
Dragorul primi ordin să intre în port. 

Vidrașcu se duse direct la unitate, unde îl aștepta căpitanul 
Stoian. Raportă acestuia cum au decurs lucrurile și află, 
totodată, și el o veste de-a dreptul surprinzătoare. Mesajul de pe 
uscat fusese transmis dintr-un punct situat dincolo de linia pe 
care și-o închipuise Vidrașcu. Culmea, dintr-un sector în care 
intra și căsuţa în care locuia Dana Marinescu. 

Se tulbură. Cute adânci apărură pe fruntea lui lată. Simţi 
câteva broboane de transpiraţie reci, neplăcute, pe tâmple. 


— Să fie ea corespondentul, tovarășe căpitan? 

— Încă nu putem afirma. Dar nu trebuie exclusă. 

— N-am exclus-o niciun moment, dar... 

— Dar nu te grăbi, că nu ţi-am spus totul. Cântăreaţa a ieșit 
foarte grăbită de la spectacol. Părea puţin agitată. S-a dus direct 
acasă, urmărită îndeaproape de clovn. 

Vidrașcu îl informă pe șeful său și despre cele aflate de la 
Voicu. Se făcuse ziuă și cei doi ofițeri nu terminaseră discuția în 
jurul noului element care apăruse. 

Nu prea surprins, Vidrașcu află că «El Hafez» zăbovea de 
câteva zile în port. O defecţiune serioasă la motoare, reclamată 
de căpitanul vasului, a făcut ca, imediat după ridicarea ancorei, 
nava să ancoreze în faţa șantierului naval. După primele indicii, 
reparaţiile aveau să dureze aproximativ trei săptămâni. 
„Defecţiunea reclamată de «El Hafez» aparține lui Sukmani. Mai 
pune ceva la cale”, conchise Vidrașcu. 

Neavând, probabil, ce face la bord, Sukmani își petrecea 
majoritatea timpului în oraș. De regulă, hoinărea pe străzi. 
Galant cu femeile și atent la tot ce se întâmpla în jur. Uneori 
intra în localuri de mâna a doua. Așa se face că, într-o după- 
amiază, găsindu-se în bufetul „Doi cocoși”, avu o surpriză pe 
care, se pare, o căuta. De la bar observă intrarea în local a 
subofițerului Calancea, care se așeză la prima masă liberă. 

Lăsându-l să servească primul păhăruţ din ceea ce 
comandase, Sukmani se apropie de masa acestuia. Calancea 
nu-l recunoscu și, în termeni destul de categorici, îi recomandă 
să-și caute un alt client. Sukmani, puţin surprins, își ceru scuze, 
dar ţinu neapărat să precizeze cine este. li aminti lui Calancea 
de incidentul petrecut cu câteva seri în urmă. Calancea, brutal, 
îl repezi: 

— Ce vrei, domnule, umbli cu povești? 

— Se poate, domnule Calancea? Voiam să-ți spun doar că l- 
am sancţionat aspru pe marinarul care ţi-a luat banii. 

— Ah, exclamă Calancea, acum îmi amintesc! 

— Sper că dumneata n-ai păţit nimic? 

— Hei, ce contează. 

— Doar nu _ te-or fi schimbat din serviciu, exclamă 


compătimitor Sukmani. Mi-ar pare rău ca, din cauza unui 
dobitoc, să... 

— N-are nicio importanţă, domnule. Și-apoi, crede-mă, nu 
vreau să discutăm despre serviciu. 

— Scuză-mă, te rog. Chelner, două mari. Uite, domnule 
Calancea, s-a eliberat masa aia din colț. Hai să trecem acolo. 
Vreau să-ţi spun ceva care te-ar putea interesa... 

In timp ce serveau coniacul, pe care subofițerul nu-l refuză, 
deși înainte băuse ţuică, Sukmani îi arătă fotografii din orașul 
său natal. La al doilea rând de băutură, Sukmani îi prezentă 
noului său amic imagini cu femei goale, în diferite ipostaze. 
Subofițerul se amuza, întrebându-l dacă le-a văzut vreodată. 
Sukmani îi destăinui că are o slăbiciune: întotdeauna după ce 
poseda o femeie, o fotografia s-o aibă amintire la bătrâneţe. 

Devenind mai atent, după ce află acest amănunt, Calancea 
luă în mână tot teancul de fotografii, examinând-o pe fiecare în 
parte. Ajungând la cele din urmă, subofiţerul rămase împietrit 
privind una din ele. Se schimbă la față și mâinile începură să-i 
tremure. 

— Păi asta-i legitimaţia mea, domnule... 

— Fotocopie, prietene. Vezi-le și pe celelalte. 

— Cum e posibil? Astea-s documentele pe care eu le aduceam 
la unitate... 

Stupefiat de cele ce vedea, Calancea nici nu mai știa ce 
spune. Revenindu-și în cele din urmă și înțelegând cum stau 
lucrurile, murmură mai mult pentru el: 

— Sunt un nenorocit. 

Ridicând o privire rătăcită asupra comeseanului, întrebă: 

— De ce aţi făcut asta? De ce vreţi să mă nenorociţi? 

— Dimpotrivă, poate să te fericim. Depinde de dumneata. 

Chelnerul a trecut după aceea de mai multe ori pe la masa 
lor. Amândoi se încălziseră bine. Vorbeau însă extrem de încet. 
Târziu s-au ridicat. In fața bufetului s-au despărțit. Subofițerul 
părea că s-a liniștit complet. 

Citind raportul referitor la această întâlnire, Vidrașcu nu schiţă 
niciun gest, rămase puţin îngândurat. A scos mai multe hârtii din 
fișet, s-a uitat fugitiv peste ele, după care a făcut o comparaţie 
cu datele din raport. Părea mulțumit. Puse totul în dulap și se 
pregăti să plece. Amintindu-și că Ansamblul pregătea 
spectacolul festiv pentru Ziua marinei, se îndreptă spre teatru. 


Abia se așeză pe scaunul lui obișnuit, când auzi din spate un 
foșnet de rochie. După câteva clipe, Dana se așeză lângă el, 
zâmbind. 

— Îţi place scheciul acesta? 

— Despre „Oltenii la mare” mă întrebi? 

— Dar despre cine credeai? 

— Mă gândeam la „olteanul” dumitale. 

— ÎI invidiezi sau îl compătimești? 

— Încă nu știu. 

— Să nu râzi de mine, e atât de bun, de cumsecade, încât îmi 
vine să-l ocolesc. Nu cumva e pus de cineva să mă „iubească”? 

— Ce interes ar avea? Și pe urmă cine și-ar permite să se 
joace cu sentimentele semenului? 

— Poţi să știi? Pentru unii scopul scuză mijloacele. Ar fi însă 
păcat. În tinerețe am iubit și eu, ca orice fată, un băiat. lonel 
parcă e copia aceluia. Dar nu-mi fac vise. 

În timp ce Dana își destăinuia teama și totodată dragostea 
față de lonel Istrate, gândul lui Vidrașcu se îndrepta spre 
rezultatele verificărilor cerute de la Tulcea și din alte locuri. Deși 
citise negru pe alb, se întreba încă dacă datele referitoare la 
viața Danei erau reale. Familia ei fusese identificată și sătenii își 
aminteau de micuța și simpatica Dana. 

„ȘI, totuși, e ceva neclar cu ea. Discuţia cu Vivi, faptul că 
mesajul a plecat de undeva din cartierul ei, nu dau temei 
îndoielii? Și, dacă le strâng pe toate la un loc, mai sunt și altele: 
atitudinea ei la ștrand, participarea la înmormântarea droghistei 
etc.” 

— Am impresia că vorbesc singură și, dacă e așa, mai bine... 

— Te rog iartă-mă. Într-adevăr, mă furaseră nişte gânduri. 

— De departe sau de-aproape? 

— Mai mult de-aproape. 

— Atunci mi-ascunzi ceva. 

— La fel ca dumneata. 

— Poate ai dreptate, dar, uite, îmi vine rândul pe scenă și nu 
ţi-am spus ceea ce voiam. 

— Ascult. 

— În astă-seară ești invitatul nostru la masă. 

— Chiar așa, pe nepusă... masă? 

— Chiar așa. 

— Atunci n-am de ales. 


— Sigur că nu. Ne vedem la ora 8 la Cazino. 

— Bine, domnișoară. Succes! 

Dana se desprinse de lângă el și, cu o mină voioasă, se 
îndreptă spre scenă. 

Fără să mai stea pe gânduri, Vidrașcu ceru permisiunea 
căpitanului Stoian să aducă la cunoștință colonelului Mușat 
concluziile sale referitoare la verificarea artistei. Ascultându-l pe 
ofițer, comandantul căpitanului Istrate conchise. 

— E clar. Se va lua măsura de care vă spuneam rândul trecut. 


Vidrașcu se tinu de cuvânt. Încă nu sosise timpul și se plimba 
pe faleză în așteptarea lui lonel și a Danei. Fluiera o melodie din 
opereta „Secretul lui Marco Polo”. Se aplecă. Rupse un trandafir. 
Mirosul minunatelor flori se contopea cu aerul sărat al mării, cu 
vântul ce adia plăcut dinspre larg. 

Sosiră Dana cu lonel, braţ la braţ, fericiţi. Cei doi ofițeri se 
cunoșteau, fapt ce o bucură pe Dana. Au găsit o masă liberă în 
salonul elegant, cu oglinzi, împodobit cu draperii de catifea și 
policandre> de cristal. 

Dana părea fericită, fericire ce voia să o transmită și 
însoțitorilor ei. Din când în când privea spre mare, chemând-o 
parcă să participe la bucuria ei. Au băut încet și au șușotit mult. 
Istrate își destăinui dorul de locurile lui natale. De cinci ani nu 
trecuse pe acasă. Vorbi de frumuseţea Gorjului, unde se 
născuse. Dana asculta atentă. 

— Mi-ar face plăcere, lonele, să facem o plimbare în Oltenia 
ta. 

— Vom face neapărat, răspunse acesta. Își aduse apoi aminte 
de unele greutăţi ivite la serviciu. Ceru chiar într-o problemă 
părerea lui Vidrașcu. Dana interveni însă imediat: 

— Fără probleme de serviciu și poftim la dans. 

O orchestră bună, renumită în acea perioadă, atacă un vals. 
Dana parcă plutea în braţele lui Istrate, prilej pentru Vidrașcu de 
a-i admira din nou trupul mlădios, șuvițele aurii aruncate pe 
spate, privirea caldă, seducătoare. lonel Istrate era și el fericit. 
Se vedea de la o poștă că o iubea mult pe Dana. 

Se așezară din nou la masă. Istrate se arătă extrem de 
încântat de vinul de Murfatlar. Dana mâncă puţin. Luă o mână a 
lui lonel Istrate într-ale sale și începu să fredoneze încet o 


> Candelabru cu mai multe braţe, atârnat de tavan, lustră. 


melodie. 

Ascultând-o, Vidrașcu arunca din când în când câte o privire 
spre mesele alăturate, spre cei ce intrau în salon. La un moment 
dat, atenţia îi fu atrasă de un cetățean înalt, în costum negru, 
cămașă albă cu guler tare, cu tâmplele argintii și cu privire 
scrutătoare. Îl observase prin oglinda de pe peretele din faţa 
intrării principale. N-a întors capul să-l vadă de aproape. Nu 
avea rost. Îl cunoștea. Era Sukmani. Fără să se trădeze faţă de 
comeseni, Vidrașcu îl urmărea atent. Observă, la un moment 
dat, că privirea acestuia se întâlni în aceeași oglindă cu a Danei 
și i. Se păru că sesizeaza o ușoară tresărire. „Imposibil. Se 
cunosc de undeva?” se întrebă în sinea lui Vidrașcu. Pe Dana, în 
general, toată Constanţa o știa, dar personal foarte puţini. 
Drumul ei zilnic era arhicunoscut: teatru - casă. Singura 
prietenă, dacă nu e mult spus, era tanti Veturia, proprietăreasa 
camerei închiriate Danei. O pensionară cumsecade, gata oricând 
să vorbească ore întregi în termeni extrem de elogioși despre 
Dana. 

Sukmani nu zăbovi în local, lăsă impresia că ar fi căutat pe 
cineva. Târziu, plecară și ei de la Cazino. Încadrată de cei doi 
bărbaţi, se simţea extrem de fericită. Au condus-o până acasă. 
În poartă, îndrăgostiţii s-au îmbrățișat fără nicio jenă. Dana s-a 
strecurat apoi ca o nălucă în curtea casei. 

— Sunt hotărât să mă căsătoresc cu ea. Sper să nu fac o 
partidă proastă. Ce părere ai? 

— Cred că nu. Dar poate ar trebui să vă cunoașteți mai bine. 

— M-am gândit la treaba asta și cred că ai dreptate. Nu mai 
suntem la vârsta când ne putem juca de-a căsătoria. 

— De-asta zic și eu. Vă mulţumesc pentru această seară 
plăcută. 

— Sper să ne mai vedem, mai ales că nici eu, nici ea nu avem 
prieteni. 

— Cu plăcere. Noapte bună. 

— Noapte bună. 

În momentul când se despărţiră, Vidrașcu observă în colţul 
opus doi indivizi care mergeau în sensuri diferite. 

Unul o apucă în direcţia în care plecase Istrate. Celălalt venea 
după el. Înainte de a lua o hotărâre, căută să-și verifice 
impresia. Își continuă drumul pe strada Decebal, traversă 
bulevardul și actuala stradă Răscoala din 1907, iar în dreptul 


I.R.E.D.S-ului se „rupse” de urmăritor, nu înainte de a și-l întipări 
bine în minte. g 

Faptul acesta îl deranja mult. Ajunse acasă. Il frământa 
gândul că, dacă erau oamenii lui Sukmani, căpăta pondere 
îndoiala referitoare la Dana. În acest caz nu era oportună 
prezența lui în preajma fetei. S-ar putea da totul peste cap. Sau 
dimpotrivă. Așezat îmbrăcat în fotoliul nu prea comod, începu să 
recapituleze toate evenimentele petrecute de la venirea sa în 
noul post. 

Începutul fusese făcut de otrăvirea lui Pandelescu, cu 
dedesubturi vizibile de spionaj. A urmat moartea tot prin 
otrăvire a droghistei, moarte cu multe fațete din recuzita unui 
serviciu de informaţii. Un subofițer este atras prin șantaj să 
culeagă informații. Prezumtivul conducător al organizaţiei de 
spionaj, Mohamed Sukmani, copleșește cu atenţii o dactilografă 
de la o unitate militară. Din larg și dinspre uscat se fac 
schimburi de mesaje. În cercul suspecţilor - Dana. Un turist se 
învârte în jurul bateriilor de artilerie instalate de-a lungul 
coastei. 

Analiză aspectele fiecărui element printr-o singură prismă: ce 
rol putea avea Dana Marinescu în fiecare caz în parte? Concluzia 
fu în favoarea ei. „Un lucru e cert, conchise el. Dușmanul a 
început să apese pe accelerator. Cea mai recentă dovadă, 
urmărirea din noaptea aceasta.” 

Dimineaţa, cu primul accelerat, Sukmani plecă la București. 
Vidrașcu ajunse în capitală înaintea lui. În primele ore Sukmani 
se plimbă de colo, colo, fără ţintă precisă și fără măsuri de 
precauţie. Spre prânz, însă, în centru fiind, începu să se 
controleze. Se ascundea în magazine, ganguri, se întorcea 
brusc, încetinea și apoi accelera exagerat mersul. Toate acestea 
pentru a evita eventualii urmăritori. 

După-amiază vizită o biserică uitată de lume, pe o străduţă 
veche dintr-un cartier periferic. Seara, obosit, și-a luat o cameră 
la hotelul „Victoria”, Vidrașcu se interesă de locatarii camerelor 
alăturate. Sukmani avea vecin, la numărul 306, un turist din 
Occident, Gunther lohan, care se instalase acolo de câteva zile. 


6 Întreprinderea de reţele electrice „Dobrogea”. 


Prezenţa turistului nu era un indiciu grozav, dar nici nu 
trebuia ignorat. Vidrașcu luă măsuri ca atare. Turistul a fost 
urmărit pas cu pas atât ziua cât și noaptea. Nimic deosebit în 
afară de faptul că într-o după-amiază a făcut o vizită preotului 
catolic Martin Knapp. În seara zilei de 20 iulie, Gunther lohan 
părăsi Bucureștiul cu rapidul Budapesta-Viena. Abia la controlul 
vamal s-a văzut că precauţia lui Vidrașcu fusese inspirată. 
Organele  grănicerești au comunicat că asupra turistului 
găsiseră, între altele, un carneţel. Majoritatea filelor erau albe, 
dar pe câteva din ele erau însemnate diferite adrese din 
România și care, se înțelege, au fost reţinute discret. Printre 
acestea figura și un nume ce nu spunea mai nimic. A fost totuși 
memorat - bateria „Tirpitz”. Oricât s-a frământat, Vidrașcu n-a 
reușit să dea de capătul acestei informaţii. Află doar că Alfred 
von Tirpitz”, amiral și om politic german, fusese ministru al 
marinei între 1897-1916. Altceva, nimic. 

Apelă la specialiști în materie. Cu ajutorul acestora s-a stabilit 
că în timpul celui de-al doilea război mondial, în sud-estul 
orașului Constanţa, pe malul mării, a funcţionat o baterie 
germană cunoscută sub numele de „Tirpitz”, singurul lucru care 
putea explica eventual o legătură între cei doi vecini de la 
același etaj al hotelului „Victoria” din Capitală. Raționamentul 
continuă cu ipoteze. Fie că turistul fusese ofițer și lucrase la 
această baterie, fie că denumirea „Bateria Tirpitz” ascundea 
cifrat un alt lucru, fie că totul era o pură fantezie, între Sukmani 
și Gunther neexistând practic nicio legătură. Care era adevărul? 

Deplasându-se la locul indicat, în apropierea colinei denumită 
Sara, nu departe de actualul sanatoriu de boli nervoase, 
Vidrașcu găsi niște buncăre părăsite, mai multe rânduri de 
șanțuri pline de iarbă, în care pășteau în voie câteva turme de 
oi. 

La birou îl aștepta, nerăbdător, locotenentul lonașcu. Acesta îl 
informă că, într-o discuţie despre amenajarea litoralului, 
Sukmani o întrebase pe Florica dacă știe ceva despre începerea 
unor lucrări militare în partea de sud-est a orașului. Spunea că-l 
interesa ca marinar străin care venea des în portul Constanţa și 


7 Alfred von Tirpitz (n. 19 martie 1849, Küstrin, Brandenburg - d. 6 
martie 1930) a fost comandant al Marinei Imperiale Germane 
(Kaiserliche Marine) din 1914 până în 1916. Nava de război Tirpitz a 
fost denumită după Alfred von Tirpitz. 


că auzise în autobuz pe doi cetăţeni contrazicându-se. Unul 
susținuse că o să se facă acolo un radiofar, fiind un loc înalt. 
Celălalt auzise că militarii voiau să facă niște săpături, probabil 
ca să instaleze o nouă baterie pe locul unei foste baterii 
germane de artilerie denumită „Tirpitz”. 

Pentru a o lămuri de ce se interesează, Sukmani i-a mai spus 
Floricăi că ei, marinarii, simt nevoia unui far mai mare la 
Constanţa. Actualul e mic și are o vizibilitate redusă. L-ar fi 
bucurat mult construirea unui far sau chiar a unui radiofar. 

— Când s-au întâlnit? 

— Aseară târziu, după ora 22. 

— Și Florica ce i-a răspuns? 

— Că se va interesa și peste câteva zile îi va comunica. 

— Dar dumneata știi adevărul? Intenţionează unitatea să 
întreprindă ceva pe vechiul loc al bateriei „Tirpitz”? 

— Nu știu nici eu. Să mă interesez. 

Abia plecă lonașcu că sună telefonul. Ofiţerul de serviciu 
dorea să-i înmâneze urgent un plic. 

— De la cine este? întrebă iritat Vidrașcu. 

— De la un necunoscut. 

— Cum? Nu înţeleg! 

— O să vă explic. 

Ofiţerul de serviciu îi aduse un plic destul de voluminos. 
Vidrașcu îl examină atent. Nicio adresă sau indicație. Îl desfăcu 
cu grijă. In interior, stupoare! O bandă de magnetofon. 

— Vrei să-mi explici ce-i cu farsa asta? 

— Raportez: acum câteva minute, un băiețaș, mai precis 
copilul lui nea Iordache, din colțul străzii, a venit și i l-a dat 
santinelei spunând că este pentru dumneavoastră. Am discutat 
personal cu băiețașul, care încă nu are 9 ani. Nu era în stare să- 
mi descrie persoana care i-a dat plicul. Ştia doar că a fost o 
bătrânică. 

— Interesant, răspunse Vidrașcu și rămase pe gânduri. 
Ofiţerul de serviciu se retrase, în timp ce el continua să se uite 
la miraculosul plic, trimis cadou de un necunoscut. 

Ascultă banda. Un buchet de melodii se revărsă în birou. 
Recunoscu și interpreţii, care nu erau alţii decât cei de la 
Ansamblul artistic al garnizoanei. O pauză lungă. Apoi o 
conversaţie interesantă. Reluă ascultarea acesteia de mai multe 
ori. Discuţia era purtată în limba germană. 


Pentru a înțelege mai bine semnificaţia conversaţiei, Vidrașcu 
o traduse cu voce tare: 

— „Am ordin să-ţi fac niște comunicări importante. Un alt 
serviciu va prelua rețeaua de aici. Trebuie să-ţi predau un nou 
om de legătură. 

— Nu, nu! 

— Ce-i cu tine? Nu te mai recunosc! E ordin de sus. Nu mai 
vrei să lucrezi? 

— Nu!” 

Urmau zgomote ce indicau uși trântite și discuţii îndepărtate, 
neinteligibile. Apoi din nou muzică ușoară și populară. Opri 
aparatul și analiză, tot cu voce tare, mesajul misterios. 

— Deci o discuţie între un bărbat și o femeie. Majoritatea 
cuvintelor erau pronunţate de bărbat, care vorbea perfect limba 
germană. Femeia, cu o voce puţin nazală și grăbită, spusese 
numai „nu”, cuvânt repetat de trei ori. Un alt serviciu intenţiona 
să preia reţeaua. Bărbatul trebuia să-i facă femeii legătura cu un 
om. Cu alte cuvinte, o discuţie între o legătură superioară și un 
rezident care, cine știe din ce motive, refuza să mai lucreze. 

Se uită din nou la bandă în timp ce își plimba mâna prin păr. 
„Ce-ar fi să te mai ascult o dată, mult stimată bandă”, zise 
Vidrașcu, zâmbind. 

Din nou vocea Danei Marinescu, ale cărei inflexiuni se 
apropiau mai mult de operetă. Apoi o tălmăcire subtilă a unui 
cântec popular cules din Țara Oașului, urmat de o melodie 
săltăreaţă din jurul Sibiului. Cu capul în mâini, asculta concertul 
oferit pe nepregătite. 

Se sculă brusc de pe scaun și întrebă telefonic la ce oră urma 
să vină la birou căpitanul Stoian. Ofiţerul de serviciu îi raportă că 
în jurul orei 14. Când intră în birou, căpitanul Stoian îl găsi pe 
Vidrașcu așteptându-l cu magnetofonul pe masă. 

— Ce-i cu chestia asta, Vidrașcule? 

— Vă rog să ascultați banda, e interesantă. 

— Dacă zici tu, hai s-o ascultăm. 

Din nou aceleași melodii. Stoian, cu o răbdare de invidiat, 
asculta imperturbabil, trăgând cu sete dintr-o ţigară ce scotea 
un fum înecăcios. 

— Ascultaţi acum, interveni Vidrașcu. 

„Am ordin să-ţi fac niște comunicări importante. Un alt 
serviciu va prelua rețeaua de aici. Trebuie să-ţi predau un nou 


om în legătură”. „Nu! Nu!” „Ce-i cu tine? Nu te mai recunosc. E 
ordin de sus. Nu mai vrei să lucrezi?” „Nu”! 

— Acest dialog voiam să-l ascultați, tovarășe căpitan. 

— Lăsă banda mai departe. 

— În continuare e muzică fără importanţă. 

— Te rog. Vidrașcu se supuse și banda începu să se deruleze 
încet. Urmară o doină și un cântec de pe Mureș, câteva melodii 
de lon Vasilescu și sârba oltenească. 

— Cum ai intrat în posesia ei, Vidrașcule. 

— O poveste foarte simplă și foarte curioasă, tovarășe 
căpitan. Îi relată cum o primise. 

— Ei, drăcia dracului. Avem, de-acum, și colaboratori 
necunoscuți. Posibil ca această bandă să ne fie de folos, sau să 
ne încurce mai mult socotelile. 

— Depinde de cine a fost înregistrată și cu ce scop. 

Deocamdată nu asta este important, ci să aflăm cine sunt 
participanţii la discuţie. 

— Eu mă gândeam să încep cu autorul înregistrării, cu găsirea 
colaboratorului anonim... 

— E mult mai greu și, repet, nu asta este esenţial. 

— Am înţeles, tovarășe căpitan. 

— Dar ia spune-mi, ce mai face Sali? 

— Mai deosebit în ultimul timp este faptul că acostează 
îndeosebi militari în termen, cărora le dă de băut, și pe urmă îi 
trage de limbă. 

— Gândește-te cum facem să terminăm cu el? 

— Am să vă raportez. 

— Cum stăm cu cercetările în triunghiul de unde a pornit 
mesajul de răspuns? 

— Încă nu s-au încheiat, dar până în prezent nimic deosebit. 

— Atenţie, Vidrașcule, să nu fim handicapati. 

Rămânând singur, locotenentul major Vidrașcu înţelese că i se 
cere să acţioneze mai ferm și mai operativ. De fapt, îi și spusese 
căpitanul că dacă mai are nevoie de ajutoare să le ceară... 

Preocupat de problemele curente rămăsese în urmă cu 
studierea presei, de aceea ceru ziarele pe ultimele trei-patru 
zile. Reţinu principalele evenimente interne și internaţionale. 

O serie de știri se refereau la realizările obținute în toate 
sectoarele de activitate, la recoltele bogate din primele 
gospodării agricole colective. La Ovidiu, lângă Constanţa, 


începuseră lucrările de construire a unei termocentrale. În 
capitală, în prezenţa conducerii de partid și a organizaţiei de 
tineret se inaugurase primul palat al pionierilor. Apelul pentru 
apărarea păcii era semnat de milioane de oameni. Muncitori, 
țărani, funcţionari, poeţi și scriitori își exprimau adeziunea la 
apelul pentru pace, se declarau împotriva războaielor. Docherii 
din Bordeaux refuzaseră încărcarea vasului „Bologne sur Mer” 
cu armament destinat războiului din Vietnam. O tânără franceză 
Raymond Dieu, urmașă demnă a eroinei Danielle Casanova, 
încercase cu propriul ei trup să împiedice trecerea unui tren cu 
muniții pentru Vietnam. 

Se opri mai mult la știrile ce relatau pe larg judecarea 
procesului grupului de trădători și spioni format din Constantin 
Mugur, Any Samueli, Eleonora-Bunea-Vied, Liviu Popescu-Nasta, 
Noră Samuely, grup pus în slujba oficiului de informaţii al 
misiunilor militare străine acreditate la București. Pe banca 
acuzaților apăruseră figurile diplomaților Le Rongetel, șeful 
misiunii politice, M. Greer, șef de stat major al misiunii, Key 
Rowinson-Ramsden, atașați militari, spioni notorii, cu vechi state 
în serviciile de spionaj. 

Demascarea acestui grup îi întări convingerea că spionajul își 
intensificase activitatea și că organele de securitate trebuiau să- 
și sporească vigilenţa, să acţioneze cu toată fermitatea pentru a 
contracara orice intenţie ostilă statului nostru. 

Ziua următoare, și-o consacră identificării interpreţilor 
înregistraţi pe bandă, urmând să stabilească data aproximativă 
când a fost făcuta înregistrarea, în ce sală, cine posedă în teatru 
magnetofon, care sunt cunoscătorii de limbi străine. A cui putea 
fi vocea feminină? Dar cea bărbătească? 

Mai mult pe bază de presupuneri conchise că vocea 
bărbătească aparținea lui Sukmani. Erau unele ezitări însă... 
Specialiștii ar fi preferat să facă o comparaţie între conversaţia 
de pe bandă și câteva cuvinte rostite de Sukmani, dar acest 
lucru nu se putea. 

Cercetările discrete și anevoioase din acest punct de vedere 
au continuat la Ansamblu. Vidrașcu ţinea neapărat să 


3 Danielle Casanova a fost un comunist francez și membru al 
rezistenței franceze. Ea a fost responsabilă pentru Tineretul 
Comunist Francez înainte de a fonda „Union des jeunes filles de 
France”. A fost torturată la Auschwitz. 


stabilească unde a avut loc convorbirea și în ce împrejurări. 
Angajă o discuţie cu moș Marin, portarul. Acesta, vorbăreț și 
dispus ca întotdeauna, susţinu sus și tare că el nu a părăsit în 
ultimele zile poarta și că nu a văzut nicio persoană străină de 
teatru intrând în local. Puțin dezamăgit, Vidrașcu se opri din nou 
asupra persoanelor ce cunoșteau limba germană. 

— Tovarășe căpitan, raportă el la prânz șefului, știe nemţește 
și Marilena Rusu de la balet. A învăţat în școală. E o fată foarte 
serioasă. Mai știe puţin germana Viorica Palade. Nu avem niciun 
motiv să ne oprim la ele. Au o comportare ireproșabilă. Vorbește 
corect și domnișoara Pandelescu. Ea să fie oare? Am notat-o. 
Mai e cabiniera. Bătrâna Beţi Aman. Nu cred că face obiectul 
preocupărilor noastre. Ah, era să uit. Vivi, italianul. Îl trecem pe 
listă? 

— Bineînţeles, dar Dana? întrebă Stoian. 

— Am trecut-o, deși nu am dovezi că știe germana; dar sunt 
alte motive s-o suspectăm - răspunse Vidrașcu. Mintea lui 
refuza să accepte ideea că Dana ar fi capabilă să facă spionaj. 
Căpitanul Stoian îi sublinie numele cu o linie groasă. a 

— Tovarășe căpitan, aș vrea să verific ceva la teatru. Imi 
permiteți să lipsesc puţin? 

— Poftim, Vidrașcule. 

Privi mai întâi cu atenţie exteriorul clădirii. Intră de câteva ori, 
traversând foaierul până la cabine. Observând pe un hol lângă 
perete mai multe panouri proaspăt vopsite, reprezentând 
decorul pentru programul festiv, le studie cu atenție. 

Se interesă de decorator și află că era cel de la Teatrul de 
stat. Il găsi aplecat asupra unei pânze imense, nebărbierit, cu 
fața scorojită ca o piele de oaie întinsă la soare și cu o ţigară 
neaprinsă în colţul gurii. Avea peste șaizeci de ani. Cu toate 
acestea, lucra enorm de mult. După ce se prezentă, Vidrașcu, 
dându-și seama cu cine are de-a face, atacă frontal. 

— Știu, ești extrem de ocupat, nea Dinule, dar câteva clipe 
poţi să-mi acorzi... E o problemă de serviciu. 

— Dacă e urgentă, am și eu dreptul la o mică pauză, replică 
molatec decoratorul. 

— Intru direct în subiect. Cât timp ai lucrat la Ansamblu nu ai 
observat nimic deosebit, vreo persoană străină intrând în 
teatru? 

Bătrânul decorator se uită lung la Vidrașcu, cu ochii lui 


inexpresivi, mai adus de spate ca de obicei și cu părul vâlvoi. 

— Nu prea înțeleg eu ce vă interesează, însă vă pot spune un 
singur lucru. Era marți sau miercuri, să mă gândesc, da, da, 
miercuri m-a deranjat cineva. 

— Un bărbat sau o femeie? 

— Un bărbat. Știţi, esenţială în munca noastră este liniștea. 
Când eu pictez, toţi trec prin hol sau foaier încet, abia calcă, 
amuţesc până și „pliscurile gâsculițelor”. Totuși miercuri am 
auzit niște pași grăbiţi și o ușă trântită. Am ieșit din spatele 
pânzei la care lucram să văd cine a fost. Un cetățean înalt 
traversa în fugă holul. L-am văzut din spate și puţin din profil. 
Figură necunoscută. L-am înjurat în gând și m-am apucat de 
lucru. După câteva minute, am auzit din nou ușa deschizându- 
se. Am scos capul gândindu-mă că s-o fi întors maimuţoiul ăla. 
Nu, era fata portarului, Lenuţa, o puștoaică drăguță. M-am făcut 
că nu o văd și cred că nici ea nu m-a văzut. Așa că sunt convins 
că nu m-a văzut nici filfizonul ăla. Atâta știu. 

— Dar portarul nu era acolo? 

— Uite că n-am băgat de seamă, deși trebuia să observ, mai 
ales că venise fata. Poate ar fi bine să discutaţi și cu ei. 

— Așa o să fac, dar mai înainte te-aș ruga să te uiţi la aceste 
fotografii. 

— Înţeleg ce vrei, tinere! Am o propunere. Ți-l pictez pe 
mușteriul acela imediat. Pana mea nu mă înșală niciodată. 
Creionă în câteva minute chipul unui cetăţean. Asta este, 
tovarășe Vidrașcu, îl cunoști și matale? 

— Cred că da și seamănă cu unul din pozele astea. Vrei să te 
uiţi la ele? 

Din cele opt poze, ce semănau oarecum între ele, decoratorul 
se opri, fără ezitări asupra lui Sukmani. 

— Îți mulţumesc și spor la treabă! 

Vidrașcu o găsi acasă pe Lenuţa Marin. Făcea pe gospodina. 
Nu se sperie când îl văzu. Se cunoșteau. Odată ţinuse locul 
tatălui la poartă și, necunoscându-l, nu-i permisese să între. 

— Ai încurcat-o, Lenuţo! 

— Privirea dumneavoastră nu-mi spune acest lucru și, dacă 
vreți să mă speriaţi, nu vă las să intraţi în casă. 

— Am glumit, dar am venit pentru o treabă serioasă. l-a 
spune-mi, miercuri pe la ce oră ai mers la teatru? 

— Pe la... nu am ceas, dar cred că era zece și treizeci, pentru 


că la zece știu precis că am plecat de-acasă. 

— Tatăl tău era la poartă? 

— Pentru el aţi venit? E om bun, să nu-i faceţi vreun rău. 

— Nu, dragă, hai, nu te speria. 

— Știţi, nu l-am găsit. Era la tâmplărie. A fost tâmplar de 
meserie și mai face câte o cornișă, pentru un ban de buzunar, 
dar l-am certat... 

— Nu ai văzut pe nimeni ieșind din teatru, un bărbat înalt, 
brunet? 

— Cum să spun? Când eu coboram spre teatru, m-am întâlnit 
cu un cetățean bine, brunet, cu pantofi negri de lac și cămașă 
albă. Nu pot să jur de unde a ieșit, de la teatru sau din prima 
clădire de după teatru. De ieșit însă a ieșit de undeva, pentru că 
eu am obiceiul să privesc de sus strada până la mare și nu l-am 
văzut venind. Deodată, m-am pomenit cu el în faţă. Nu știu ce 
m-a făcut să întorc capul. Afurisitul a făcut același lucru. 

— Te-o fi plăcut, Lenuţo? 

— Aiurea, poate să-mi fie tată. 

— Da, ia uită-te aici! N-a fost tipul din poza asta? 

— Ăsta este. Îl cunoașteţi? E de la dumneavoastră? 

— N-are importanţă. Îţi mulţumesc și să nu spui nimănui 
nimic. Ne-am înţeles? 

— Bine, am înțeles. 

— Te las să-ţi vezi de gospodărie. La revedere. 

— La revedere, tovarășe Vidrașcu. 

Pe moș Marin, Vidrașcu îl găsi la post. Vidrașcu îl luă direct. 

— Vrei, moș Marine, să-mi spui unde ai fost miercuri, când ai 
lipsit de la poartă? 

— Pe cuvântul meu de om bătrân, trecut prin multe, n-o să se 
mai întâmple. 

— Ce s-a întâmplat, moș Marine? 

— Recunosc, am părăsit poarta, dar nu mai mult de o oră. Mi- 
am făcut o cornișă. Pot confirma și Gheorghe Popa și Roșu, că 
erau acolo. 

— Păi dumneata lucrezi la atelier sau la poartă? Om bătrân și 
ne dai de lucru. 

— Vă rog să nu-i spuneţi tovarăşului căpitan că mă 
penalizează... 

— Nu pot să nu-i spun, moș Marine... 


Vidrașcu se înapoie la unitate și-i raportă totul căpitanului 
Stoian. 

— Până aici, toate bune, Vidrașcule. Rămâne să identificăm 
femeia. 

— Cred că ne va fi ușor, tovarășe căpitan, pentru că nu poate 
fi decât din personalul Ansamblului. 

— S-ar putea să ai și să n-ai dreptate. Vom vedea. 

Pe neașteptate, «El Hafez» ridică ancora surprinzându-l pe 
Vidrașcu care știa că reparaţiile solicitate de comandant ar fi 
trebuit să dureze până la 1 august. In schimb, în port soseau 
zilnic vase, multe din Mediterana. Portul devenise neîncăpător. 
La orice oră din zi și noapte se vedeau în radă vase staționând. 
Se simţea nevoia construirii altui port sau a lărgirii celui 
existent. Erau necesare și unele modernizări. Înzestrarea cu 
macarale de mare tonaj, tractoare, autostivuitoare și alte utilaje 
portuare devenise stringentă. 

Plimbându-se prin port, Vidrașcu se gândea în cu totul altă 
parte. Mai precis, la cele cinci persoane vizate. Dactilografa, 
subofițerul, balerina, cântăreața și clovnul. „Care din voi - zise 
în sinea lui ofițerul - sunteți șeful rezidenței din Constanța? 
Care?” Își restrânsese preocupările numai la acest grup. 
Antrenase forțe suplimentare. Elaborase noi măsuri. Se gândea 
totuși dacă nu i-a scăpat ceva din vedere. 

Se făceau pregătiri intense în vederea Zilei marinei. Marinarii 
alergau ca niște sfârleze. Alb-albastrul predomina peste tot și 
nuanţa aceasta simbolică se extindea parcă peste toată 
regiunea. Se avea în vedere o participare masivă de turiști 
români și străini, dornici să vadă jocuri marinărești, să admire 
îndemânarea bravilor marinari. Activitate febrilă se desfășura și 
la Ansamblul artistic. Se repeta din zori. Se pregăteau 
costumaţiile, se revizuiau textele, decorul. 

Vidrașcu o căută pe Dana. O găsi. Era tristă, cu cearcăne la 
ochi, cu părul mai puţin îngrijit decât altădată. Il surprinse acest 
lucru și nu se putu stăpâni. 

— i s-a întâmplat ceva, Dana? Nu te-am văzut niciodată așa! 

— Ce să-ţi spun și chiar dacă ţi-aș spune... 

— Nu mai ai încredere în mine? 


— Ba da, însă nu văd cu ce m-ai putea ajuta. 

— Mai știi? 

— E ceva, deocamdată, de natura senzaţiei. lonel e mereu 
trist, simt că-mi ascunde ceva și mi-e teamă să-l întreb. Nu 
vreau să aflu un adevăr dureros, pe care îl presimt. 

Vidrașcu rămase îngândurat. Nu știa ce să-i spună fetei. N-ar 
fi vrut s-o mintă. O privi doar în ochi, fără a o lăsa să înțeleagă 
ceva. 

Interesându-se, află că Istrate primise ordin de detașare într-o 
altă garnizoană. Ofițerul ceruse o amânare, ce nu i se aprobase. 
Vidrașcu simţea că nu-i este la îndemână s-o revadă un timp pe 
Dana. Întâmplarea a făcut însă să o întâlnească tocmai când nu 
voia. leșea de la popota în timp ce el voia să între. S-a reîntors și 
s-a așezat la masă cu el. 

— Ai aflat, da? 

— Da, știu. 

— Te supără dacă aprind o ţigară? 

— Te-ai apucat de fumat? _ 

— Nu e singurul rău pe care l-am făcut în viaţă. Imi simt, 
iartă-mă, conștiința încărcată. Mă simt și bolnavă. Inima 
probabil. Uneori îmi vine să las totul baltă. Să mă întorc acasă. 
Mi-e dor de satul meu, de școala unde am învăţat primele litere, 
de învăţătoarea ce mi-a spus că am o voce de cântăreaţă, de 
mama, de tata, dar ei nu mai sunt. Am rămas singură! Acum 
sunt și mai singură. 

— Poate, știu eu, ti-ar face bine un concediu, puţină odihnă. 
Ești surmenată și nu ar strica să te vadă un medic. Nu vrei să 
vorbesc cu doctorul Ovezeanu? E un om de treabă. 

— Nu mă jigni! Ești prea inteligent pentru a-mi da astfel de 
sfaturi. Voi trece peste aceste clipe și voi redeveni Dana, 
răsfățata publicului. Urme vor rămâne, dar asta e altceva. 

— Ce pot să-ţi spun? 

— Știu, nimic. Îţi mulțumesc că m-ai ascultat. Simțeam nevoia 
să discut cu cineva și știi bine că nu mai am pe nimeni apropiat. 

Fără să mai spună ceva, se sculă de la masă și plecă. 
Înapoindu-se la birou. Vidrașcu fu întâmpinat de ofițerul de 
serviciu, care-i înmână un plic. Era un raport de la locotenentul 
lonașcu. Relata pe scurt dispariţia unui document secret cu 
privire la înzestrarea tehnică cu materiale a unităţii. La acest 
document aveau acces trei ofițeri, un subofițer și dactilografa, 


fiecare în parte greu de suspectat. 

După câteva minute, mașina îl lăsă pe Vidrașcu la unitatea 
unde lucra lonașcu, acest tânăr și inimos ofițer cu față de copil, 
dar foarte conștiincios. lonașcu raportă pe scurt cum s-au 
petrecut lucrurile: 

— Maiorul Tănăsescu, locţiitorul comandantului, a ridicat de la 
biroul „documente secrete” o tabelă cu caracter strict-secret, pe 
care, împreună cu caietul său de ciorne, a dus-o la dactilografă. 
Florica Mezei trebuia să bată la mașină un raport din caietul de 
ciorne și să copieze câteva date din tabelă. Dactilografa declară 
că a bătut lucrarea, a pus tabela în caiet și a dat-o căpitanului 
Gheorghiu, care a fost trimis de către maiorul Tănăsescu să o 
ridice. Căpitanul Gheorghiu menţionează că, într-adevăr, l-a 
trimis maiorul Tănăsescu după lucrarea dactilografiată, după 
caietul de ciorne și după tabela cu caracter strict-secret, ordin 
ce l-a executat. Însă nu a verificat ce este în caietul de ciorne, 
convins fiind că în el erau documentele solicitate. Prezentând 
caietul amintit maiorului Tănăsescu, acesta i-a ordonat să ducă 
la biroul „documente secrete” tabela strict-secretă și să ridice 
chitanţa. Gheorghiu, vrând să scoată din caiet tabela, n-a găsit- 
o. Maiorul Tănăsescu confirmă întru totul declarațiile căpitanului 
Gheorghiu”. 

Spunând toate acestea, locotenentul lonașcu sublinie 
multiplele greșeli ce se săvârșiseră și care, în mod inexplicabil, 
contraveneau flagrant instrucţiunilor și ordinelor în vigoare. 

Excluzând pe rând pe cei despre care știa că veniseră în 
contact în ziua aceea cu documentul dispărut, și-au îndreptat 
atenția asupra biroului  dactilografei. S-au interesat de 
persoanele care fuseseră pe-acolo în timp ce se bătea la mașină 
lucrarea. Au aflat că numai locotenentul-major Ganea Traian 
trecuse prin birou. Au discutat cu el. Acesta intrase, lăsase un 
caiet și plecase. 

Au făcut din nou o trecere în revistă și în cele din urmă s-au 
oprit asupra dactilografei. Nu le venea să creadă că ar putea fi 
ea autoarea. Se înșelaseră oare cu privire la această femeie? Să 
fie și aici mâna lui Sukmani? 

— Va trebui să discutăm cu ea, tovarășe lonașcu. Vrei s-o 
chemi? 

A urmat o discuţie lungă, dar foarte amicală. Vidrașcu folosi 
prilejul pentru a o cunoaște cât mai bine. In final, aduse vorba 


de tabelă și o rugă să-și amintească cine mai fusese în biroul ei 
în cursul dimineții. Aminti pe maiorul Tănăsescu, căpitanul 
Gheorghiu, locotenentul major Ganea. Apoi se opri, încruntându- 
se. Vidrașcu sesiză o clipă de ezitare. 

— Dar noi știm că a mai intrat cineva, interveni ofiţerul. 

— Da, da, răspunse, parcă fără să vrea Florica Mezei. 

— Cine? 

— Bebi a fost, fiica mea, dar ea n-a pus mâna, n-a putut face 
așa ceva. Am fost până afară câteva minute. 

— Are voie să intre în unitate și în biroul cu documente 
secrete? 

— Desigur că nu, dar știți... 

— Și n-aţi observat nimic în comportarea ei când aţi revenit în 
birou? 

— Nu. 

— Nici n-aţi întrebat-o dacă a mai intrat cineva în încăpere în 
lipsa dumneavoastră? 

— Nu. 

— Celelalte două dactilografe unde sunt, tovarășe lonașcu? 

— Una este în concediu de odihnă, cealaltă a fost în voită 
astăzi. 

— Sunteţi ferm convinsă că aţi pus tabela în caietul de ciorne? 

— Cred că da, pentru că așa fac întotdeauna. In clipa asta îmi 
dau seama că nu sunt pe deplin convinsă. 

— Vă mulțumim. Nu vă bănuim nici pe dumneavoastră și nici 
pe fiica dumneavoastră, dar trebuie să verificăm. 

După două ore, Bebi Mezei a fost găsită la Mamaia. Aștepta 
probabil „un client” la barul „Zorile”. Picior peste picior, fuma o 
țigară străină și sorbea dintr-o ceașcă de cafea. lonașcu o invită 
afară. Recunoscându-l, fata se supuse. Au condus-o până la 
sediul miliției, care nu era departe. 

— lţi cerem să scoţi imediat documentul sustras de la maică- 
ta. 

A băgat mâna în sân și a scos tabela împăturită neglijent, 
punând-o pe masă. 

— Poftim! 

Nicio tresărire pe fața ei, niciun sentiment de teamă, ca și 
când nu s-ar fi întâmplat nimic sau avusese loc un fapt banal. 

— Cine te-a pus să faci acest lucru și de ce? 

S-a uitat la cei doi tineri din fața ei. Vidrașcu O examină atent. 


Avea o faţă obosită, deși era aproape un copil. Nu era urâtă, ba 
dimpotrivă. 

— Nimeni, eu am vrut. 

— De ce minţi? 

— Așa vreau. 

— Deci vrei să fii judecată și condamnată... 

— De ce să fiu judecata? 

— Pentru fapta făcută. 

— V-am dat documentul înapoi. 

— Asta nu contează. Tot ai să fii condamnată. 

— Păi eu n-am vrut... 

— Cine te-a învăţat? 

Lăsă ochii în jos și tăcu câteva clipe, apoi răspunse. 

— Logodnicul meu, un marinar. 

— Un marinar român? 

— Nu, unul străin. 

— Cum îl cheamă? 

— Bob. 

— Și mai cum? 

— Nu știu. Mi-a spus numai că un document scris de la 
unitatea unde lucrează mama ne-ar ușura viaţa în ţara lui. 

— Acum e în Constanţa? 

— Nu, trebuie să vină în jurul datei de 10 august. 

— Cum vă întâlniți? 

— Într-un anumit loc, în oraș, pe unde eu mă plimb în zilele 
când e posibil să revină. 

— Ai o fotografie de-a lui? 

— Nu, nu am. 

— Pe ce vas e îmbarcat. 

— Nici asta nu știu. 

— Bine, vei rămâne aici să scrii o declaraţie amănunţita. 
Poate-ţi aduci aminte și de ceea ce încă nu ne-ai spus. 

Informat de cele petrecute, căpitanul Stoian stabili măsurile 
ce trebuiau luate. 

— Dumneata, lonașcule, raportezi comandantului pentru a ști 
ce trebuie să facă. În legătură cu fata, trebuie sesizată 
procuratura. De mâine Florica Mezei nu mai intră în unitate. 

— Dumneata, Vidrașcule, având în vedere legăturile ei cu 
Sukmani și creditul pe care i-l acordăm, o pui în temă să nu-i 
spună că nu mai lucrează în unitate și să-ți comunice ca și până 


acum tot ce se întâmplă. 


Imediat după Ziua marinei, preotul din București, pe care îl 
vizitase turistul Gunther, își făcu remarcată prezenţa într-o 
plimbare pe litoral. Vidrașcu decise urmărirea lui. ltinerarul zilnic 
al prelatului era destul de banal. Totuși, apropierea de anumite 
puncte suscită atenţia ofițerului. 

Într-una din zile făcu o plimbare până la capătul Constanţei, 
acolo unde în timpul războiului fusese amplasată bateria 
„Tirpitz”. La scurt timp, în preajmă se afla și Vidrașcu. Studia 
toate mișcările domnului Martin Knapp. Voia să vadă ce miracol 
îl atrăgea spre aceste locuri serbede. Rău mirositoare. Cetăţenii 
începuseră să arunce gunoaie și resturi de oase arse, care 
răspândeau un miros insuportabil. 

Cu toate eforturile, Vidrașcu nu putu să afle nimic ce ar fi dus 
la o relaţie între preot și amplasamentul fostei baterii germane. 

La 9 august, sosi în port «El Hafez». Printre membrii 
echipajului, bineînţeles Mohamed Sukmani. Fu supravegheat 
sever. De data aceasta însă, se arătă foarte rezervat. Se plimba 
puţin prin oraș, stătea mai mult prin localuri, alegându-și de 
fiecare dată un loc în apropierea ieșirilor. Erau zile când nu 
cobora deloc de la bord. Comportarea lui dădu de gândit. 

Cu ocazia unei plimbări în oraș, depuse la poștă o mie de lei 
pentru familia Pandelescu. Mama și fiica, ţinute sub observaţie, 
nu se manifestau în niciun fel. Soţia lui Pandelescu plecase de la 
unitatea militară și lucra pe litoral. Fiica, exceptând suspiciunea 
legată de vizita lui Sukmani la teatru, își vedea de treabă. In 
schimbul căror servicii familia lui Pandelescu continua să fie 
finanțată de un serviciu de spionaj, nu se știa! 

La sfârșitul săptămânii, pe înserate, Sukmani se plimba prin 
fața casei de pe strada Rozelor. Trecu de două ori în sus și în 
jos, intră în curte, apoi în casă. 

Grav și vizibil indispus, se așeză într-un fotoliu, cerând 
băutură. Florica, pregătită pentru orice, îl trată cu coniac și 
cafea. O luă pe genunchi. Îi mângâie părul, uitându-se prostește 
la ea. 

— Florico, ţii la viața ta? 

— Ce întrebare e asta? 

— Cu bateria „Tirpitz” nu m-ai ajutat sau nu ai putut. Nu e 
târziu. E posibil ca până la urmă tot unitatea voastră să înceapă 


lucrările. Acum însă, ţi se cere altceva. Uite câteva sute. Orice 
muncă se plătește la noi, chiar anticipat. 

— Ah, deci asta-i dragostea despre care-mi vorbeai și în 
numele căreia îmi făceai cadouri? 

— Lasă prostiile și ascultă. 

— Ce să ascult? 

— Te-am fotografiat, fără să știi, în două rânduri când ai 
primit din mâna mea cadouri și bani. Îţi dai seama ce înseamnă 
aceste fotografii? 

Femeia se uita năucă la omul din faţa ei. O apucase o criză de 
nervi. Amintindu-și parcă de ceva, se stăpâni. 

— Despre ce e vorba? spuse ea cu vocea sugrumată. 

— Ţi-a venit mintea la cap! E bine pentru tine. Trebuie 
neapărat să-l cunoști pe părintele Martin Knapp din București. E 
simplu. Te duci ca toţi credincioșii la biserică și cauţi să vezi 
când face spovedanii. 

— Nu înţeleg ce rost are asta și apoi nu uita că eu sunt 
salariată și nu pot pleca când vreau. 

— Pentru plecare găsești tu un pretext. Nu faci altceva decât 
să-i transmiţi un mesaj. 

— Nu, categoric nu! Nu mă pricep la așa ceva. 

— Încet, fetițo, banii daţi până acum se cer munciţi. Altfel ne 
facem datoria faţă de securitatea voastră semnalând legăturile 
unui funcționar militar cu un serviciu de spionaj. 

— E groaznic ce spui! leşi afară din casa mea! 

— Potolește-te, iar te-apucă isteria? Sunt convins că până 
mâine o să-ţi treacă. Te aştept mâine seară la «Miga». 

În seara următoare, Florica se plimbă pe bulevard, așteptă în 
holul farmaciei nr. 2, în faţa hotelului «Continental», dar 
Sukmani nu veni. În jurul orei 23 «El Hafez» ridică ancora. 
Sukmani era pe punte. 

Reflectând asupra episodului consumat între Sukmani și 
Florica Mezei, Vidrașcu nu găsi altceva decât confirmarea 
ipotezei că cei doi, Sukmani și Knapp, se cunosc, și fac parte din 
aceeași rețea de spionaj. 

Manuela Pandelescu constituia un element neclarificat în 
contextul acțiunii și acest lucru nu-i convenea deloc 


locotenentului major Vidrașcu. Un băiat de la dansuri îi atrase 
atenţia. Se învârtea tot timpul pe lângă fată. Nu știa încă ce 
succes avea. După câteva discuții cu el, își dădu seama că 
Mihalache era destul de inteligent, serios și animat de bune 
intenţii faţă de fată. Vidrașcu îl făcu să înțeleagă într-un anumit 
fel lucrurile și, cu gândurile la Manuela, Mihalache se atașă 
serios de familia Pandelescu. Seri întregi petrecea în casa ei, 
unde era tratat cu multă atenţie. Dar nu aducea nicio noutate 
din viața particulară a Manuelei. Intr-o seară însă, observă la 
Pandelești un plic pe scrin. Cu ton răstit, mama îi spusese fetei: 
„la plicul ăsta de aici. Sper că n-a umblat nimeni cu el. O să ne 
hotărâm odată să predăm banii ăștia care nu ne aparțin?” 

— Manuela s-a uitat la plic ca la un lucru neplăcut, mai 
adăugă tânărul. 

A doua zi, întâlnindu-l pe Vidrașcu pe holul teatrului, Manuela 
îl opri. 

— Sunteţi supărat pe mine? De la moartea tatei nu m-aţi mai 
băgat în seamă. 

— Treburi multe, Manuela. Ce să fac și eu mai întâi? 

— De fapt, nu pentru asta v-am oprit. De mult voiam să vin la 
dumneavoastră, eu sau mama, dar nu am îndrăznit. 

— Cu ceva supărări? 

— Se întâmplă ceva neplăcut cu noi. Lunar primim niște bani, 
un fel de pensie și nu știm de la cine. Pentru că nu ne aparțin 
vrem să-i predăm. Până în prezent avem strânși două mii cinci 
sute de lei. Mama nici nu vrea să se uite la ei. 

— Da, e o problemă, Manuela. Am să încerc să vă ajut. Dar, ca 
să nu uit, scrie-mi pe hârtie, să zicem ca o declaraţie, tot ce mi- 
ai povestit acum. 

— Bine, dar vreau să vă mai spun ceva. Mama s-a hotărât să 
se retragă la București, lângă părinţii ei. Peste câteva zile 
plecăm. În ceea ce mă privește, mă despart cu regret de 
Ansamblul acesta. Poate am să continui munca la vreun teatru 
din Capitală. Știu eu? M-am hotărât însă să dau la facultate, fie 
la germană, fie la arta dramatică. Fratele mamei, unchiul Vasile, 
are o situaţie bună și ţine neapărat să fac o facultate. 

— Să-ţi spun sincer. Manuela, mă bucură ce aud, dar mă 
întristează că pleci. Oricum, îţi doresc succes, mult succese în 
tot ce-ţi visezi. 

— Vă mulțumesc și să știți că n-am să uit niciodată ce-aţi 


făcut pentru mine. 

Citind declaraţia fetei, în mintea ofițerului se născu o idee. 
Hotărî s-o pună în aplicare. Analiză și ceilalți „eroi”. 

Despre subofițerul Calancea făcu urmatoarea reflecţie: „cel 
puţin după datele pe care le am, a acceptat să lucreze pentru 
Sukmani. Nu s-a mai întâlnit însă cu el. Din textul înregistrat pe 
bandă rezultă că se intenţiona intrarea lui în legătură cu cineva, 
dacă bineînţeles despre el era vorba. Atât. Rămâne deci în 
atenție”. 

Ajunse la Florica Mezel. Revăzu ultimele informaţii în legătură 
cu ea. Unitatea în care lucrase dactilografa primise o anonimă 
cu un conținut curios. Un binevoitor recomanda argumentat și 
cu insistenţă deschiderea unui șantier de lucru sau cel puțin a 
unor săpături în zona în care fusese amplasată bateria „Tirpitz”. 

In anonimă se sublinia importanţa acestor săpături pentru 
bătrânul oraș tomitan. În buncăre și tuneluri subterane 
rămăseseră de la nemți tone de exploziv, care oricând puteau 
provoca o catastrofă. 

Intr-o discuţie cu Vidrașcu, comandantul unităţii spuse că se 
cunoștea existența unei cantităţi de exploziv și chiar se avea în 
vedere curățirea locului. Nu era însă nicio grabă, pentru că în 
urmă cu câţiva ani se făcuseră cercetări și se luaseră unele 
măsuri. 

„Dar ce căutau acolo turistul, preotul și Sukmani? se întrebă 
Vidrașcu. Ce era cu bateria «Tirpitz»? Ce se petrecuse de fapt?” 

Găsindu-l liber pe căpitanul Stoian, Vidrașcu îi împărtăși 
frământările. 

— Nu am pace din cauza acestei baterii. Ştiţi la ce m-am 
gândit? Să caut printre militarii mai în vârstă, poate găsesc pe 
vreunul care a intrat măcar o dată în baterie. Să vedem ce 
spune? Ce părere aveţi? 

— Cred că nu e rău să cauţi și printre rezerviști, însă nu uita 
că timpul începe să zboare. 

Aluzia șefului nu-l supără pe Vidrașcu. Era convins și el că 
trebuia să accelereze rezolvarea acestui caz. Dar cum, când 
fiecare lucru cerea timp? Insăși depistarea unora care știau ceva 
despre bateria «Tirpitz» îi luă o groază de timp. În cele din urmă 
găsi doi subofiteri în vârstă și un rezervist, oameni cumsecade, 
dar foarte curioși. Voiau să știe de ce sunt întrebaţi. Doreau 
asigurări că nu vor fi chemaţi nicăieri ca martori. Toţi trei 


fuseseră armurieri și în această calitate folosiți de nemți. 
Elementele din declaraţiile lor coincideau. Bateria era bine 
fortificată - tunuri moderne cu comandă automată. Toate 
instalaţiile erau subterane și conduse numai de specialiști 
nemți. Accesul în baterie era foarte strict. De altfel, personalul 
german nu avea voie să o părăsească, să iasă în oraș. 

Atenția lui Vidrașcu fu reţinută de următorul pasaj dintr-o 
declaraţie, oglindit identic și în celelalte: „Într-un buncăr 
superfortificat funcţiona un laborator. După câte am înțeles, 
acolo se făceau experiențe. Nimeni nu avea voie să se apropie 
de el. Curiozitatea m-a făcut să încerc să aflu cine lucrează 
acolo. In cele din urmă am stabilit. Un bătrânel adus de spate 
care umbla numai civil, bine pus la punct, și un bărbat tânăr, 
blond și nedespărțit de o lulea ce nu scotea niciodată fum”. 

Vidrașcu le arătă celor trei un teanc de fotografii. Printre ele 
mai multe îl reprezentau pe Sukmani, Sali. Gunther Johan și 
Zorlescu. Invitaţii ofițerului se uitară pe rând la poze, apoi le 
puseră la loc. Unul singur se opri asupra lui Armand Zorlescu. 
Era fiu de moșier, fost legionar, în timpul războiului intrând în 
S.S. Un timp făcuse parte din paza buncărului superfortificat. 

În sprijinul lui Stoian și Vidrașcu, s-au primit noi vești. Era 
vorba în principal despre o reprezentanţă comercială «Ampex» 
dintr-un port oriental. 

Șeful reprezentantei, domnul Kurt Mayer, formal se ocupa de 
afaceri comerciale, preocuparea de bază fiind conducerea 
centrului de spionaj din Balcani. Mohamed Sukmani, comandant 
secund pe vasul «El Hafez», era primul său locţiitor și avea 
sarcina de a ţine legătura cu rezidenţele din sud-estul Europei. 
Un alt locţiitor se ocupa cu analiza și prelucrarea informaţiilor. 

Mohamed Sukmani, pe numele lui adevărat Johan Bergman, 
avea o experiență bogată în munca de informații. Fost căpitan în 
trupele S.S., locuise mai mulți ani în România - unde se născuse 
de altfel - și în alte țări din răsăritul Europei. Era cunoscut ca un 
element sadic, răzbunător și fanatic. Sectorul „Balcani” 
cuprindea trei rezidenţe, în trei porturi din Marea Neagră. 

Vidrașcu nu avea date despre activitatea lui Sukmani în 
celelalte ţări. In privinţa rezidenței din Constanţa, știa doar că 


aceasta suferise pierderi. Pandelescu și Ema Rizea - victime ale 
necruţătoarei otrave. Probabil că din rezidenţă făceau parte și 
preotul Martin Knapp, precum și Zorlescu. 

„„„«EI Hafez» continua să se lase așteptat. O știre îi informă de 
intrarea bătrânei nave în reparaţii capitale. Vidrașcu era convins 
că Sukmani va sosi cu alt vas. Într-adevăr, la sfârșitul lunii 
august, în port acostă vasul «Ramses lll». Secundul nu era altul 
decât Johan Bergman, alias Mohamed Sukmani. 

Căpitanul Stoian și locotenentul major Vidrașcu erau 
preocupaţi de luarea unor noi măsuri pentru a stabili dacă exista 
vreo legătură între Sukmani și Dana Marinescu și de ce natură 
puteau fi relațiile între ei. Vidrașcu propuse unele soluţii destul 
de îndrăznețe, ingenioase. Stoian, după ce le studie atent, se 
declară de acord. 

Pe de altă parte, căpitanul Stoian îi împărtăși lui Vidrașcu 
rezultatele cercetărilor referitoare la Armand Zorlescu. 

— După cum știi, postul de emisie se găsea în triunghiul 
străzilor Decebal-Frederich Engels-Vasile Pârvan. Am făcut o 
legătură între acesta și locuința clandestină a lui Zorlescu, 
aflată, în linie dreaptă, la trei sute de metri de casa Danei 
Marinescu. Cercetări migăloase au stabilit că soţia lui îl 
manipula. Ea a transmis un mesaj către submarinul ce s-a 
apropiat de apele noastre teritoriale. Probabil aducea la 
cunoștință șefilor soţului că acesta a căzut. 

Zorlescu, pus în fața unor probe de netăgăduit privind crimele 
săvârșite în timpul celui de-al doilea război mondial, apoi 
demonstrându-i-se că se știa că făcuse spionaj pentru Sali 
Abdulah, a sfârșit, după săptămâni de anchetă, prin a face 
mărturisiri de-a dreptul uluitoare. 

Între anii 1947-1949 a furnizat informaţii pentru Sali Abdulah. 
El este sursa «El Zorab». Datorită măsurilor luate de organele 
noastre Sali Abdulah a rupt legătura cu el. În anul acesta - după 
o întrerupere de exact un an - au reluat contactul. Sali Abdulah 
i-a încredinţat câteva date deosebit de secrete. 

Două organizaţii de spionaj care formal se sprijină, în realitate 
sunt adversare, au primit dispoziţii să intensifice activitatea în 
zona Dobrogea. În final, ambele urmăresc să ajungă la bateria 
„Tirpitz” unde chipurile ar exista ceva, Zorlescu nu știe ce 
anume, dar pentru care cele două oficine de spionaj manifestă 
un interes enorm. 


Zorlescu mai știe că Sukmani a încercat reactivarea a trei 
spioni. Primii doi au refuzat categoric și de teamă să nu fie 
demascat, i-a lichidat cu ajutorul vestitei otrăvi «Iguana». Ce-a 
de a treia persoană se pare că de asemenea refuză și urmează 
să fie lichidată. Zorlescu nu cunoaște numele celor trei spioni, 
iar Sukmani nu știe că Zorlescu este sursa lui Sali Abdulah. 

A primit ordin să se pregătească pentru a prelua reţeaua pe 
care o va constitui Sali Abdulah cu ajutorul lui. Pentru asta s-a 
organizat fuga lui pe mare. Urma să fie instruit în străinătate 
timp de douăzeci de zile, după care să fie trimis înapoi cu 
ajutorul misteriosului submarin. 

Asta e tot. Noi o să continuăm ancheta. Pe de altă parte am 
dispus verificarea celor declarate. La un moment dat am 
intenţionat să facem o substituire. Să intrăm noi în emisie cu 
«Bosfor» în numele lui Zorlescu. Am renunţat deoarece nu 
cunoaștem sensul mesajului plecat de pe uscat spre mare. 

Dumitale, Vidrașcule, îţi revin sarcini mari privind viața și 
pericolul în care se află Dana Marinescu. Am ferma convingere 
că ea este a treia persoană desemnată pentru reactivare. 
Trebuie să mai stabilim ce rol joacă Vivi Albertini și ce se 
întâmplă cu familia Pandelescu. 

— Se limpezesc apele, tovarășe căpitan. 

— Dacă punem în funcţie și filtrele noastre, se limpezesc mai 
repede. 


„„.„A doua zi după sosirea în port, Sukmani făcu o plimbare 
obișnuită pe faleză, după care se îndreptă spre piaţa Ovidiu, 
intră în strada Karatzale și se opri în faţa teatrului. 

Privi aproape zece minute pozele reprezentând aspecte de la 
diferite programe și afișul mare ce anunţa premiera cu 
spectacolul „Bun cart, înainte”. Nu schiţă niciun gest. Plecă încet 
până la poștă, verificând dacă e urmărit. Intră în restaurantul 
«Pescăruș», unde bău un coniac. In dreptul bisericii evanghelice 
se opri din nou. Probabil încerca din nou să surprindă un 
eventual urmăritor. 

Luând-o pe strada Decebal în colțul străzii Frederich Engels se 
opri iar. Părea nehotărât. Traversă strada. Privi spre mare. Pe 
plajă, câţiva tineri își bronzau corpurile la soarele plăcut pentru 
un sfârșit de august. 

Se plimbă puţin pe țărm, privind de mai multe ori înapoi. 


Ajunse în apropierea casei în care locuiau mătușa Veturia și 
chiriașa ei, Dana Marinescu. Casa era destul de modestă. 
Amplasată în fundul grădinii, vara, când vegetaţia era bogată, 
aproape nici nu o vedeai pitită cum era după leanari, trandafiri 
și floarea soarelui. Bătrâna semăna floarea soarelui de timpuriu 
și ronţăia la seminţe tot anul. 

Mohamed Sukmani traversă strada în fugă și intră în grădină. 
Dana nu era acasă. La ora aceea probabil nu plecase de la 
popotă. 

Vizita a fost scurtă. Sukmani ieși vădit indispus, îndreptându- 
se spre bulevardul Lenin. La puţin timp după aceea, Vidrașcu 
făcu o vizită doamnei Veturia. Îl întâmpină într-un halat lung de 
barhet?, curat și călcat. 

— O să ne moară miţa și e păcat. Numai una avem. 

— De ce, mătușă Veturia? 

— Așa se zice în popor când îţi vin musafiri rari. 

— Ce mai faceţi? Ce vă fac porumbeii? 

— Bine, și ei și eu. Dar hai să ţi-i arăt. 

In spatele casei, o mică curte. In stânga, o bucătărie de vară, 
lângă ea un coteț plin de păsări. Deasupra cotețului, un 
porumbar solid. Mătușa Veturia goni toți porumbeii, ce se 
înălţară sus de tot, făcând rotocoale peste rotocoale deasupra 
casei. Mai la dreapta, un măr surâdea la soare. Culese în poala 
halatului mai multe fructe din cele mai frumoase. Erau mere de 
Parma, cu gust dulceag-acrișor. Le spălă cu grijă, după care le 
puse într-o farfurie înflorată, invitându-l pe Vidrașcu să 
servească. 

Mătușa Veturia se bucura de o pensie destul de bună. Soţul ei 
fusese marinar de cursă lungă. După aproape treizeci de ani 
petrecuți pe mare, o împrejurare nefericită îl debarcase pentru 
totdeauna. O explozie la cazane a provocat un incendiu puternic 
și patru marinari, printre care și Nicolae Greţu, își găsiră 
moartea. De atunci a rămas singură. Se bucura de Dana, o 
considera fiica ei, mai ales că nu avea copii. Se înţelegea bine 
cu ea. In serile lungi de iarnă, când nu avea spectacol. Dana îi 
cânta cântece vechi populare ce-i plăceau mătușii foarte mult. 

Măgulită de aprecierile musafirului la adresa locuinței, 
bătrâna îl invită pe Vidrașcu să o viziteze. Astfel ajunseră și în 


” Tesătură de bumbac (cu desene), flanelată pe o faţă sau pe ambele 
feţe. 


camera Danei. Încăperea era curată și mirosea a busuioc. O 
slăbiciune a femeilor de la ţară. Diferite poze reprezentau 
amintiri ale familiei Creţu. Pe scrinul de lângă fereastră - o 
fotografie ce nu aparţinea familiei: Dana. Părea că se uită la el, 
întrebându-l: „Cu ce drept îmi scotocești casa?” 

— Na, că am uitat. Înaintea matale veni un domn. A zis că e 
de la teatru. Negăsind-o pe Dana, a lăsat biletele astea. Părea 
tare ciudat. M-a rugat să-i dau voie să-și schimbe cămașa că 
merge la cinema. L-am lăsat singur, ce era să fac? La întoarcere, 
într-adevăr, l-am văzut cu o cămașă albă, guler tare, manșete 
enorme. După plecarea lui m-am uitat prin cameră. Mă temeam 
să nu fi furat ceva, știți cum sunt unii... 

Vidrașcu ascultă atent și citi nerăbdător biletul. Un scris 
cursiv, dar grăbit, nervos. O bună probă materială. Sukmani îi 
fixa Danei o întâlnire în holul cinematografului «Popular» la 
orele 21. Lăsase și un bilet pentru spectacolul de la aceeași oră. 

— Văd că e foarte curtată domnișoara Dana, spuse Vidrașcu 
voind, totodată, să dea impresia că-i e ciudă. 

— Da' ce, nu merită?! E fată frumoasă, cuminte și, cunoscând 
mai mulţi, o să-și aleagă și ea unul pe potrivă. 

— Vorbe înțelepte, mătușă Veturia, și văd că domnișoara are 
un prieten bun în dumneata. Dar am și eu o rugăminte. N-aș 
vrea să scad în ochii ei aflând că am venit pe-aici când nu e 
acasă. Și-ar închipui că mă ţin scai de dânsa și nu vreau să 
creadă așa ceva despre mine. 

— Orgoliu de bărbat. Cred că ai dreptate, așa că n-o să-i spun. 

Luându-și rămas bun de la mătușa Veturia, Vidrașcu își dădu 
seama că poate conta pe discreția ei. Din relatarea bătrânei 
trase concluzia că Sukmani a urmărit să rămână singur în 
camera Danei cu un anumit scop. Schimbarea cămășii a fost 
doar un pretext. 

Ajuns la birou, îl sună pe căpitanul Voicu. 

— Am o rugăminte. Trimiteţi-mi și mie afișul cu noul 
spectacol. Îl vreau însă pe cel din stradă. Vă cer prea mult? 

— Gândindu-mă la scop, nu-mi pun asemenea întrebări. Ti-l 
trimit cu nea Marin. 

Intrând în posesia lui, Vidrașcu examină afișul pe toate fețele. 
Nu găsi nimic. „La ce s-o fi uitat Sukmani când s-a oprit în faţa 
teatrului?” 

La cinematograful «Popular», sala, proaspăt renovată și 


modernizată, atrăgea publicul. La nouă fără zece, în holul cochet 
își făcu apariția Sukmani. Era nervos, nerăbdător. Minutele 
treceau, spectatorii părăseau holul și își ocupau locurile în sală. 
Se stinseră luminile. În hol nimeni. Sukmani, iritat, intră pe 
întuneric și ocupă primul scaun găsit liber. 

„De ce nu a venit Dana? se întrebă Vidrașcu. Oare i-a spus 
mătușa Veturia și în cazul acesta am stricat eu aranjamentul?” 

După terminarea filmului, Sukmani se îndreptă încet spre 
port. Urcă la bordul lui «Ramses», unde rămase până a doua zi. 
Pe la 7 dimineaţa, intră în gara maritimă, făcându-și treabă prin 
diferite birouri, pentru a găsi un telefon de unde să poată vorbi 
singur. Purtă o convorbire scurtă, părând foarte agitat, chiar 
nervos, fapt rezultat din conţinutul ei: 

— Cu domnișoara Dana. 

— Eu sunt. 

— Tu ești Dana? Aici Sukmani. De ce te încăpăţânezi și nu vii 
la întâlnire? O să regreți. Șeful s-a supărat rău. 

— Nu vreau. 

— O să te coste, Dana. 

— Nu-mi pasă. 

— Te rog bagă-ţi minţile-n cap. Avem de îndeplinit o sarcină 
importantă, pentru Dumnezeu! 

Dana, drept răspuns, a trântit telefonul. 

Atât Dana cât și Sukmani au fost urmăriţi, dar nu s-au mai 
întâlnit. Fără un scop precis, Vidrașcu trecu pe la Ansamblu. 
Voia să vadă cum arată Dana, dacă e agitată, dacă înfățișarea ei 
spune ceva. O găsi pe scenă, într-un colţ pe scaun. Citea un ziar 
și își aștepta rândul la microfon. Il observase. Se sculă cu 
intenţia expresă de a merge spre el. 

Lăsând să se înţeleagă că n-o văzuse, că e grăbit în căutarea 
cuiva, Vidrașcu ieși. Simţind acest lucru, Dana lăsă capul în jos, 
renunțând să-i mai vorbească. 


Începutul lunii septembrie, lipsit de soare, cu picături reci de 
ploaie. Ici, colo câte o frunză se desprindea încet. Sezoniștii 
părăseau în grupuri mari litoralul. N-aveau de unde să știe ce 
zile vor urma. Soarele s-a arătat darnic până aproape în 
noiembrie. 

Pe ploaie, Sukmani, îmbrăcat cu un fel de fâș, se strecură 
încet spre Obor. Se opri în faţa casei lui Calancea. Subofițerul 


era acasă. Sukmani zăbovi mult. Se înserase de-a binelea când 
a plecat. Vidrașcu nu era hotărât ce să facă. Voia să-l viziteze pe 
Calancea. Renunţă. Oricum, în dimineaţa următoare, îl găsea pe 
vas. 

— Cum a fost aseară, tovarășe Calancea? 

— M-a luat cu binișorul. Cum o duc, dacă am spus cuiva ce 
legături am cu el. Apoi, că sunt băiat bun. Mi-a dat mărunțișul 
ăsta. Sunt vreo șapte-opt sute. Uitaţi-vă la ei. Au amprentele lui 
Sukmani. Poate vă ajută la ceva. Pe urmă... dar să vă redau 
textual, așa cum m-aţi învăţat: „Și acum, domnule Calancea, 
uite ce sarcină îţi dăm: să ne procuri o hartă cu sistemul de 
apărare a litoralului”. Am ripostat pe loc: „Nu pot așa ceva, nu 
am de unde”. l-am spus, să știe. „Te interesează, te 
împrietenești cu cine crezi, faci orice și intri în posesia 
documentului. De nu, înseamnă refuz și refuzul se pedepsește. 
Fii atent, noi plătim bine, dar și pedepsim rău!” 

— Cum a rămas, în cele din urmă? întrebă Vidrașcu. 

— Să încerc, dar nu știu ce să fac. 

— Când urmează să vă vedeţi? 

— Îmi va face o vizită, nu mai devreme de o săptămână. 

— Bine, o să ne gândim. Te anunţ eu din timp ce ai de făcut. 

Informându-l pe căpitanul Stoian despre cele aflate de la 
subofițer, Vidrașcu își expuse și punctul său de vedere: 

— Sukmani ăsta-i dat dracului. Vrea în felul acesta să verifice 
dacă subofiţerul este în legătură cu noi. El știe doar că nu are de 
unde să-i procure planul de apărare a litoralului. 

— Cred că așa e, Vidrașcule. Spune-i lui Calancea să se 
văicărească că a încercat în fel și chip, dar nu a putut face nimic 
ca astfel să-l oblige pe Sukmani să-și schimbe tactica. 

— Numai să nu-l lichideze. 

— N-are curajul s-o facă. Ulciorul nu merge de multe ori la 
apă. În altă ordine de idei, nu crezi că ar fi indicat să luăm unele 
măsuri în plus la bateria „Tirpitz”? 

— Nu-i prea devreme, tovarășe căpitan? 

— Cred că nu. Ocupă-te dumneata de treaba asta cu maximă 
discreţie. 

— Am înţeles. 

La 6 septembrie, «Ramses lll» mai era încă în reparaţie. Ideea 
tărăgănaării terminării reparațiilor aparţinea căpitanului Stoian, 
care voia, în felul acesta, să vadă cum va acţiona Sukmani. Miza 
chiar pe faptul că acesta va forţa nota. Lucru ce se și întâmplă. 
În cursul zilei sună de mai multe ori de la diferite telefoane 
publice, dar de fiecare dată nu i se răspunse. Vidrașcu bănuia la 
cine telefonase. Dana a fost căutată de trei ori, dar de fiecare 
dată refuzase să răspundă, deși era acasă. A 

După-amiază, Sukmani făcu din nou drumul până în Obor. Il 
găsi acasă pe Calancea. Acesta, pregătit, îl luă în primire pe 
Sukmani: 

— Ceea ce îmi cereţi e imposibil și știți foarte bine lucrul 
acesta. Cred că ar fi mai bine să întrerupem jocul. 
Dumneavoastră cu treburile dumneavoastră, iar eu cu ale mele. 

— Te ascult, zi-i mai departe, deși mă întreb dacă îţi aparțin 
aceste cuvinte sau ai fost pus să le înveți. 

— leşi afară, bestie, dacă nu, îţi dau una în cap și te fac pilaf. 
Victoriţo, vino-ncoace repede! 

Nevastă-sa intră speriată. O femeie uscăţivă, dar energică. Se 
uită la amândoi și întrebă: 

— Ce s-a întâmplat, de ce mă gonești în odaia din spate de 
fiecare dată când vine dânsul? 

— Taci! Du-te la domnul Crăciunescu și roagă-l să-ţi dea voie 
să dai un telefon la comenduire. Să vie urgent aici un ofiţer. Dar 
ce crede dumnealui...? 

— Mă duc, treaba ta, tu știi... 

— O clipă, interveni răgușit Sukmani. A fost o mică 
neînțelegere. Datoram soţului dumneavoastră două mii de lei. 
Poate nici nu v-a spus. Nu eram dispus să-i restitui azi și s-a 
supărat. Uite, renunţ la ceea ce voiam să fac astă-seară cu ei și 
i-i restitui chiar acum, adăugând un spor de cinci sute. Sunteţi 
mulțumit, domnule Calancea? 

Femeia se uită împietrită. Nu știa ce să creadă. Un semn 
discret, abia perceptibil, făcut de Calancea fu sesizat de 
olteanca lui. 

— Dacă-s ai noștri, de ce să-i refuzăm? Dar tu știi mai bine, 
bărbate, ce ai de făcut, eu... 

— Îmi place cum gândiţi, doamnă. Și acum putem continua 
între noi, bărbaţii. Pentru asta îndrăznesc să vă rog ca din acest 
mărunţiș să luaţi, cum se zice pe-aici, „o drojdie”, să facem mai 


dulce discuţia. Am observat un bufet la colț. 

— Să mă duc, bărbate? 

— Du-te femeie, oftă el. Adu și niște brânză cu roșii. 

— Deșteaptă femeie ai, Calancea. Am face multă treabă cu 
ea, dar nici cu tine nu mi-e rușine. Am auzit eu că oltenii „ăștia” 
sunt daţi dracului. 

— Mă întreb de unde știți așa bine românește? Cunoașteţi o 
serie de proverbe, glume, obiceiuri de la noi. 

— Să fiu sincer cu tine? Am și eu niște rude în România. În 
timpul celui de-al doilea război mondial m-am înrolat voluntar în 
armata germană și apoi am rămas în străinătate. Acum... 

— Vasăzică sunteţi neamţ. N-am știut. Îmi pare bine. Știu și 
eu binișor nemţește. In timpul războiului am fost slugă în Banat, 
la o nemţoaica. Dacă o mai trăi, cred că mă ţine minte și acum. 

— Sunt convins, domnule Calancea. Dar hai, pânăcţi vine 
soţia, să stabilim niște lucruri. Văd că vrei să mă ajuţi și eu mă 
țin de cuvânt. Nu ne vom mai vedea aici. Am să-ţi spun ce mă 
interesează. Informaţiile le vei pune într-o cutie de chibrituri pe 
care o vei arunca joia, la ora 18, în coșul de gunoi așezat la 
intersecţia... Banii ţi-i trimit prin poștă... 

Discuţia dintre Sukmani și Calancea a fost analizată atent de 
Vidrașcu. La întâlnirea cu Stoian, fu întrebat: 

— Te-ai gândit la o verificare în satele unde spune Sukmani că 
are rude? 

— Am și trimis un om acolo, tovarășe căpitan. 

— Pe cine? 

— Pe locotenentul major Voinea. 

— Foarte bine. Intr-o zi va trebui să facem un bilanţ și să 
vedem cine a participat din partea noastră la rezolvarea acțiunii. 
Să nu uit. Mâine vine tovarășul colonel Angelescu. A fost de 
acord cu discuţia cu Dana Marinescu. Trebuie pregătită. Mai 
crezi că o să dea rezultate? 

— Cred, tovarășe căpitan. Unde și la ce oră? 

— Mâine, ora 14,00 la Mamaia. 

— Am înţeles. 

In seara aceleiași zile, Vidrașcu o aștepta pe Dana Marinescu 
în drumul ei de la Ansamblu către casă. Ştia de la ofițerul care o 
supraveghea că e la teatru și stabilise cu acesta să-l prevină 
dacă cumva este urmărită de Sukmani sau de vreun om al lui. 
Știa, de asemenea, că la ora aceea Sukmani o aștepta în 


apropierea casei ei. Luă o mașină cu el, fără șofer. Se gândise 
că e mai bine ca discuţia să aibă loc fără martori. Plecă de la 
unitate exact în momentul când fata părăsi teatrul. Işi făcuse 
calculul că avea de așteptat cam trei minute. Dar dacă ea se va 
îndrepta în altă direcție? Planul lui ar fi fost ratat. Miza totuși pe 
programul ei ordonat. Iscodea cu privirea direcţia din care 
trebuia să vină Dana. 

Răsuflă ușurat văzând-o că se apropie și-i ieși în întâmpinare. 

— Sărut mâna, Dana. 

— lar ne tutuim? Parcă erai supărat pe mine. Dar ce s-a 
întâmplat de-mi tai calea? 

— Am venit să te răpesc, Dana. Vrei, nu vrei, mergi cu mine. 

— Cred că glumești. 

— Și glumesc, și nu. Îmi dai voie să te iau de braţ? 

— Tot mai îndrăzneţ! 

— Repede, în mașină. 

Auzi motorul duduind și simţi demarajul brusc al mașinii. 
După câteva viraje, pe o străduţă întunecată, mașina opri. Fără 
a deconecta motorul, Vidrașcu se întoarse spre fată, încercând 
parcă să-i privească ochii. Dana plângea. 

Porni brusc, ocoli un colț și intră pe o străduţă de unde ieși la 
șosea. Voia să verifice dacă este urmărit. 

— Ce s-a întâmplat Dana, de ce plângi? întrebă el. 

— Nu plâng, sau plâng fără să vreau, răspunse ea cu 
întârziere. 

Mașina nu se opri decât lângă un pâlc de sălcii, în Mamaia. 

— Dana, a venit clipa să dăm cărțile pe faţă. 

— Cărţi de dragoste, Mihai? 

— Nu, Dana. Altfel de cărți. Eu și șefii mei știm multe despre 
tine. Știm și în ce situaţie ești acum. Am văzut în sufletul tău și 
niște lucruri care m-au speriat. Nu o dată te-ai gândit, în ultimul 
timp, să-ţi curmi zilele. Așa-i Dana? 

Ea nu răspunse imediat. Ca un ecou al unor frământări 
îndelungate, răspunse în cele din urmă oftând: 

— Așa e, Mihai. 

— Vrem să te ajutăm, ajutându-ne. Vrei Dana? 

— Vreau Mihai. De mult vreau lucrul acesta. Mi-a fost teamă. 
N-am crezut că mai există sentimente omenești pentru mine. 

Mihai Vidrașcu era mulţumit. Încrederea în Dana începea să 
se confirme tot mai mult. 


A doua zi, la ora 13,45 Vidrașcu o aștepta pe Dana pe plajă. 
Un sfert de oră mai târziu urcau scările noii case de odihnă a 
armatei. Vidrașcu avea emoții. Oricât ai cunoaște o persoană, în 
sufletul ei nu poţi pătrunde. 

lată pe scurt discuţia dintre Dana și colonelul Angelescu: 

— Să ne cunoaștem. Eu sunt colonelul Angelescu. 

— Și eu, căpitanul Stoian. 

— Dana Marinescu. 

— Cred că dorinţa de a face cunoștință a fost reciprocă. 

— Din partea mea, da. Poate doar discuţia aceasta trebuia să 
aibă loc mai demult. 

— Poate, dar sperăm că nu e târziu. Ușa noastră a fost 
întotdeauna deschisă și va fi și de acum încolo pentru oricine. 

— Pe ea scrie însă contrainformaţii și eu, de-aș trăi încă o 
dată, un singur lucru mi-aș dori: să nu aud de informaţii, de 
contrainformaţii. 

— Dacă e așa, nu-mi rămâne decât să vă rog să ne spuneţi ce 
consideraţi că aveţi de spus. 

— Înţeleg că nu aveţi încredere în mine. 

— Dimpotrivă. Însuși faptul că suntem împreună denotă 
creditul pe care vi-l acordăm. 

— Știţi ce risc făcând pasul acesta? 

— Știm, și cât ne va sta în putinţă, vom avea grijă. 

— Cu ce să încep? 

— Firesc ar fi cu începutul. 

— Mi-ar fi greu să vă istorisesc acum tot trecutul meu. Las 
amănuntele pentru o ocazie care, sper, va urma. Pe scurt. La 
terminarea războiului, în contextul unor împrejurări vitrege mie, 
am ajuns într-un lagăr din Occident; de aici, în urma unor teste 
de inteligență și probabil și datorită fizicului meu. Am fost 
recrutată pentru o școală de spionaj. In faţa unei alternative 
inacceptabile, n-am avut de ales; am terminat cursurile și urma 
să fiu trimisă în România. Datorită unor neclarităţi în cercetările 
făcute asupra trecutului meu, n-am mai fost trimisă atunci, fiind 
oprită la sediul organizaţiei. Mi s-au încredințat apoi câteva 
sarcini minore în două ţări. Acum cinci ani am venit în ţară sub 
altă identitate. Pentru acoperirea anilor cât am absentat, am 
primit adeverinţe cu antetul unor întreprinderi particulare sau 
chiar de la terțe persoane, care, probabil, au existat sau încă 
mai există. Iniţial m-am stabilit în București unde, paralel cu 


diferite servicii, am urmat și conservatorul. În acel timp am 
îndeplinit unele misiuni, după mine, de verificare a unor date 
sau de proprie verificare. Anul trecut am primit indicaţia să vin 
la Constanţa și să mă încadrez la Ansamblul artistic al 
garnizoanei. Un timp am fost lăsată în pace; acest timp a avut o 
mare influenţă... 

— Cum adică? 

— Perioada cât n-am mai fost în legătură cu ei, cât n-am mai 
avut sarcini, a avut o dublă acţiune asupra mea: în primul rând, 
ceea ce vedeam în jurul meu, contactul cotidian cu realitatea, 
cu oamenii, m-au determinat să-mi pun întrebarea dacă merg 
pe un drum bun; faptul că activam într-un colectiv m-a 
influenţat și mai mult și m-a determinat, aș zice, să iau o 
hotărâre categorică în primele zile ale lunii ianuarie din acest an 
- cu orice risc, să nu mai răspund nici unei chemări. 

— De ce nu ne-aţi dezvăluit încă de atunci lucrurile astea? 

— N-am avut curajul. Gândiţi-vă că și pentru a lua hotărârea 
de care vă spuneam m-am consumat enorm, iar când mi-am 
mai revenit, a intervenit povestea cu căpitanul Istrate, de care 
cred că știți și dumneavoastră. 

— Vom discuta mai târziu despre aceasta. 

— In primăvară, un emisar al serviciului de informaţii a 
încercat să-mi dea sarcini. 

— Ce fel de sarcini? 

— Am refuzat să-l ascult, așa că nu știu precis. Spunea că e 
ceva important. În alt rând mi-a spus de un subofițer. Într-o zi 
m-am pomenit cu el în teatru. Speriată, nu știam ce să fac. L-am 
introdus într-o cabină. Apoi l-am scos. Am discutat pe culoar, m- 
a enervat. De atunci mă caută mereu, dar nu vreau să-l văd, e 
un monstru. 

— Îl cunoașteţi mai dinainte? 

— Nu, dar știu că a omorât doi oameni. 

Dana, emoţionată, izbucni într-un plâns mocnit și nu mai putu 
continua discuția. Paharul amărăciunilor se revărsa. 

— Vrei să te odihnești puţin în camera de alături? 

— Vă mulțumesc. 

Obosită, părăsi încăperea oftând repetat. 

— Ce părere aveți, tovarășe colonel? întrebă căpitanul Stoian. 

— Cred că Vidrașcu a reușit s-o cunoască destul de bine și mă 
gândesc că nu e momentul să insistăm asupra unor detalii. 


Scopul este s-o câștigăm de partea noastră și cred că nu am 
greșit discutând cu ea. 

— Mi se pare destul de matură și cred că va accepta. 

— E într-un moment de răscruce și dacă nu acceptă mâna 
întinsă de noi își dă seama, sper, ce-o așteaptă. 

După câteva clipe reintră Dana. Se simţea parcă mal ușurată, 
mai odihnită. 

— Domnișoara Marinescu, pe noi ne interesează monstrul de 
care vorbeai. Bănuim că e una și aceeași persoană cu Sukmani. 
Spune-ne tot ce știi despre el. 

— Anul acesta l-am văzut prima dată. S-a recomandat 
Sukmani și mi-a spus că are o agenţie de vapoare într-un port 
din Mediterana, deși nu cred acest lucru. Cunoaște perfect 
germana. Cred că e neamţ. Are peste patruzeci de ani, se 
poartă elegant și în general tandru. 

— Noi avem informaţii cu privire la anumite intenţii ale unui 
serviciu de spionaj străin. La realizarea acestora trebuia, 
probabil, să-și aduci aportul și dumneata, îndeplinind sarcinile 
transmise prin Sukmani. 

— E posibil, nu vă contrazic. 

— Să zicem că-i așa, și în cazul acesta... 

— Vă înţeleg, dar credeţi-mă și pe mine că m-am schimbat, 
am început să mă gândesc la o altfel de viaţă... Mai bine zis, 
vreau să trăiesc ca toți oamenii... Am în minte amintirea 
părinţilor, m-am atașat mult de un om, care până la urmă m-a 
părăsit, începusem să cred că am niște prieteni... Vedeţi... 

— Nici noi nu dorim altceva. Dar pentru ca să trăim, să ne 
bucurăm de familiile noastre, suntem datori să împiedicăm 
dușmanii să-și facă de cap. 

— Înţeleg ce vreţi să spuneţi, dar credeţi-mă, pentru numele 
lui Dumnezeu, că nu mai pot. M-am săturat de această 
nesiguranță, m-a obosit teama de ceea ce mă așteaptă. Dacă 
legea mă va găsi vinovată, îmi voi ispăși păcatele, dar vreau să 
termin odată pentru totdeauna. 

— Nu vă grăbiţi cu răspunsul. Mai gândiţi-vă. 

Dana oftă, începu din nou să plângă. 

— Îmi dau seama că ești zbuciumată, domnişoară Marinescu. 
Noi putem renunţa la sprijinul dumitale, deși cred că ar fi grăbit 
deznodământul și poate am putea evita alte crime posibile. La 
asta m-am gândit. Repet, nu vrem să te obligăm, deși îţi dai 


seama, dumneata ai niște datorii faţă de ţara aceasta. 

— Nu mai pot, vă rog să mă lăsaţi. Vreau să mă liniștesc. 

— De acord. Am totuși o propunere! Mâine seară, la ora 
20,30, locotenentul major Vidrașcu te va aștepta cu mașina la 
colţul dinspre Mamaia al intersecţiei bulevardului Lenin cu 
strada Mihai Viteazul. La ora 21,00 ne putem reîntâlni aici. Asta 
numai în cazul când te simţi în măsură să răspunzi afirmativ 
propunerii noastre. Vei fi în permanenţă supravegheată. 

După plecarea Danei se făcu liniște. Căpitanul Stoian deschise 
larg fereastra. Dinspre mare un vânt rece flutura perdeaua de 
mătase. 

— Mergem pe ideea că va veni la întâlnire. Pregătiţi 
amănunţit indicaţiile pe care trebuie să i le dăm. Cum stăm cu 
Calancea? întrebă colonelul Angelescu. 

— Materialul e pus de Calancea în diferite locuri, unele destul 
de banale. Le ridică un marinar care e în slujba lui Sukmani. 

— Sukmani s-a mai întâlnit cu subofițerul? 

— Până acum nu. Au stabilit o singură zi pe săptămână, la 
aceeași oră, însă prin rotaţie în trei locuri diferite. 

— Ce informaţii i-a cerut până în prezent? 

— Numărul navelor din port pe categorii, cam din ce regiuni 
ale țării sunt marinarii, efectivul elevilor din ultimul an al Școlii 
militare de marină. 

— De turistul nostru ce mai știți? 

— Nimic. 

— Ce-aţi făcut cu preotul catolic din București? 

— Permiteţi să raporteze locotenentul major Vidrașcu. 

— Poftim. 

— Biserica e situată pe strada Bucov. O clădire modestă, de 
genul unor biserici din orașele occidentale, cu o mică curte, 
neîngrijită, plină de ierburi, încuiată. Preotul, un om în vârstă, 
necăsătorit, ca toți clericii catolici, locuiește în apropierea străzii 
Lizeanu. Investigaţiile întreprinse nu au stabilit lucruri deosebite. 
Se pare că duce o viață retrasă. Nu intră nimeni la el, cu 
excepția unei menajere între două vârste. Se numește Katy 
Krabner și probabil e nemţțoaică. La biserică oficiază numai 
duminica. Cu o oră mai devreme vine Katy și face curăţenie. 
Gurile rele spun despre ea lucruri nu prea frumoase. De pildă, 
miercurea, ziua în care vine menajera acasă, preotul se 
bărbierește, pare chipeș, vesel, de unde și presupunerile destul 


de deocheate. Enoriași are puţini. Se vede treaba că se 
mulțumește cu acest puţin. La trei-patru luni primește câte un 
colet din străinătate, care conţine în general ciocolată, cărți 
religioase și medicamente. Nu se ferește, o lasă pe Katy să 
desfacă coletele. Ea se simte măgulită și se laudă cu acest, 
lucru în familia doctorului, unde lucrează permanent. Atât 
deocamdată. 

— Nimic deosebit, deci. Și la ce v-aţi gândit, vă mai ocupați 
de el? 

— Da, noi credem că e bine să-l mai ţinem sub observaţie, 
răspunse căpitanul Stoian. 

— Bine. Imi raportați dacă apare ceva nou. 

— Am înţeles. 

Dana Marinescu nu s-a lăsat așteptată. Vidrașcu a condus-o la 
Mamaia, unde s-a întâlnit din nou cu colonelul Angelescu și 
căpitanul Stoian. A fost invitat să participe și el. Pe drum, când a 
readus-o în oraș, n-au schimbat niciun cuvânt. In câteva rânduri 
și-au strâns mâinile. De la prima atingere, simţi neliniștea fetei, 
urmare firească a tensiunii generate de conţinutul discuţiilor. La 
un moment dat păru că-i răspunde cu un fel de dârzenie. Ar fi 
vrut să-i privească ochii, însă conducea mașina și renunţă. S-au 
despărțit fără cuvinte, fără gesturi. 

La câteva zile după aceea, într-o dimineaţă, Vidrașcu își făcu 
de lucru la Ansamblu. Voia să afle de la Dana dacă s-a ivit ceva 
nou. Răsfoia o revistă în biroul șefului ansamblului, când Dana 
intră să semneze condica. _ 

— Te aştept aici. Căpitanul Voicu lipsește. In prima pauză, 
Dana intră discret în birou. 

— Ai vreo veste? 

— Am avut două întrevederi cu Sukmani. Cred că mi-a 
acceptat explicaţiile. Mi-a imputat că am rupt relaţiile cu 
căpitanul inginer Istrate și mi-a cerut să mă împrietenesc cu 
altul, eventual de la comandamentul garnizoanei. 

— N-ai înţeles scopul? 

— Ba da. ÎI interesează zonele interzise din regiunea 
Dobrogea și armamentul din înzestrarea unităţilor. 

— Cum te-ai gândit să procedezi? 


— Cunosc câţiva ofițeri de la garnizoană. Doi îmi fac curte. Mă 
voi împrieteni cu unul. Îmi veţi da informaţiile pe care eu am săi 
le atribui lui și în felul acesta... 

— Și dacă Sukmani îţi cere să-i prezinţi „amicul”? 

— Nu m-am gândit la asta, dar cred că n-o să-mi ceară așa 
ceva. Dacă-mi cere, îi spun că informaţiile i le-am obţinut prin 
tragere de... limbă. Ce părere ai? 

— Cred că nu e rău așa. Mâine seară am să-ți comunic. Ne 
vedem la ora și locul stabilit, da? 

— Bine, Mihai. 

— Atenţie la ceea ce ţi-a recomandat colonelul și vezi să nu 
fim observați prea des împreună. 

Informându-și șeful despre cele discutate cu Dana, Vidrașcu 
adăugă: 

— După câte înțeleg, Sukmani știe ceva despre reorganizările 
operate în zonă și despre armamentul nou. 

— Aşa se pare și, dacă apelează la Dana. Înseamnă că ori 
vechea sursă nu-l mai servește, ori vrea să verifice unele lucruri. 
Când îi trebuie informaţiile? 

— Nu i-a stabilit un termen având în vedere că trebuie să 
cunoască mai întâi un ofițer. 

— Noi trebuie să le pregătim din timp. Am să dau dispoziţiile 
respective. Să nu uit. Te-a căutat la telefon Calancea. Te 
așteaptă. 

— inseamnă că s-a ivit ceva. 

— Când te vezi cu el? 

— Imediat ce se-nserează. 

— Dacă ai nevoie de mine, mă găsești aici până pe la ora 
21,30. 

— Am înţeles. 


„„„Vidrașcu și Calancea au ajuns cam în același timp la locul 
de întâlnire. Subofițerul era îmbrăcat civil, cu pălărie și trenci 
albastru. Greu de recunoscut. Trecu pe lângă Vidrașcu, 
coborând indiferent spre mare. Aproape de strada Rosmarin se 
opri, aprinzându-și o ţigară. Peste câteva clipe, erau unul lângă 
altul. 

— A venit prietenul, spuse subofițerul. 

— Ce vrea? 

— Să fac treabă, plătește bine și... 


— ȘI... 

— Vechea placă. Nu-i de Calancea aici. Îmi asigura un post de 
marinar în Occident, casă, etc. 

— Palavre. Altceva ce dorește? 

— Să-mi iau câteva zile de concediu. 

— De ce? 

— Pentru a-mi face cumpărături de iarnă. Pretext pentru a 
umbla prin regiune ca să stabilesc cu precizie zonele interzise 
din Dobrogea. Mi-a dat explicaţii cum pot face acest lucru. 

— Când trebuie să-i dai informaţiile? 

— Pe data de 24 septembrie. El pleacă mâine și vine peste 
zece zile. 

— Cum i le transmiţi? 

— Ne întâlnim la braseria din piaţa Ovidiu, în jurul orei 19. Mă 
așteaptă la o masă lângă un cuier în drum spre toaletă. Mă voi 
așeza în apropiere sau îmi voi face drum într-acolo pentru a-i 
strecura plicul în trenciul agăţat de cuier. 

— Cum te-ai gândit să procedezi? 

— Întâmplarea face să mai am zece zile de concediu și, dacă 
mi-aprobă comandantul, le-aș lua acum. Cu ocazia asta mă 
aprovizionez și de iarnă. 

— Bine, o să intervenim și noi. Trebuie să umbli însă prin mai 
multe locuri. S-ar putea să-ţi ceară detalii, să cunoști repere din 
localităţile respective. 

Prezentându-se la căpitanul Stoian să-i raporteze discuția cu 
Calancea, Vidrașcu îl găsi acolo și pe colonelul Angelescu. 
Auzind ce-l interesează pe Sukmani, colonelul se încruntă. 

— Înseamnă că au și aflat despre ultimele modificări aduse 
dispunerii unităţilor. 

— Posibil, tovarășe colonel. După cum este posibil să facă 
numai o verificare a agenţilor - Dana și Calancea. 

— Mai repede înclin să cred că urmărește doi iepuri dintr-o 
împușcătură: verificarea informaţiilor și, totodată, a oamenilor. 

— Ce se-aude cu Manuela Pandelescu? 

— Nimic deosebit, tovarășe colonel. Manuela, procedând așa 
cum i-am spus, stă la dispoziţia preotului, trimisă de Sukmani. 
Acesta încă nu i-a dat nicio sarcină. 

— Înseamnă că planul nostru a reușit. 

— Sper. A intervenit un lucru neașteptat. La o repetiţie a 
căzut și și-a făcut o fisură la rotula genunchiului drept. Medicii i- 


au garantat vindecarea, dar ea e puţin sceptică. Vă mai pot 
raporta că este o studentă eminentă. 

— Interesează-te de ea. Mă bucur că merge bine. 

— Am înţeles. 

În sfârșit, «ElI Hafez» apăru în larg. Acostă în port la dana 9. 
Părea curățat, spălat, ornamentat. Se zăreau instalaţii noi, 
moderne. La pupă un radar strălucea în soare. 

Atenţia se îndreptă asupra echipajului. Mulţi marinari noi, și 
unii cu funcţii nou create: ofițer cu aprovizionarea, ofițer pentru 
studii meteorologice, ofițer hidrograf, ofiţer piscicol. S-a 
presupus, cum era și normal, că altul era rostul lor. 

Locotenentul major Vidrașcu propuse căpitanului Stoian 
câteva măsuri suplimentare. În primul rând a solicitat sprijin 
pentru a-i putea cunoaște pe toți marinarii de pe «El Hafez». 
Observase, printre altele, lipsa celui de care se servise anterior 
Sukmani. 

În schimb, odată cu sosirea navei își făcu apariţia și preotul 
Martin Knapp, care primi chiar din prima seară o vizită. În 
camera rezervată la hotelul «Continental» intră un bărbat cu 
care s-a întreținut aproape două ore. Era vameșul Mincioagă 
Aristică. 

Vidrașcu stabili chiar în cursul nopţii că Mincioagă era un tip 
izolat, necomunicativ, absent, apatic. Soţia lui avea rude în 
Occident, unde făcuse două deplasări. Acasă nu primea pe 
nimeni. 

Deși «El Hafez» ieșise recent din reparaţii, a început 
deratizarea navei în primul port în care a ancorat, respectiv în 
bătrânul Tomis. Deratizarea viza distrugerea pașnicilor prieteni 
ai marinarilor, inofensivii carcalaci. Odată cu echipa de 
deratizare urcase la bord și vameșul Mincioagă Aristică, sub 
pretextul controlării navei din punct de vedere vamal. În 
realitate, un prilej de a scotoci peste tot, nestingherit, pe vas 
nerămânând decât doi-trei marinari, și aceia pe punte, privind 
portul, digul de nord pe care se plimbau îndrăgostiţii, clădirea 
Cazinoului, albă și maiestuoasă. Ceilalţi marinari de pe vas au 
ținut să iasă din prima zi în oraș. 

Vidrașcu luă toate măsurile pentru a afla ce făcuse Mincioagă 


pe vas. Rezultatul a fost cel scontat. Era omul lui Martin Knapp. 

Conform indicaţiilor primite de la stăpânul său, Mincioagă 
scotoci cu răbdare cabina lui Sukmani. Pe celelalte le controlă 
doar cu „vederea”, lăsând un alt vameș să se ocupe de ele. În 
cabina lui Sukmani se opri la dulapul eu haine. Găsi acolo, pe 
lângă mai multe costume, o casetă fixată bine în care se afla 
multă valută, două rol-filme, o sticluţă cu otravă - mai mult ca 
sigur ucigătoarea „lguana”, cea care-i trimisese pe lumea 
cealaltă pe Emilia Rizea și pe Grigore Pandelescu. Pe un carnet 
erau notate mai multe adrese, îndeosebi din porturile în care 
probabil Sukmani acosta. Mincioagă se opri cu privirea asupra 
unor linii, ce voiau să reprezinte o schiţă, în dreptul cărora era 
notat cuvântul „Tirpitz”. 

În faţa acestor constatări avu o idee năstrușnică - să fure sau 
să obţină o probă din faimoasa „Iguana”. Optă pentru ultima 
soluție, probabil influenţat de prezenţa unei seringi și a câtorva 
sticluțe de penicilină goale de pe etajera de la chiuvetă. 
Satisfăcut, dar transpirat, părăsi cabina lui Sukmani. Își șterse 
fruntea cu o batistă ponosită și cobori grăbit de pe vas. Se opri 
la bufetul din incinta căpităniei, unde ceru un coniac mare și o 
cafea. Observându-l pe șeful său de tură, ţinu să-i zică cu glas 
tare, dar ușor tremurând: „Don'șef, pe «El Hafez» totul e în 
regulă. Nu știu dacă vameșul venit de la Galaţi a găsit ceva”. 

— Am fost informat. Totul e în regulă, dar ce-i cu tine la bufet 
în timpul programului? 

— Nu vă supăraţi, s-a terminat de-o oră așa că... în aceeași 
seară, Mincioagă Aristică îl vizită pe preotul Martin Knapp pentru 
„a se spovedi”. Fiind întrebat de un funcţionar de la recepţie la 
cine merge, dădu numele de Voiculescu, de la camera... într- 
adevăr, acesta exista, dar habar nu avea ce se întâmplă în 
hotel. 

Mincioagă zăbovi în camera lui Knapp aproape o oră. leși 
puţin speriat. Privi de mai multe ori în urma sa pentru a vedea 
dacă nu este urmărit. Cum dădu colţul în piaţă scoase un pumn 
de bancnote de o sută și le numără. Pe faţa lui se putea citi 
satisfacția. Fusese bine remunerat de părinte. 


Marinarii de pe «El Hafez» se plimbau curioși prin oraș. Câţiva 
zăboviră la braseria «Ovidiu». Doi dintre aceștia, ameţiţi de-a 
binelea, abia mai mergeau pe stradă. Se îndreptau spre port. 


Vidrașcu observă, din mașina cu care se îndrepta spre unitate, 
că erau însoţiţi de un marinar român. Acesta își făcu bine 
„meseria”. Străinii l-au îndrăgit pe loc. Dovadă, nu-l lăsară să 
plece până n-au servit, împreună, la bufetul portului, o sticlă de 
rom. 

Tânărul, nimeni altul decât locotenentul lonașcu, îl informă, la 
scurt timp după aceea, pe locotenentul major Vidrașcu despre 
cele aflate de la marinari. 

— La bord au venit câţiva „presari”, adică polițiști. Nava 
dispune de o staţie puternică de radio. Comandantul are teamă 
de secund. Printre „presari” e un ofiţer de geniu, se pare 
inginer. Am încercat să mă reîntâlnesc cu cei doi marinari, dar 
n-am reușit. De altfel, nici numele lor nu l-am putut afla. După 
ultima sută de rom, au fost duși pe braţe la vas. Marinarul de 
cart a înregistrat scena. 

Ulterior, oamenii lui Vidrașcu au stabilit că cei doi n-au mai 
coborât de pe vas în decursul celor patru zile cât a stat «El 
Hafez» în port. Sancţiunea a fost acordată, se înțelege, de 
adevăratul conducător al navei - Sukmani în dimineața 
următoare, Sukmani n-a ieșit în oraș. Probabil își judeca 
subalternii. Trebuia însă să apară cel puţin după-amiază pentru 
întâlnirea cu Calancea. 

Cu o oră înaintea celei stabilite cu Calancea, Sukmani, însoțit 
de doi marinari, ocupă o masă în braserie, în apropierea 
tonomatului. În spatele lor se afla într-adevăr un cuier și, ca să 
mergi la toaletă, trebuia să treci pe lângă el. În faţă, o oglindă 
mare acoperea jumătate din perete. 

In piața Ovidiu, alți doi marinari de pe «El Hafez» se învârteau 
de colo, colo. Unul, cu un aparat foto «Exacta», poza statuia, 
diverși trecători. Se uită discret la ceas. Băieţii lui Vidrașcu îi 
urmăreau cu atenţie. Cel mai scund, întorcându-se cu spatele, 
scoase o tabacheră. Aprinse o ţigară. Un ofiţer care se afla chiar 
în spatele lui văzu că în tabacheră avea o poză, după părerea 
lui, a subofițerului Calancea Gavrilă. La orele 19 și cinci minute 
acesta apăru. Degajat, intră în braserie. Locuri puţine. Lume 
multă. Găsi un loc la o masă ocupată de un cetățean, lângă 
geam. Sukmani îl urmărea cu ajutorul oglinzii. Calancea, 
indiferent. 

— O bere, ceru Calancea. 

— Nu mai avem. 


— Cum nu mai ai, șmechere? interveni cetățeanul de la masă. 
Mama voastră de șnapani! 

Pe Calancea îl surprinse această neașteptată intervenție. 
Sukmani auzise discuţia și manifesta semne de îngrijorare. 

Chelnerul, cunoscându-și bine clientul, îl scoase frumușel 
afară. Calancea putu sorbi în liniște un coniac mic. După al 
doilea, se ridică, îndreptându-se spre toaletă. Lângă tonomat se 
opri. Scoase o monedă și formă un număr. În sală răsună o 
melodie de muzică ușoară austriacă. Cânta Vico Toriani'. 

In acest timp, strecură discret în trenciul lui Sukmani, pe care- 
| cunoștea de la ultima întâlnire, plicul cu informaţiile cerute. La 
ieșirea din toaletă se izbi de un cetăţean înalt, după înfățișare 
străin, care își ceru scuze. Ridică un plic căzut jos și i-l întinse lui 
Calancea. 

— Mă scuzaţi, vă aparţine, poftim. 

Cât ai clipi din ochi cetățeanul dispăru. Era unul din „presarii” 
de pe nava «El Hafez». 

Peste un sfert de oră, subofițerul îi prezenta lui Vidrașcu plicul 
primit de la Sukmani. În el, două mii de lei. „Puțin pentru 
valoarea informaţiilor”, gândiră amândoi. O notiță bătută la 
mașină avea următorul conţinut: „Ne interesează sistemul de 
apărare a litoralului. Atenţie cum procedezi! Te găsim noi peste 
zece zile. Distruge imediat biletul!” 

Sukmani părăsi târziu localul. La 23,30 se aprinse lumina în 
cabina lui de pe «El Hafez». Nu se grăbea să se culce. Abia către 
ora unu nu se mai zări pe vas nimic în afară de luminile de bord. 
Nicio mișcare. Sus, pe punte, în cabina de comandă, un marinar 
fuma liniștit și fredona încet o melodie grecească, săltăreaţă. 

A doua zi, după-amiază, s-a consumat repriza secundă. De o 
parte - eroii din ziua precedentă, de altă parte - o eroină, Dana 
Marinescu. Decorul, în schimb, era altul. Mai romantic, mai 
visător. La capătul falezei, lângă farul genovez, o tânără 
doamnă aștepta, admirând statuia lui Eminescu, braţele arcuite 
ale Veronicăi Micle, întinderea nesfârșită a mării. 

Un bărbat se plimba dezinvolt printre alei. Un ochi mai abil ar 
fi descoperit escorta domnului răspândită pe toată faleza. Un 


10 Vico Torriani a fost un actor și cântăreţ elveţian. 


tuciuriu se rezemase cu spatele de balustradă și o fixa pe Dana, 
căci ea era doamna de pe bancă, de parcă ar fi vrut s-o 
devoreze. Avea niște ochi de viezure sub niște sprâncene 
stufoase. Trăgea lung dintr-un capăt de ţigară de parcă ofta. 

In fața statuii, un altul își făcea de lucru cu un aparat de 
fotografiat. Era înalt, deșirat, îmbrăcat în costum, cu un fular 
scămoșat aruncat după gât. 

Sukmani trecu de trei ori prin faţa Danei. Abia a patra oară se 
așeză lângă ea. Scoase un ziar și simulă citirea lui. 

— Vrei să pui pe bancă materialul? 

— Da. 

— Ai întâmpinat greutăţi? 

— Oarecum. 

— Ştii că verificăm datele. Nu aș vrea să avem motive de 
supărare. 

— După atâţia ani pui astfel de probleme? 

— Acum, uite ce ne interesează E mai greu, dar, fie de la 
aceeași sursă, fie din altele, culege date privind sistemul de 
apărare a litoralului. 

— Nu-l cunoaşteţi? 

— Au intervenit ceva schimbări. Românii au luat măsuri de 
modernizare. 

— Bine. Și când le vrei? 

— Peste zece zile, în același loc. La plicul cu banii. Precauţie și 
curaj. 

Sukmani se ridică încet. Făcu două ture pe faleză și dispăru în 
port. Odată cu el și patru marinari. Cel rezemat de balustradă 
ramase nemișcat. 

indiferentă, Dana își pipăi degetele, își verifică manichiura. 
Scoase o oglinjoară pentru a-și aranja o buclă căzută pe frunte. 
Se ridică alene, apropiindu-se de staţia de mașini din faţa 
Cazinoului. O luă pe cea purtând numărul 8 și nu întoarse capul 
până la plaja „Modern”, unde coborî. Când ajunse în faţa intrării 
teatrului, zări, la oarecare distanță, pe tuciuriul cu haina în 
carouri, cu ochii de viezure și părul negru tuns scurt. Privea 
aiurea, fără niciun scop. In dreptul teatrului se uită atent prin 
geamurile mari, dar nu văzu nimic. Luminile erau stinse și 
perdelele uriașe truse. Dinspre mare urca un cetăţean cu un 
aparat foto în mâini. Il opri pe tuciuriu și după două-trei 
schimburi de cuvinte îl pălmui. Tuciuriul nu scoase o vorbă. Își 


frecă obrazul și se pierdu pe una din străduțele alăturate. 
Individul cu apucături de huligan, nu era altul decât Vivi 
Albertini. 

La 19 septembrie «El Hafez» a ridicat ancora, cu tot echipajul, 
mai puţin ofițerul cu aprovizionarea. Cu câteva ore înainte de 
plecarea navei, alunecase pe scara de la pupa, alegându-se cu o 
entorsă, apreciată ca destul de serioasă. A fost dus la spitalul 
portului. Medicul radiolog lipsea. S-a considerat necesară 
internarea lui. A acceptat. 

Trei zile mai târziu a ieșit din spital. Se vede treaba că entorsa 
nu era chiar așa de serioasă. Șchiopăta niţel, dar prea puţin 
pentru a-l opri din plimbările singuratice prin oraș. A ocupat o 
cameră la «Continental» așteptând, chipurile, reîntoarcerea lui 
«El Hafez». La recepţie era înregistrat sub numele de Musli 
Faud. 

În spital, în lipsă de alte preocupări, și pentru a nu se plictisi, 
Musli Faud se arătase foarte atent cu surorile de serviciu. Se 
întreținea în discuţii cu ele, le spunea chiar glume în limba 
română. Pe una dintre ele, al cărei soț lucra în port, într-o 
discuţie destul de abilă, o întrebase câte nave veneau pe zi, sub 
ce pavilion, ce încărcau, dacă îi ajungeau banii și ce munci 
suplimentare făcea pentru a-și putea permite o masă la 
restaurant. 

Musli Faud se respecta la hotel. La ora 9, micul dejun în 
cameră. Cobora pe la zece. Zilnic se oprea la frizeria de la parter 
și la Ali, lustragiul din faţă. După ce se convingea de lustrul 
impecabil al pantofilor, își făcea turul de onoare prin centru. 

Tocmai când Vidrașcu se gândea să-i propună căpitanului 
Stoian să reducă din măsurile de supraveghere a acestui 
fanfaron, se ivi o surpriză: o vizită la Florica Mezei, prelungită 
până aproape de miezul nopţii. La hotel a adormit cu lumina 
aprinsa. A doua zi l-a sculat femeia de serviciu. Era 11,30. 
Dormise aproape douăsprezece ore. 

Aproape de prânz, locotenentul lonașcu îl sună la telefon pe 
Vidrașcu. 

— Te ascult, lonașcule. 

— In legătură cu Florica... 

— Știu. Ai toate elementele? 

— Da, mai am puţin și termin raportul. Într-o jumătate de oră 
e la dumneavoastră. Aș veni eu, însă am puţină treabă. 


— Bine, lonașcule, aștept. Când poţi, treci și tu pe la mine. 

— Am înţeles, tovarășe locotenent major. 

Locotenentul lonașcu Augustin se ţinu de cuvânt. Nu trecură 
nici treizeci de minute și Vidrașcu intră în posesia plicului trimis 
de ofiţer. Parcurse nerăbdător conținutul raportului. Domnul 
Musli Faud se dovedea a fi un demn succesor al lui Sukmani. Se 
prezentase politicos Floricăi, din partea șefului. Nu voia nimic. 
Doar să petreacă o seară împreună. Adusese sub pardesiul bej o 
sticlă de whisky și câteva conserve italienești. 

— Nu plec până nu bem toată sticla, afirmase cu hotărâre 
Musli, într-o perfectă limbă românească. 

— Puteți s-o consumatți cu ambalaj cu tot, dar nu aici. 

— Ah, doamna e rugată să primească scuzele mele. Pentru a 
nu știu câta oară uit sensibilitatea ce le caracterizează pe femei. 
Cu amabilitatea dumneavoastră vom savura băutura americană, 
conservele italiene și ţigările de pe coasta Anatoliei. 

— Nu sunt deloc tentată, domnule... 

— Musli Faud, inginer, ofiţer III pe nava «El Hafez». 

— Nu e nevoie. 

— Mă bucur. 

Au urmat discuţii banale. La un moment dat, Florica chiar 
pusese sub semnul întrebării deplinătatea facultăţilor mintale 
ale „domnului inginer”. După ce s-a ametit puţin, Faud a căpătat 
curaj. A sărutat de mai multe ori mâna Floricăi și i-a făcut 
declaraţii de dragoste. 

S-au auzit zgomote la ușă. 

— Cine-i? 

— Nu deschide, o fi vreun musafir nepoftit și... 

— Ca și dumneata. 

— Ascultă, nu vreau să uzez de alte metode! Fii atentă! 

Era fata Floricăi. Nu venise de mult la maică-sa. Se sărutară. 

— Îţi prezint pe domnul... 

— Visarion. 

— Bebi Mezei. 

— Frumoasă și distinsă precum mama! Încă o dată se 
confirmă vechea zicală românească: „Așchia nu sare departe de 
trunchi”. 

— Mă măguliţi, domnule... 

— Visarion. Dar e târziu. Scuze pentru deranj și noapte bună. 

La poartă Musli Faud adăugă: 


— Nicio vorbă despre mine. Te mai caut. Avem de lămurit 
câteva lucruri. Așteaptă-mă seara. 

— N-are rost. Eu am înțeles că... 

— Ar fi neplăcut să spun domnului Sukmani lucruri... 

— Înţeleg. Să lăsăm pe altă dată. 

— Așa da. Sărut mâinile. 

Vidrașcu puse raportul în plic, rămânând pe gânduri. „Curat 
nebun. Oare ce surprize ne va rezerva acest așa-zis inginer, 
ofițer III, de fapt omul lui Sukmani. 

Prin locotenentul lonașcu îi dădu Floricăi Mezei indicaţii cum 
să procedeze cu noul... îndrăgostit. 

Domnul Faud își continua vacanţa de toamnă. De câteva zile 
însă își schimbase locul de promenadă. Se învârtea în sud, sud- 
estul Constanței, de unul singur, pe malul mării. Un grănicer îi 
atrăsese atenţia: „Accesul este interzis, zonă periculoasă!”. Și-a 
cerut scuze pretextând că era în căutarea sanatoriului Agigea. 
Invocase o veche sciatică care îl supăra mereu. 

Apoi s-a oprit la o stână. A scos un pachet de „Kent”. Ciobanul 
i-a răspuns că sunt mai bune „Mărășeștile” și l-a poftit pe un 
scăunel cu trei picioare. 

— Șezi, dacă tot veniși. Și cu ce bai pe aici? 

— Mă rătăcii. 

— Zău? Uite șoseaua, colea. 

— Dar de vânzare n-ai nimic? 

— Avem de toate, dar nu vindem nimic. Dăm pe omenie cui o 
vrea. 

— Ştii, domnule, eu am făcut armata în '43 la artileria de 
coastă și mă gândeam cum or arăta locurile acelea. 

— Adică nu te rătăciși. Ce vrei să știi? 

— Da... ce-i nou pe aici? 

— Păi liber ţi-e drumul, doară. 

Faud s-a ridicat. Ciobanul l-a urmărit cu atenţie. După ce s-a 
îndepărtat bine, și-a strigat oile și a fluierat prelung. În câteva 
clipe, a apărut un soldat. Baciul Mitru Romoșan, venit de pe 
malurile Sebeșului, i-a povestit întâmplarea cu musafirul. 


Nu prea satisfăcut de ospitalitatea ciobanului și oarecum 


stânjenit de existenţa acestuia în apropiere, Faud s-a apropiat 
totuși de amplasamentul fostei baterii „Tirpitz”. 

A zăbovit mult prin gropi, a scos un aparat de buzunar și a 
ascultat. 

Reveni la hotel destul de târziu, obosit. Căzu frânt pe pat și nu 
se sculă decât la ora 17. Pentru a comanda o masă copioasă. 
Înfulecă în grabă, chemând apoi camerista să-i facă curăţenie. 
leși în balcon cu o ţigară în gură, trăgând din ea cu sete. Era 
îngândurat, preocupat de ceva. Imediat ce plecă femeia, se 
așeză la masă. Cu multă grijă, desfăcu niște hârtii și o hartă. Se 
apucă să facă niște însemnări. Să-și fi găsit vocaţia de inginer 
aici, pe malurile mării, în bătrânul Tomis? Oricum, Musli Faud 
crescuse mult în ultimul timp în ochii lui Vidrașcu, care începu 
să-i acorde atenţia ce i se cuvenea. 

Seara, apăru în oraș, într-un costum nou, cu cămașă albă și 
pardesiu de gabardină!! bej. Părea indiferent, nu-l interesau 
trecătorii. Se opri în faţa statuii lui Ovidiu, citind cu glas tare 
începutul inscripţiei: „Tu, trecătorule...” Zâmbi flegmatic, 
îndreptându-se spre faleză. Privi portul, macaralele, vasele pline 
trase la cheu și se plimbă pe faleză. Cu un aer de plictiseală 
urcă spre centru trecând pe lângă catedrală, geamia turcească, 
piaţa Ovidiu, grădina Progresul. 

Reîntors la hotel Musli Faud se afundă din nou în hârtiile sale. 
Nota, calcula, făcea comparații. Din când în când zâmbea 
satisfăcut. Dacă cineva ar fi avut posibilitatea să vadă 
documentele și-ar fi dat seama imediat la ce se refereau și de 
importanţa lor: cuprindeau date cu privire la amplasamentul 
bateriei „Tirpitz”, în plină funcţiune; un raport purtând data de 
22 septembrie oglindea aspectul împrejurimilor bateriei după 
șase ani de la terminarea războiului. 

Noaptea târziu, în biroul căpitanului Stoian încă ardea lumina. 
Se studiau datele obținute, se trăgeau concluzii, se făceau 
presupuneri, se emiteau ipoteze. 

Dimineaţa se primi o veste. «El Hafez» debarcase în port la 
Istanbul un mort. Ziarele de seară din vechiul Bizanţ publicaseră 
o știre scurtă și poza victimei. Un om mic de statură, ochi 
pătrunzători de viezure, marinar încercat, cu îndelungată 
experienţă. Era omul din umbra Danei. Tuciuriul era 
morfinoman. În apropiere de Istanbul își făcuse o injecție cu 


1 Stofă fină de lână cu dungi oblice foarte subțiri. 


seringa de la bord. A rămas cu ea în mână. S-a otrăvit cu 
«Iguana». Sukmani a anunţat procuratura. S-au făcut cercetări 
minuţioase. Rezultatul: în seringă existase o picătură de otravă. 
Ben Zeadin, zis Bob, unul dintre amicii lui Bebi Mezei, a plătit 
astfel tribut greu viciului de care suferea. 

Sukmani s-a arătat revoltat. „E o tâmpenie să folosești 
seringa pentru inocularea «Iguanei» și pe urmă se exclude cu 
desăvârșire cea mai mică urmă de otravă pe vas”, conchisese el 
în faţa procurorului. 


O scrisoare din București îl sustrase pentru un moment pe 
Vidrașcu din preocupările curente. Un scris mărunt, ordonat, cu 
stil vioi, antrenant. Scrisoarea era de la Manuela Pandelescu. 
Fata îl informa că după ce se cunoscuseră mai bine, 
recomandarea lui Sukmani având greutate, părintele o sfătuise 
să se adreseze unui specialist din Occident. In paranteză, 
Manuela preciza că piciorul de fapt nu o mai supăra. Discuţia cu 
grijuliul preot era redată în dialog: 

— Pentru asta îmi trebuie bani, părinte. 

— Micuța mea Manuela, suport eu. Sunt fericit că pot ajuta o 
credincioasă, banii sunt doar pentru lucruri lumești, mie îmi 
creează repulsie. 

— Vă mulţumesc din suflet, părinte, dar știu eu... să mă mai 
gândesc! 

— Nu prea mult, e păcat să pierzi așa o ocazie. 

— Credeţi că e așa de ușor? 

— Doar nu ţi-o fi frică? Să fiu mai tânăr, n-aș refuza o 
asemenea ofertă. 

— Să încerc. 

— Sunt convins că vei reuși. 

— Să vedem. 

Vidrașcu plecă imediat la București. Manuela îl aștepta. Era la 
biblioteca facultăţii de filologie. Se uita mereu spre ușă. La 
apariţia lui, zâmbi ștrengărește și discret, invitându-l lângă ea. 
După obișnuitele cuvinte de politeţe, o întrebă dacă se hotărâse 
să plece. 

— Cum ziceţi dumneavoastră. Dacă e nevoie, mă duc. 

— Noi zicem că da, bineînțeles dacă nu ţi se pare un risc prea 
mare. 

— Am înţeles, așa voi face. 


Peste câteva zile, Vidrașcu era din nou în București. Manuela 
era gata de plecare. Deși se opusese la început fusese convinsă 
și mama ei. Printre cei care au condus-o la gară se afla și 
părintele. A coborât ultimul din tren. Alegând un moment 
prielnic, a reușit să-i strecoare un plic în buzunar. 

— Îl vei da unui domn care te va aștepta în faţa gării. E 
deschis, poţi să-l citești, nu cuprinde niciun secret. 

— La Frankfurt? 

— Da, la Frankfurt pe Main. 

— Dar cum îl recunosc? 

— O să te recunoască el. 

Cât despre plic, un text mai banal nu putea să cuprindă: 
„Dragă Henri, parohia merge slab, enoriași tot mai puţini, dar 
credinţa în Dumnezeu îmi dă puteri să-l slujesc până la moarte. 
Salutări colegilor mei ce poartă cuvântul Domnului”. 

Vidrașcu, pe bună dreptate, trase concluzia că era vorba de 
un mesaj cifrat și că adevăratul sens era altul. După descifrare 
suna astfel: „A sosit specialistul. E nevoie însă de săpături 
serioase. Susţin propunerea: lucrările să se efectueze de 
specialiști români și noi să acţionăm la timpul oportun, pentru a 
putea intra în posesia materialului”. Urma un post-scriptum: 
„Aştept indicaţii. Fata prezintă încredere de gradul Il”. 

— Oare nu trebuia să fie însoţită? întrebă colonelul Angelescu 
care conducea analiza elementelor nou apărute. 

Stoian se uita la Vidrașcu. 

— Consider acest lucru o scăpare, dar să sperăm că nu se va 
întâmpla nimic. Orice amănunt în legătură cu ea să mi-l aduceţi 
la cunoștință. Atenţie la Sukmani. Au fost prea multe crime până 
în prezent. Luaţi măsuri pentru clarificarea rolului jucat de Vivi 
Albertini. 

Conform unui ordin superior, o companie de geniu, 
completată cu un pluton antichimic, sub comanda locotenent- 
colonelului Vărzaru, a început lucră rile la fosta baterie „Tirpitz”. 
Se urmărea scoaterea de sub pământ a explozivilor, munițiilor, 
instalaţiilor îngropate cu ani în urmă. O treabă grea și 
periculoasă. 

Domnul Musli Faud s-a mai apropiat de câteva ori de fosta 


baterie, precum un lup de prada sa. Nu prea mult. Suficient 
totuși pentru a vedea soldați în salopetă cu târnăcoape, hârlețe 
și câteva tractoare. 

Ideea ca Florica Mezei să lucreze pe șantier s-a dovedit 
inspirată. Micul birou improvizat într-o baracă avea și nu prea 
nevoie de o dactilografă. Se scontase însă pe ceva. 

Într-adevăr, Musli Faud nu rezistă tentatiei și făcu grăbit o 
vizită dactilografei, cerându-și scuze pentru lipsa de decență 
anterioară. De astă dată fu mult mai reţinut, mai grav și mai plin 
de importanță. 

— Doamnă Florica, avem încredere în dumneavoastră și de 
aceea vreau să discutam deschis. Știm că sunteți detașată la 
șantierul fostei baterii „Tirpitz”. Vrem să cunoaștem mersul 
zilnic al lucrărilor, tot ce se întâmplă, și ce descoperă militarii. 

— Nu-i greu acest lucru. 

— Mă bucur și vă mulţumesc că ne înțelegeţi. 

— M-ati înţeles greșit. Nu v-am făcut nicio promisiune. 

— Vai, dar e rugămintea domnului Sukmani, a șefilor săi. Și- 
apoi, nu uitaţi, aveţi niște obligaţii, noi putem să vă facem mult 
rău și n-am vrea... 

— Nu vă daţi seama ce riscuri mă pândesc? 

— Dimpotrivă, și de aceea vom avea grijă să vă 
subvenţionăm destul de substanţial. Poftim, uitaţi aici un aconto 
de o mie de lei. 

— Nu știu ce se va întâmpla cu mine. Am intrat într-o treabă 
urâtă. Ce să fac, ce să fac? se văicărea Florica. 

— Nicio grijă, doamnă! Orice ar fi, nu vă uităm. O să vă 
ajutăm. De altfel, domnul Sukmani v-a promis ceva. 

— În sfârșit, am s-o fac și pe asta. Dar dacă domnul Sukmani 
nu se va ţine de cuvânt, o să aibă de-a face cu mine. 

— Fiţi fără grijă. O să vă vizitez seara. Voi căuta să las 
vecinilor impresia unui bărbat care vă face curte. 

Florica primea aproape zilnic vizita domnului Faud. Acesta, 
amabil, o copleșea cu mici atenții. 

Informațiile transmise de ea nu conţineau nimic deosebit. 
Aproape că nici nu era nevoie să fie „prelucrate”. 

Pentru pregătirea lui Sukmani se deplasase la sediul 
reprezentanţei un specialist de la centru, renumit în probleme 
de diversiune militară. A refuzat orice discuţii cu personalul 
reprezentantei comerciale, inclusiv cu șeful ei, domnul Kurt 


Mayer. A stat două zile: S-a întâlnit cu Sukmani într-o vilă situată 
pe malul mării. 

Cerându-se date suplimentare despre acest reprezentant s-a 
aflat că era un bărbat înalt, în vârstă de peste șaizeci de ani, 
viguros, energic. În centrală deţinea funcţia de șef de sector și 
era cunoscut sub numele de Manfred Muller, zis în cercuri intime 
Fred. 

Apariţia unui astfel de personaj în contextul acțiunii atrase 
atenţia. Colonelul Angelescu îi informă pe căpitanul Stoian și pe 
locotenentul major Vidrașcu despre acest lucru, atrăgându-le 
atenţia asupra sosirii în ţară a lui Sukmani și asupra persoanelor 
ce-l vor însoți. 

În momentul când plecă de la colonel, Vidrașcu fu anunţat de 
ofiţerul de serviciu că fusese căutat telefonic la Constanţa de o 
femeie din București. Raportă căpitanului Stoian că pleacă și că 
va rămâne până seara în capitală. După-amiază o găsi pe 
Manuela în biblioteca facultăţii. La înapoiere, venise cu trenul pe 
la Curtici. Sperase să o întâmpine cineva pe frumosul peron, dar 
- nimeni. Se simţise mâhnită. A admirat simpatica gară, câţiva 
țărani cu desagi, un copil ce făcea reclamă ultimilor pepeni 
verzi, mari și atrăgători și, înciudată, s-a retras în 
compartimentul ei care, deși gol, îi devenise familiar. Văzând-o 
pornită pe vorbă, Vidrașcu o întrerupse: 

— Nu știam, în primul rând, când vei veni, și-apoi nu era bine 
să fii așteptată. Sunt sigur că ai fost urmărită până acasă. Poate 
și acum suntem supravegheați. 

— De-aia am spus și eu că mă așteptam să fiu întâmpinată de 
cineva. 

— Îmi plac subtilităţile și te admir tot mai mult. Presupun că ai 
adus ceva pentru preot. 

— Da, un plic. 

— Pune-l în cursul acesta de Etică și dă-mi-l să-l răsfoiesc și 
cu. 

Când băgă plicul în buzunar, Vidrașcu îi mai spuse fetei: 

— Ne vedem după-amiază, la ora 15, în staţia de tramvai, la 
ştrandul Tineretului. Eu am să vin dinspre oraș cu o Volgă!? 


12 Volga (în rusă Bonra) este o marcă de automobile care își are 
originea în Uniunea Sovietică ca înlocuitoare a cunoscutei GAZ 
Pobeda în 1956. Folosirea ei de către nomenclatura sovietică au 
transformat-o într-un simbol cultural contemporan. Au fost produse 


neagră, te urci repede și o să discutăm în mașină. Fii atentă 
cum ajungi până acolo. 

Lucrurile au decurs așa cum stabilise Vidrașcu. În drum spre 
Pădurea Băneasa, fata începu să-i povestească. 

— Inainte de a ajunge la Frankfurt pe Main, am ieșit până la 
toaletă. Simțeam nevoia să mă spăl pe mâini, să mă aranjez 
puţin. La întoarcere mi s-a părut cartea pe care o citeam 
mișcată puţin mai spre geam. Rămăsesem singură în cușetă de 
la Viena. Am ridicat volumul de pe măsuţă, și, în locul unde-mi 
lăsasem semnul, am găsit un bilet: „În gară, lângă biroul de 
informaţii, vă așteaptă unchiul Alfons. Este șofer de taxi. Nu 
cereţi explicaţii”. 

A fost primul lucru care m-a șocat. Credeţi-mă că începusem 
să tremur. Fie ce-o fi, mi-am zis în sinea mea. Am așteptat 
întâlnirea cu grijuliul meu unchi. În gară, forfotă multă, oameni 
grăbiţi. In spatele gării am zărit câteva coșuri mari, fum, clădiri 
impunătoare, masive, probabil uzine. Un decor prea puţin 
îmbietor. 

Am coborât nehotărâtă. Valijoara mea, ușoară de altfel, mi s-a 
părut grea, pașii nesiguri. Parcă și cunoștințele de limbă 
germană mă părăsiseră. M-am adresat unui cetățean în 
românește, pentru a afla unde-i biroul de informaţii. 

În apropiere, mi-a ieșit în întâmpinare un bărbat potrivit de 
statură, cu o șapcă pe cap, care m-a întrebat: 

— Domnișoara Pandelescu? 

— Unchiul Alfons? 

— Da! Urmaţi-mă vă rog. 

Ne-am urcat într-un Mercedes care a ocolit mult. În cele din 
urmă a oprit într-un loc retras. O discuţie scurtă. Mulţumiri 
pentru comisionul făcut și rugămintea de a duce înapoi 
răspunsul. Mi-a dat un plic și mi-a recomandat un ortopedist, 
indicându-mi și adresa. M-a condus apoi în partea opusă a 
orașului, unde m-a lăsat în faţa unui hotel. Când am deschis 
plicul, am găsit în el o sumă mare de bani. Am uitat să vă spun: 
răspunsul urma să-l primesc după plecarea trenului. 

M-am prezentat la specialistul ortopedist. Un medic în vârstă. 
Cred că nu are nimic cu acţiunea noastră. Mi-a făcut mai multe 
radiografii. S-a arătat în genere amabil. leri, după plecarea din 
Frankfurt, pe culoarul trenului a apărut șoferul, bineînțeles altfel 


mai multe generaţii de mașini. 


îmbrăcat. La semnul lui discret, am ieșit din compartiment. Mi-a 
înmânat plicul pe care vi l-am dat în bibliotecă, apoi a dispărut. 
Asta-i tot. 

— Până acum a mers bine, Manuela. Să vedem ce va urma. 

— Încă nu s-a terminat? 

— Nu știu, dar nu te speria. Acum ești în țară, lângă noi. Ti-am 
adus plicul. Va trebui să-l duci azi după-amiază preotului. Eu 
plec în seara asta la Constanţa. Știi unde să-mi telefonezi... 

Au reintrat în București prin șoseaua Pipera. Vidrașcu o lăsă 
pe fată pe o străduţă de lângă Piaţa Dorobanţi, și se îndreptă în 
grabă spre biroul colonelului Angelescu. Îl aștepta. Au recitit 
împreună conţinutul biletului: „Nu putem reconstitui schița 
bateriei și fixa camera. Continuăm cercetările”. 

— Cu alte cuvinte, nimic nou, Vidrașcule, decât să grăbim 
lucrările. Poate dăm noi peste ceea ce urmăresc ei sau, 
urgentând treaba, îi obligăm să se precipite și să se dea în 
vileag. 

— Am să raportez și tovarășului căpitan Stoian. Dacă-mi 
permiteţi, m-aș grăbi spre gară să prind acceleratul. 

— Bine, Vidrașcule. Ţine-mă la curent. 

— Am înţeles, să trăiţi! 


În aceeași după-amiază, Manuela îl vizită pe preot. Acesta îi 
ceru să-i povestească cum a călătorit, cum a fost primită și ţinu 
să-i mulţumească pentru serviciul făcut. La rândul ei, Manuela 
își exprimă recunoştinţa pentru ajutorul dat, și promise să 
restituie banii cât de curând. Liniștind-o asupra acestui lucru, 
preotul, arătându-se vădit stânjenit, nu știa cum să mai adauge 
ceva. Sesizând intenţia, fata interveni: 

— V-am supărat cu ceva, părinte? Vai, am uitat să vă dau 
plicul, poate... 

— Tocmai despre asta e vorba, nu știu cum să fac să ajungă 
mâine la Constanţa. Știi, un prieten aflat la mare necaz, 
așteaptă o mângâiere odată cu scrisoarea asta. Ce zici, mă 
ajuţi? M-aș duce eu, dar sunt prea bătrân și drumul... 

— Mă duc bucuroasă, părinte. Cunosc bine Constanţa și mi-ar 
face plăcere s-o revăd. 

Preotul, care nici nu se uită la plic, îl înapoie Manuelei: 

— Pentru că prietenul meu e greu de găsit, va trebui să duci 
scrisoarea pe bulevardul Tomis, colț cu strada Vasile Alecsandri, 


în fața poștei. Nu uita: la ora 12. Acolo vei găsi un lustragiu. Pe 
lădiţa lui e scris numele Ali Ahmet. Îţi dai pantofii la lustruit și îl 
întrebi: „Domnul Ali Ahmet?” Dacă va spune: „Nu, el e la pescuit 
și eu îi ţin locul”, vei continua: „l-am adus biletele pentru circ”. 
Răspunsul lui va fi: „Vă mulţumesc, chiar voia să vă caute”. 

— Dar de ce atâta mister, părinte? 

— Mai mult o joacă decât mister, draga mea. Dar așa au vrut 
ei și, uite, îmi place să mă antrenez în farse d-astea nevinovate, 
ca în tinereţe. 

— Dacă-i așa, mă prind și eu. 

— Cu o condiţie, draga mea, să joci cu toată sinceritatea, 
altfel piere farmecul. 

— Desigur, părinte. Mâine plec. 

Cu trenul de dimineaţă, Manuela porni spre Constanţa. 
Compartimentele erau aproape goale. Un singur călător, 
funcționar după înfățișare, ocupa un loc în compartimentul ei. 
După câteva minute a căutat să intre în vorbă. Neavând chef, 
Manuela nu-i dădu atenţie și ieși pe culoar. Simţi nevoia să bea 
o cafea și se îndreptă spre vagonul restaurant. 

La întoarcere, funcţionarul sforăia. Manuela zâmbi. O amuza 
acest Don Juan. li luă „Sportul” căzut din mâini și-i răsfoi până la 
Constanţa. Privi de câteva ori pe geam. Bătea un vânt puternic. 
„Vine toamna” își zise ea în gând. 

Acceleratul sosi la destinaţie fără nicio întârziere. Vecinul 
continua să sforăie. Manuela se îmbrăcă tacticos. Dintr-o pornire 
ștrengărească, se adresă cetăţeanului somnoros: 

— Nu vă sculaţi, domnule? Am ajuns la destinaţie. 

— Ah... e capătul? 

— Capătul capătului, Constanţa! Trânti ușa voinicește. 

Constanţa o primi cu un aer romantic de toamnă. Multe 
amintiri o legau de orașul ei natal. Avu un sentiment ciudat când 
cobori din tren și păși pe peronul micii gării Se plimbă prin 
centru, trecu pe lângă poștă. Nu-l văzu însă pe lustragiu. Nu știa 
cum arată. Işi închipuia un bărbat scund, brunet, murdar și cu 
perciuni. De ce cu perciuni? Nu-și putea explica. Cobori până în 
piaţa Ovidiu. Se lucra intens. Se construiau blocuri de locuinţe. 
Zăbovi mult admirând panorama portului. l-ar fi plăcut să 


lucreze într-un port, să vadă vasele cum se îndepărtează de 
țărm, cum zeci de batiste sunt fluturate cu nostalgie. 

Işi privi ceasul. Mai era puţin până la ora 12. Involuntar își 
cobori privirea spre pantofi. Erau destul de prăfuiţi. Porni încet 
pe bulevardul Tomis. Se opri în fața unor vitrine. Cumpără un 
vaporaș de scoici. Mai avea de parcurs câteva sute de metri. 
incepu să aibă emoţii. „Oare era acolo?” se întrebă ea. În fața 
poștei, trei lustragii. 

Privi cutia fiecăruia: Mustafa Murat, Kemal Kustandi, Ali 
Ahmet. Adică al treilea. Sesiză însă un lucru: numele și 
prenumele fiecăruia începea cu aceeași literă - M.M., K.K., A.A.. 
Era o simplă coincidenţă? 

Timidă, așeză piciorul pe cutia de lemn. Ali se apucă de 
treabă. Scutură periile, scoase o cutie de cremă bej, cârpe. Puse 
două bucăţi de carton în marginile pantofului și admiră cu destul 
tupeu piciorul fetei. Pentru a pre veni o scenă neplăcută, 
Manuela se aplecă, sprijinindu-se pe genunchiul piciorului așezat 
pe cutie, și începu să vorbească cum o învățase preotul. 

Fără a ridica privirea, lustragiul dădu replicile așteptate, iar 
fata, odată cu o bancnotă de douăzeci și cinci de lei, îi înmână 
plicul împăturit în două. 

Indepărtându-se agale, își privi de câteva ori pantofii, 
rememorând semnalmentele lustragiului. Era destul de tânăr. 
Avea o înfățișare plăcută, un păr negru tuns mărunt, o față 
rotundă, doi ochi pătrunzători. Îi lipsea ceva. Perciunii. Zâmbi. 

Temându-se să nu fie urmărită, nu se duse la Vidrașcu. Îi 
dădu doar un telefon apoi, într-o cofetărie, așternu totul pe 
hârtie plicul dându-l unui trimis special. 

Cu trenul de după-amiază Manuela își luă rămas bun de la 
Constanţa. Cerul se mai înseninase, iar vântul se oprise. Un ciob 
de soare revărsa o lumină blândă peste frumosul oraș aflat la 
începutul toamnei. 


Atenţia lui Vidrașcu era îndreptată spre apropiata sosire a lui 
«El Hafez». Căpitănia portului fusese înștiinţată că în cel mult 
douăzeci și patru de ore vasul urma să acosteze. Nici nu se 
lăsase bine înserarea și prova cargoului se zări la gura portului. 

Marinarii coborâră târziu. S-au răspândit în grupuri, în tot 
orașul. Sukmani nu se vedea nicăieri. În schimb pe vas se urcă 
domnul Faud. Vidrașcu și-i închipuia față în faţă, dându-și 


reciproc raportul. Cei doi au rămas împreună până dimineaţa. 

A doua zi Sukmani pus la punct, tuns și bărbierit proaspăt, cu 
o cămașă albă, înfășurat într-un pardesiu gri-fer, urcă spre oraș. 
Se opri la braseria „Ovidiu”, pentru a servi cafeaua. 

Își continuă plimbarea îndreptându-se spre poștă. Lustragiul 
era la post. Sukmani își privi încălțămintea. Hotărât, puse 
piciorul pe lădița frumos vopsită. Acesta își făcu meseria cu 
dezinvoltură. 

Ali fluieră flegmatic o melodie dintr-un film și savură din priviri 
câteva fetișcane ce se învârteau prin preajmă. Schimbă câteva 
cuvinte cu Kemal. 

Odată cu introducerea celor două bucăţi de carton în părțile 
laterale ale pantofului, Ali puse și plicul primit de la Manuela. 
Servit impecabil, domnul Sukmani scoase discret o hârtie de o 
sută strecurând-o printre degete lui Ali. 

Se plimbă mult în tot restul zilei. O așteptă pe Dana în 
apropierea casei. Se fixă o întâlnire pentru aceeași seară. 

Într-adevăr, după ora 22, în colţul străzii Pușkin apăru 
Sukmani. De sus venea încet Dana. Un schimb de cuvinte, de 
plicuri și fiecare își continuă drumul. Sukmani se controla intens. 
Grăbi pasul. Se urcă într-o mașină cu care cobori spre faleză. O 
lumină se aprinse în hubloul de la provă, unde își avea cabina. 

În dimineaţa următoare, foarte devreme, Vidrașcu intră în 
posesia plicului lăsat Danei de Sukmani. Il desfăcu cu grijă. 
Câteva hârtii de o sută și un bileţel cu următorul conţinut: „Nu 
știu dacă îţi ajung banii”. Separat, pe o jumătate de coală, erau 
notate informaţiile de care aveau nevoie Sukmani și șefii lui. 

Mesajul cuprindea și instrucţiuni cu privire la culegerea 
informaţiilor, la redactarea, la transmiterea lor și la comportarea 
Danei în toate împrejurările. Totul se încheia cu eterna 
promisiune... „în curând vei fi departe, într-o vilă pe malul 
Oceanului Pacific, dar până atunci ne vom întâlni... peste zece 
zile”. 

Vidrașcu se interesă de cursele vasului «El Hafez». Acesta 
făcea o cărăușie de toată frumuseţea. Venirile și plecările lui se 
situau la un interval regulat de zece-douăsprezece zile. 
Minunate condiţii pentru a primi și transmite informaţii. 


Seara, la ora stabilită telefonic în timpul zilei, Sukmani, însoțit 
de Faud, îl întâlni pe Calancea. A urmat cunoscutul schimb de 


plicuri. De astă dată, nu se grăbeau. Au rămas la braseria 
„Victoria” până târziu. Nu l-au mai urmărit pe Calancea. 

La o oră târzie, în biroul căpitanului, aplecaţi asupra plicului 
primit de Calancea, Stoian și Vidrașcu făceau calcule și 
presupuneri. 

„Datorită cărui raţionament Sukmani îi mărise «solda» lui 
Calancea?” se întrebau cei doi ofițeri. Douăzeci de hârtii noi de o 
sută îi răsplăteau munca. La capitolul datorii, i se cereau 
aceleași informaţii care îi erau cerute și Danei. Era clar. Lucra pe 
două fronturi. 


Satisfăcut oarecum de ziua de muncă, Vidrașcu se grăbi spre 
casă pentru a se odihni. N-apucă să doarmă mai mult de două 
ore că soneria îl trezi. Sosi la serviciu mai repede decât și-ar fi 
închipuit. Căpitanul Stoian îl aștepta cu cafelele pe masă. In 
cameră plutea un fum gros. În cursul serii, un accident de 
mașină pusese capăt vieţii cunoscutului clovn Vivi Albertini. 
Acest lucru determină reanalizarea situaţiei în cursul nopţii. Se 
citi cu glas tare procesul verbal făcut la locul decesului și 
rezultatul percheziţiei domiciliare. Nimic suspect. Se ajunse la 
concluzia că fusese un accident banal. Un lucru reținu atenţia: 
într-un carnețel personal, Vivi Albertini își mărturisea dragostea 
faţă de o fiinţă ce nu-i acorda nicio atenţie. Era Dana. 

— Păcat de Vivi Albertini, murmură încet Stoian. A fost un om 
simplu, cinstit. Numele lui adevărat era Gheorghe Brebenel, fiu 
de țăran din comuna Maltezu de lângă Fetești. Nevoit de soartă, 
erau acasă 12 copii, a intrat grăjdar la un circ pripășit la Fetești. 
Un oarecare Mario de Albertini, un clovn italian, l-a îndrăgit, l-a 
făcut om de bază în circ. Mario de Albertini, dacă așa l-o fi 
chemat cu adevărat, a căzut de la înălțime în timp ce evolua și 
și-a dat sufletul. Din stimă, Brebenel i-a preluat numele. Dar să 
revin la cazul nostru. După discuţia avută cu dumneata, Vivi a 
dorit să-mi vorbească mie, cu condiţia să nu se afle. 

L-a intrigat oarecum faptul că ofiţerul Vidrașcu era prea tânăr. 
Își imagina aparatul nostru ca fiind format numai din oameni cu 
experiență, în vârstă. l-am explicat că avem în general oameni 
tineri, deoarece abia ne-am constituit în urmă cu doi ani. 

Vivi Albertini era îndrăgostit la culme de Dana. E foarte 
frumoasă, are o voce minunată. Dana nu l-a înțeles însă. Vivi 
avea pasiunile lui, colecţionar de monede, de insigne, de cutii 


de ţigări. Îi plăceau fotografiile în culori, motocicletele, aparatele 
de radio. L-a pălmuit pe tuciuriu din gelozie. Observase că se 
ținuse după Dana. Când i-am spus că a murit și în ce 
împrejurări, i-a părut extrem de rău că-i lovise în acea seară. 

Cu alte cuvinte și „capitolul Vivi Albertini”, dragă Vidrașcule, 
s-a clarificat. Apele au început încet, încet să se limpezească. 
Bătălia însă continuă. 

— Tovarășe căpitan, să vă raportez și eu unele lucruri. 
Domnul Mincioagă Aristică se pare că este al doilea Zorlescu. 
Joacă tare. A pătruns în cabina lui Sukmani de pe «El Hafez» și a 
instalat un post de emisie. Ține neapărat să știe ce face, ce 
discută Sukmani. Fidel slujbaș, preotul Martin Knapp se poate 
mândri cu asemenea achiziţie. 

— Interesant, Vidrașcule. Avea dreptate Zorlescu. Aici sunt 
două firme concurente. Se mănâncă între ei. Continuăm să 
acționăm după planul stabilit. 

— Am înțeles că sunteţi de acord cu măsura luată de mine, 
tovarășe căpitan. 

— Da, răspunse Stoian. Să-ţi mai spun ceva. Tovarășul colonel 
mi-a comunicat că în arhivele militare ar exista o schiţă și un 
dosar făcute. In 1943 de o comisie de recensământ a 
Ministerului Apărării Naţionale privind bateria „Tirpitz”. Mi-a dat 
ordin ca împreună cu lonașcu să mă deplasez să cercetăm 
depozitul și să găsim documentele respective. Vreo câteva zile 
rămâi singur. Atenţie mărită și mai multă încredere. Clar? 

— Clar, tovarășe căpitan. În seara asta vă prezint planul de 
acțiune. 

In holul clădirii, un ceas mare cu pendulă bătu sacadat și 
parcă straniu de șapte ori. Vidrașcu, așezat în fotoliul din biroul 
său tresări. De fapt, de câte ori îl auzea bătând ora fixă cu acel 
sunet apăsat, inima i se umplea de o stare de neliniște și 
totodată de un sentiment de respect ca faţă de un lucru 
deosebit. Dormise un timp în casa bunicilor unde singurul ceas, 
o pendulă mare, anunţa ora exactă prin sunete prelungi, aidoma 
unui clopot. 

Se prezentă căpitanului Stoian care fu de acord cu planul 
propus. 

A doua zi, dis-de-dimineaţă, o grupare de nave militare se 
angajă într-o manevră de pilotare, cu scopul de a ieși în larg. 
Marinarii făceau mult zgomot, dezveliră câteva tunuri de sub 


husele lor cafenii, lăsând impresia unei activităţi febrile. 

În câteva minute, Sukmani fu pe puntea cargoului său. Lângă 
el, chipeșul Faud. Unul din ei manevra discret un aparat de 
fotografiat, fapt care pe Vidrașcu nu-l afectă deloc. Un altul nota 
febril într-un carneţel diferite date. 

După liniștea și întunericul ce domneau în biroul căpitanului 
Stoian puteai bănui că înăuntru nu este nimeni. O lumină difuză 
reliefa mobilierul negru, martor involuntar la atâtea discuţii și 
planuri de viitor. Și totuși, în birou erau atât căpitanul cât și 
locotenentul major Vidrașcu. La un moment dat, acesta se ridică 
și se îndreptă spre ușă unde era comutatorul, pentru a aprinde 
lumina. Sesizând intenţia, Stoian îl opri. 

— Las-o, n-o aprinde. Parcă întunericul stimulează gândirea. 

După multe minute de tăcere, Stoian însuși aprinse lumina și 
se așeză în fața biroului, luând în mână raportul cu discuţia 
purtată între Sukmani și Musli Faud. Citi cu glas tare dialogul 
dintre ei: 

„— Faud, primul lucru pe care-l voi face după ce ajung 
«dincolo» va fi depunerea cotei părți la bancă. 

— Nu mai înainte de a o lua de la reprezentantă. 

— Se înţelege, dar cred că n-o să avem probleme. 

— Nu ești prea sigur? 

— Ti-am spus eu că nu pun bază pe asigurările... 

— Vorbești de cei de la centru? 

— De deștepţii ăia. Crezusem că sunt mai bine puși la punct, 
când colo... 

— Parcă ţi-ar arde un foc sub picioare, așa vorbești. 

— Nu-i vorba atât de grabă, Faud, cât de faptul că un agenta 
făcut degeaba drumul până acolo. 

— Cred că rândul următor o să trimită ei pe cineva. 

— Să trimită pe dracu’, dar să ne spună odată ce ne trebuie, 
nu prostii.” 

După ce Stoian termină de citit interesantul dialog se uită 
întrebător la Vidrașcu. 

— Deci asta-i tot, Vidrașcule? 

— Adică, nimic, tovarășe căpitan. 

— Chiar că nimic. 


— Și când mă gândesc câte speranţe îmi pusesem în treaba 
asta. 

— Te-ai obișnuit numai cu succese? 

— N-aș putea spune, dar oricum... 

— O concluzie putem, totuși, trage. 

— Că sunt în impas? Oarecum o știam. 

— Da, dar acum e confirmată. 


Au urmat câteva zile grele, plictisitoare. O ploaie măruntă, 
destul de rece, i-a însoţit pe Stoian și lonașcu până în localitatea 
unde se aflau arhivele armatei. Nu se așteptau la ceea ce au 
găsit acolo. Magazii cu sute de rafturi, pline cu dosare, dar 
evidenţa destul de vagă. N-au dat peste nicio baterie denumită 
„Tirpitz”. Întâmplător ori în mod intenţionat, în scripte nu se 
înregistrase nicio baterie de pe litoral care să-i incite la 
comparații sau deducții. 

Și-au instalat „statul major” în capătul unei barăci. O 
cămăruţă mică cu două paturi, o chiuvetă, o masă și două 
scaune urmau să le fie tovarăși până la găsirea mult căutatului 
document. Serveau masa tot la depozit, așa că primele zile 
putură verifica magazie cu magazie. Munca li se păru extrem de 
anevoioasă. Registrele nemișcate din loc de ani de zile îi 
întâmpinau parcă cu ostilitate, fiindcă le deranjau liniștea și 
odihna mormântală. 

Timpul trecea și cei doi ofițeri începură să aibă tot mai acut 
sentimentul zădărniciei. În seara celei de-a treia zi, căpitanul 
Stoian hotărî să iasă în oraș. Fură întâmpinați de aceeași ploaie 
măruntă, imperturbabilă, monotonă. 

— Oare aici plouă continuu? 

— Nu știu precis, dar știu că nu-mi place. 

— Măi lonașcule, să mâncăm și noi o friptură și să bem o 
bere, ce zici? 

— Nu prea merităm, dar dacă-i ordin... 

În ultimele zile nu dormiseră mai mult de trei-patru ore pe 
noapte. Se simțeau moleșiţi, dacă nu extenuați. 

După prima sticlă de bere au părăsit localul. Erau hotărâri să 
lucreze toată noaptea. „Dacă nu găsim dosarul, dimineaţă ne 
facem bagajele”, spusese necăjit Stoian. Au muncit intens în 
noaptea aceea. 

Trecu și a cincea zi. Documentul nu era de găsit cu tot efortul 


lor și ajutorul preţios acordat de mai mulţi salariați în timpul 
liber. 

— Dacă mâine seară nu găsim dosarul, plecăm cu ultimul 
tren, hotărî Stoian. 

— O spuneţi pentru a doua oară, tovarășe căpitan. 

— Și ultima, lonașcule. 

A șasea zi. Căutări febrile. Deja strănutau. Probabil praful. 
Deveniseră nervoși. Luau un dosar în mâini și le venea să-l 
arunce imediat. Era târziu și ei nu puseseră nimic în gură. Nu le 
era foame, nu le era sete. Erau deprimaţi. Ceva le spunea însă 
că de acest dosar depinde rezolvarea acţiunii. 

— De ce oftezi, lonașcule? 

Erau primele cuvinte pe care le auzise în acea zi de la 
căpitanul Stoian. Nu răspunse. Scuipă în palme, obicei urât, dar 
nu se putu abţine. Îndoiala pe care o resimţise din a treia zi de 
căutare devenise obsedantă și lucra mai mult din reflex. 
Înghiţea dosar după dosar, filă după filă, înjurând printre dinţi de 
fiecare dată când termina de răsfoit un nou teanc. Deodată, se 
opri, își frecă ochii, se ciupi, își mușcă limba. Oftă adânc și se 
așeză pe un scaun. 

— Ce-ai păţit, lonașcule, ţi-e rău? 

— Nu, tovarășe căpitan, dar cred că am dat peste ce căutăm. 

Îi arătă un dosar pe care scria citeț, cu tuş negru, „Bateria 
Tirpitz”. 

Ochii căpitanului începură să lucească, să ardă de bucurie. 
Răsfoi în grabă dosarul. Filele îi fugeau printre degete. 

— Nu-mi pot da seama dacă conţine tot ce ne interesează, 
dar bine că l-am găsit. N-o mai fi și un alt volum, lonașcule? la 
să ne mai uităm. 

N-au mai găsit nimic și, după îndeplinirea formelor necesare, 
plecară în aceeași seară. 

«El Hafez» își respecta și el riguros programul. Aproape 
săptămânal poposea în portul Constanţa. Domnul Sukmani 
jubila. Îi mergea bine, probabil. Se întâlnea în mod regulat cu 
Dana și Calancea. Din când în când făcea o vizită și Florentinei, 
cum o dezmierda el pe Florica Mezei, faţă de care se purta 
foarte amabil. Cu ea discuta probleme legate numai de șantier. 


Din păcate, dactilografa n-avea noutăţi. Sukmani avea în schimb 
răbdare, răbdare de catâr, deoarece nu abandonă această 
relație. ` 

Îi acorda o atenție sporită Danei Marinescu. În ultimul voiaj, 
pătrunsese discret în locuința ei având amândoi o discuție mai 
lungă. Îi ceruse să urgenteze racolarea unui ofițer din statul 
major al garnizoanei. 

— De ce atâta grabă? întrebase Dana. 

— Ca să putem intra în posesia documentaţiei R.A. 114. 

— Ce este această documentaţie R.A. 114? 

— Nu știu nici eu. 

— Atunci cum voi acţiona? 

— Cum ţi-am spus. 

— Nu vă daţi seama că-mi cereţi imposibilul? 

— Nimic nu e imposibil pentru noi. 

— Sunt convinsă de asta, dar să știu măcar în mare despre ce 
e vorba. 

— O să încerc să-ți satisfac curiozitatea, dar nu uita că trebuie 
folosit orice mijloc. 

Relatarea Danei declanșa o scurtă ședință în prezența 
colonelului Angelescu. 

— În interesul acţiunii noastre cred că am putea face jocul 
spionilor, bineînţeles așa cum știm noi. 

— Eu aș mai propune, interveni căpitanul Stoian, să fie readus 
în regiune căpitanul Istrate. 

— Pentru amândouă problemele vă dau răspunsul telefonic 
diseară, de la București, adăugă Angelescu. 


La șantierul bateriei „Tirpitz” lucrările erau în toi. Se dislocau 
tone întregi de pământ. Maiorul inginer Frânculeanu dovedea 
multă pricepere și pasiune. Se angajase să scoată la suprafaţă 
bateria intactă. 

Martin Knapp primi o scrisoare din străinătate. Amicii 
preotului se declarau dispuși să investească sume mari de bani 
pentru reușita operaţiei „Tirpitz”. Pe verso era schițat cu 
cerneală simpatică amplasamentul fostei baterii. 

În același timp, se făcu o constatare, de-a dreptul 
surprinzătoare.  „Centrul” trimisese în mod premeditat 
scrisoarea cu descrierea bateriei, în ideea de a ajunge în mâinile 
securităţii. În aceasta, bateria era descrisă ca fiind identică cu 


celelalte baterii germane. Ceea ce nu se spunea era faptul că 
adevărata schiță se afla în mâinile șefului reprezentanţei 
comerciale «Ampex», domnul Kurt Mayer, ascunsă într-un seif 
special. Se menţiona că fusese realizată după descrierea a doi 
foști ofițeri germani a căror activitate avusese tangenţă cu 
construirea bateriilor de coastă. 

Se apropia sosirea navei «El Hafez». Au fost luate măsuri 
deosebite. Dana fu pregătită personal de căpitanul Stoian. 

La întâlnirea cu Sukmani, trebuia să-i vorbească de 
reîntoarcerea căpitanului lonel Istrate, care terminase misiunea 
pentru care fusese detașat. Trebuia să accentueze pe faptul că 
era inginer, avea o funcţie importantă și că era îndrăgostit până 
la disperare de ea. Auzind acestea, Dana se bucură în mod 
sincer. 

Nu-și putu ascunde o anumită doză de scepticism. 

— Vine chiar lonel sau altcineva cu același nume? 

— Chiar lonel. 

— Și dacă între noi renasc vechile sentimente? 

— Poate nu e corect spus renasc. Mai degrabă ele vor 
continua, se vor adânci. 

— Mă faci să cred că nu ești străin de întoarcerea lui. 

— Puțin spus. 

— Te bănuiam de altceva. 

— Poate n-ai greșit. 

— Vorbim în dodii. 

— Uneori e plăcut. 

Căpitanul Istrate sosi în seara următoare. Voind cu orice preţ 
s-o vadă pe Dana și temându-se să nu facă vreo greșeală, îi 
telefonă lui Vidrașcu. Acesta îi recomandă să o aștepte în faţa 
teatrului după terminarea spectacolului. A fost o întâlnire 
emoţionantă. Fără să-și spună un cuvânt, Dana și lonel se 
îmbrățișară sincer, îndelung. Au pornit la braţ oprindu-se la 
primul restaurant întâlnit în cale să mănânce ceva. Nu scoaseră 
niciun cuvânt despre ce aveau de făcut. Discuţia lor, cu totul 
firească, se rezumă la povestirea reciprocă a felului în care-și 
petrecuseră timpul unul în absenţa celuilalt. Intrară în amănunte 
abia a doua zi după-amiază, în prezența căpitanului Stoian și a 
locotenentului major Vidrașcu. 

Informat că Sukmani și Faud au coborât de pe vas, Vidrașcu 
se hotărî să-i mai supravegheze o dată personal. Îi luă „în 
primire” în timp ce aceștia urcau pe bulevardul Tomis. Faud 
întorcea din când în când capul. Probabil pentru a vedea dacă 
nu sunt urmăriţi. Urmă punctul sensibil al plimbări - o 
recunoaștere a locului unde lustragiii își practicau meseria, 
pentru alegerea momentului potrivit și servirea la „prăvălia” lui 
Ali Ahmet. Cu o precizie matematică avea loc schimbul de 
informații. 

Pe Vidrașcu îl interesa întâlnirea domnului Sukmani cu Dana 
care ieșise de câteva ori pe bulevard în mod ostentativ la braţ 
cu lonel Istrate. În oraș se lansase, prin câteva femei mai 
guralive, versiunea că cei doi și-au înaintat actele de căsătorie. 

Sukmani îi propusese Danei o vizită la domiciliu. Tot timpul 
cât a stat înăuntru, Faud veghe în stradă, ascuns după un pom. 

Sintetizând dialogul lor, Vidrașcu îl prezentă căpitanului 
Stoian: 

— Ce citeşti acolo, Dana? 

— Taleyrand!5, de Tarlé**. 

— Sunt informat că te afișezi prin oraș cu un civil, ori noi ţi-am 
cerut să-ţi faci relaţii, chiar și amoroase, cu un ofiţer. 

— Ai niște informatori proști. 

— Cum adică? 

— Respectivul nu este un oarecare. 

— Bine, dar cine e? 

— O cunoștință mai veche, de fapt un bărbat care ţine foarte 

Charles-Maurice de Talleyrand-Perigord (n. 2 februarie 1754, 

Paris, Regatul Franţei - d. 17 mai 1838, Paris, Franţa), binecunoscut 
ca Talleyrand, a fost un politician și diplomat francez. Provenit dintr- 
o familie din înalta nobilime, s-a orientat spre cariera ecleziastică, la 
sugestia unchiului său, arhiepiscopul de Reims. Devine preot și apoi 
episcop de Autun. În timpul Revoluţiei franceze a abandonat viața 
clericală și a trecut la o viaţă laică. A ocupat diferite înalte funcții de 
consilier, ambasador, ministru de externe, președinte al Consiliului 
de miniștri. 
14 Yevgeny Viktorovich Tarle a fost un istoric și academician sovietic 
al Academiei Ruse de Științe. Este cunoscut pentru cărţile sale 
despre invazia lui Napoleon în Rusia și despre Războiul Crimeei și 
pentru multe alte lucrări. 


mult la mine. A lipsit o perioadă și acum a revenit. Mi-a fost ușor 
să reiau legăturile. 

— Cu asta nu mi-ai spus nimic. 

— Bine, o fac, deși n-aș fi vrut ca tocmai pe el să-l sacrific. Are 
atâta încredere în mine și este atât de sincer în sentimentele lui. 

— Nu mă interesează! 

— Este ofițer inginer în statul major al garnizoanei. 

— De ce nu mi-ai spus de la început? E un tip deștept? Ne 
putem folosi de el? 

— Cred că da, dar îmi pare rău... 

— Am impresia că și dumneata ţii la el. 

— Nu cred, deși un astfel de om ar merita. 

— Îți dau un sfat: nu te juca cu regulile activităţii noastre. De 
fapt, te privește. Fă-mi rost de o fotografie a lui și de cât mai 
multe date biografice. Ce voiam să-ţi spun? Șefii au hotărât să 
duci personal materialul la reprezentanța noastră. Orice altă 
soluţie e primejdioasă și, în afară de asta, trebuie să răspunzi de 
veridicitatea informaţiilor. 

— Nu sunt de acord. 

— De ce te grăbești? O mică greșeală ne poate fi fatali. 
Închipuiește-ţi, eu pot fi percheziţionat când intru în port. La fel 
toţi cei care ies din țară prin oricare punct de frontiera. Pe vas, 
într-adevăr, aș avea unde să-l ascund, dar cum ajunge 
materialul la bord? 

— Nu văd cum o să ajung eu acolo. 

— M-am gândit și la asta. Te înscrii de acum pentru o 
călătorie în Mediterana prin organizația voastră turistică. Uite 
aici bani de excursie, de cheltuială, salariul pe ultima lună. Poți 
călători cu «Libertatea». Vei discuta cu un șef mare. Cred că 
acţiunea se apropie de sfârșit. 

— Îmi cereţi lucruri tot mai grele. De ce e nevoie să mă duc 
eu? Nu vă dați seama că sunt salariată la o instituţie militară și 
că pot da de bănuit? 

— Întrucâtva te înțeleg, însă așa s-a hotărât. Șefii vor ca luna 
aceasta să intre neapărat în posesia documentelor. Remuneraţia 
nu mai e nevoie să ţi-o amintesc. 


A doua zi după-amiază, Sukmani însoţit de Faud făcu o vizită 
Floricăi Mezei. 
Lăsând să se înțeleagă că e obișnuită de-acum, Florica scoase 


o sticlă de băutură, puse salam și slănină pe masă. Fumul de 
țigară umplu imediat mica încăpere. Spre sfârșitul banalelor 
discuţii Sukmani o prinse de mână și, aţintindu-și privirea în 
ochii ei, îi spuse grav: 

— Florica, tu ești capabilă de fapte mari, de acte de eroism? 

— Nu te înțeleg. 

— E și greu. Vreau să-ţi dau o sarcină deosebit de importantă, 
dar extrem de simplă, de ușoară. 

— Fii mai explicit. 

— Anticipez, dar fie, sunt convins că știi să-ţi ţii gura. Trebuie 
aruncat în aer șantierul vostru. 

— Ești nebun! Va sări în aer tot orașul. 

— Nu mai sare. Marea majoritate a explozivilor a fost scoasă. 

— Atunci de ce e nevoie să fie aruncat în aer, să moară zeci 
de oameni nevinovaţi? 

— N-o să moară nimeni. Îl arunci noaptea. 

— Eu nu umblu noaptea pe-acolo. 

— Nici nu trebuie. Lași de cu ziuă o cutie cât un pachet de 
chibrituri pe șantier, care noaptea va exploda, și gata. 

— Și pentru ce toate astea? 

— Numai dacă va fi nevoie; vrem să nu ajungă românii în 
„încăperea X”. Dacă ajungem noi mai întâi acolo, pe urmă pot 
veni și ei. 

— Și ce-i cu „încăperea X”? 

— Nu știu nici eu. 

— Riscul e mare, domnule Sukmani. 

— Se plătește în raport cu el... 

— Știu eu ce să zic? Lăsaţi-mă să mă mai gândesc. 

— D-aia ţi-am spus mai devreme: să te gândești. 

— Totuși, cam când ar trebui acționat? 

— Încă nu știu precis; într-o zi, două sau poate mai târziu. O 
să te anunţe domnul Faud. Nu uita însă că trebuie să taci. 

— Nicio grijă. 


Documentaţia cerută de serviciul de informații străin a fost 
minuţios pregătită. Dana făcu un drum până la București, unde 
organele competente care avizaseră furnizarea documentaţiei o 
pregătiră în vederea plecării în „excursie”. Călătoria urma să fie 
făcută cu nava «Libertatea». Vidrașcu se îmbarcă și el în calitate 
de turist, din Brăila, cu o înfățișare puţin schimbată pentru a nu 


fi recunoscut de oamenii lui Sukmani. 

Un soare cald de toamnă îi însoţi pe navă. Nu aveau voie să 
discute pe vas, urmând ca Vidrașcu să intervină în caz extrem, 
la cererea Danei. Navigând de-a lungul coastei, turiștii avură 
posibilitatea să admire frumuseţea stațiunilor înșirate ca niște 
mărgăritare pe coasta Mediteranei. 

Timpul de după-amiază era la dispoziţia turiștilor. Venise clipa 
când Dana trebuia să se întâlnească cu domnul Kurt Mayer și să- 
i înmâneze documentaţia cerută. Inainte de a cobori de pe vas, 
îl înștiinţa printr-un semn pe Vidrașcu. 

Pe chei, o mulţime de tarabe înșirate peste tot, oferind 
trecătorilor de la ace de gămălie până la inele și brățări de aur. 
Copii de-o șchioapă te întâmpinau la fiecare pas cu bilete de 
loterie. Dacă reușeai totuși să scapi de ei, era aproape imposibil 
să eviţi grupurile de lustragii de toate vârstele ce împânzeau 
orașul și care se mulțumeau cu o ţigară sau cu un banal biscuit. 

Mergând cu pas sigur, ocolind toate obstacolele. Dana căuta 
un taximetru. Opri un fel de taxi popular. Șoferul îi spuse 
scuzându-se că are alt traseu. Puțin supărată, porni spre podul 
care domina orașul. Înainte de a ajunge acolo cobori în 
complexul subteran, unde admiră din mers vitrinele frumos 
aranjate. leși din nou în stradă. Aruncă o privire spre mica piaţă 
de pește de la piciorul podului. În sfârșit, găsi un taximetru. Urcă 
șoseaua și panta spre centrul orașului. Admiră din mașină încă o 
dată ireala armonie cromatică a mării, clădirile vechi, patinate 
de vreme. Cobori și, în timp ce plătea cursa, se uită în stânga și 
în dreapta. Făcu un tur, două, trei prin parcul din piaţă. Părea 
nehotărâtă, chiar puţin neliniștită. Se apropie de o cabină 
telefonică. Închise încet ușa după ea. 

Lui Vidrașcu convorbirea i se păru o veșnicie. De la distanţa 
de unde o privea, intui mai mult o umbră în spatele ei. La primul 
colţ, Vidrașcu se convinse că Dana fusese pusă sub 
supraveghere de oamenii lui Kurt Mayer. 

Dana fu luată de o mașină, purtată pe mai multe străzi și 
scoasă din oraș. Turismul opri în faţa unei vile ascunsă de 
iederă, pe malul mării. Pasagerii turismului erau așteptați. De la 
intrare au fost întâmpinați de mai mulţi indivizi. În încăperea 
spre care au fost conduși se aflau Kurt Mayer și Manfred Muller. 

„Nu pot califica modul cum m-au primit, a declarat mai târziu 
Dana. Eram prea emoţionată pentru a putea gândi la rece. La 


început au fost foarte reținuți, apoi curtenitori și amabili. Mult 
diferiți de Sukmani. Am rămas cu impresia că însăși prezenţa 
mea i-a satisfăcut. Nu s-au grăbit să-mi ceară documentele. Le- 
am dat eu. Am explicat modul cum le-am obţinut. Cu oarecare 
stânjeneală și cu multe cuvinte de prisos mi-au dat un plic cu 
treizeci de mii de lei, făcându-mă să înţeleg că într-un fel, acolo, 
era și partea lui lonel Istrate. Amintind de el, au trecut la o nouă 
misiune, după îndeplinirea căreia se vor înfăptui promisiunile 
făcute prin Sukmani. E vorba de bateria «Tirpitz». Mi-au cerut 
nici mai mult nici mai puţin ca eu sau lonel să intrăm pe șantier 
și să facem cum om putea să ajungem singuri în «camera X» 
unde există două case de fier. Conţinutul acestora trebuie 
neapărat să ajungă în mâinile lor. N-au făcut nicio precizare, în 
afară de faptul că au o valoare inestimabilă. 

In legătură cu documentaţia dispozitivului, există niște 
variante. Prima: casele de fier cu toate documentele au rămas 
în încăperea care a fost izolată printr-o explozie de restul 
bateriei; a doua: casele de fier au fost aruncate în mare în 
dreptul bateriei, la o distanţă de circa o sută de metri. Mayer și 
cu Muller vor să găsească seifurile în care sunt ascunse valori 
deosebit de importante. Dublura cheilor de la casele de fier ar fi 
deţinută de un grup de foști combatanți hitleriști. Se încearcă 
obţinerea și trimiterea lor prin Sukmani. De fapt, planul de 
acţiune va fi stabilit ulterior, în ţară. În orice caz, vor să facă 
unele cercetări și pe fundul mării, în apropierea coastei. La 
sfârșitul întrevederii, mi-au cerut date complete despre lonel 
Istrate.” 

Elementele furnizate de Dana Marinescu au determinat 
modificări în viziunea de până atunci asupra situaţiei. S-au luat 
măsuri de concentrare a eforturilor pe o direcţie principală. 
Căpitanul Stoian și locotenentul major Vidrașcu nu mai apăreau 
în planul vizibil al acţiunii. Danei Marinescu și căpitanului Istrate 
li s-au făcut o serie de recomandări și li s-au creat condiţii 
menite să sporească încrederea spionilor în ei. La rândul lor, 
aceștia își îndeplineau rolul de îndrăgostiţi cu toată seriozitatea, 
deși, examinându-i atent, puteai sesiza uneori pe figura unuia 
sau a celuilalt o undă de mâhnire. Auzindu-le și cuvintele în 
astfel de clipe, ai fi putut înţelege cât sunt de frământaţi de 
întrebări: sunt durabile sentimentele brodate pe o astfel de 
împrejurare? Vor putea duce totul la capăt fără a și le altera? Nu 


va fi dragostea o piedică în îndeplinirea misiunii încredințate? 

Se vedeau zi de zi, mai ales seara, în căsuţa albă cu geamuri 
mici de pe malul mării. 

La teatru, Dana continua să aibă un succes tot mai mare. Era 
aplaudată la scenă deschisă și chemată la rampă de mai multe 
ori. Repeta cu plăcere melodiile cerute, arunca zâmbete în 
stânga și-n dreapta, dădea autografe și se lăsa fotografiată cu 
admiratorii ei. Printre spectatorii nelipsiţi era și lonel Istrate, 
care, deși reţinut, îi savura cântecele. 


Manuela comunică o nouă știre din București. Preotul urma să 
aibă în zilele următoare un musafir. Într-adevăr, sosi domnul 
Gunther cu mașina sa personală, un Mercedes 200 negru. Se 
înscrise ca turist la hotelul „Ambasador”. In aceeași zi, făcu o 
vizită preotului Martin Knapp, plecând apoi, însoţit de Manuela, 
spre Constanţa. Luă o singură cameră la hotel, pretextând că 
sunt tată și fiică. Masa de seară ca și următoarele au fost servite 
în cameră. După ce-și făcu un duș fata se făcu ghem în patul ei. 
Cu coada ochiului privea spre celălalt pat de unde se auzea un 
sforăit rar și prelung. Cu chiu cu vai, aţipi spre ziuă. Rămase în 
cameră până seara, când Gunther o luă cu el. Au mers cu 
mașina încet pe bulevardul Tomis. În colț cu strada Mangaliei s- 
a oprit la stop. In câteva clipe apăru Sukmani. Mașina porni cu 
viteză. La intersecţia cu strada Vasile Pârvan, se urcă Dana. 
Nimeni nu pronunţă niciun cuvânt până ce mașina nu opri din 
nou. Scoțându-și ochelarii, Gunther spuse: 

— Să facem cunoștință. 

Fără a se întinde mâini, se auziră pe rând voci: 

— Manuela. 

— Dana. 

— Sukmani. 

— Gunther. 

Văzând-o pe Manuela, Dana făcu ochii mari, nedumerită. 
Același lucru se întâmplă și cu Manuela. Dana și Sukmani se 
găseau pe bancheta din spate. Sukmani era cu ochii numai pe 
Manuela. Se vedea de departe că fata nu-i displăcea. Simţind 
acest lucru, ea nu întoarse deloc capul. Inţelegând încordarea ce 
le stăpânea pe fete, Gunther se îndreptă spre Murfatlar. 
Ajungând în apropiere de comună avu o ezitare: să înainteze 


spre Cernavodă sau să prefere Cobadinul'5. 

Optă pentru ultima variantă. Aproape de Cobadin încetini. În 
dreapta, la câteva sute de metri, se zărea o mică pădurice. Se 
opriră la marginea ei. Manuela a fost rugată să rămână în 
mașină și să supravegheze. Ceilalţi trei coborâră, îndepărtându- 
se câţiva metri. Era nervoasă și oarecum nemulțumită de 
această sarcină. Discuţiile durară aproape două ore. S-au folosit 
de o hartă. Din cauza întunericului, fură nevoiţi să apeleze la 
farurile mașinii și la o mică lanternă de buzunar, proprietate a 
domnului Sukmani. Păreau satisfăcuţi de discuţiile purtate. La 
întoarcere, Dana și Sukmani au fost abandonaţi în puncte 
diferite ale orașului. 

Dimineaţa, Mercedesul porni înapoi spre București. Se opri în 
fața locuinţei preotului Martin Knapp. În prezenţa Manuelei. 
Domnul Gunther zise: 

— O să avem mult de lucru săptămâna viitoare. E nevoie de 
dumneata și de domnișoara Manuela la Constanţa. Pregătiți-vă. 
Și acum, la revedere. 

Gunther a părăsit imediat Capitala. În jurul orei 20 trecu prin 
punctul de frontieră Borș. Manuela fu reţinută puţin de preot. 

— Cunoști planul? Aţi fost la faţa locului? 

— Nu, nu cunosc nimic. 

— Vorbești serios? 

= Da. 

In timpul acesta apăru Katy, femeia de serviciu. Văzându-i 
împreună, îi privi urât, trântindu-le ușa în nas. 

— Ce-i cu Katy? 

— E geloasă pe tine, Manuela. 

— Pe mine?! E nebună de-a binelea. 

— Nu pretinde oamenilor ce nu au. 

— O să termin eu povestea asta. 

— La ce te gândești? 


15 Cobadin (în trecut Kobadin, Cobadinu) este satul de reședință al 
comunei cu același nume din judeţul Constanţa, Dobrogea, România. 
Se află în partea de central-sudică a judeţului, în Podișul Cobadin, la 
o distanţă de 38 km de Constanţa și la 17 km de orașul Medgidia. În 
perioada 1890-1892 localitatea a fost populată cu coloniști de origine 
germană, cunoscuţi ca germani dobrogeni. Majoritatea au părăsit 
localitatea în 1940, fiind strămutați cu forța în Germania, sub lozinca 
„Heim ins Reich” (Acasă în Reich). 


— Nu-mi miroase a bine. 
— Dincolo... e în schimb raiul adevărat. 
— Dincolo... zise Manuela și zâmbi semnificativ. 


Domnul Sukmani. După ce a fost abandonat, își văzu cuminte 
de drum, oprindu-se în port la vasul său. Dana se îndreptă 
grăbită spre modesta-i locuinţă, pe care o botezase „căsuţa cu 
zorele”, întrucât mătușa Veturia cultiva frumoasele flori odată 
cu primele zile ale primăverii. 

lonel Istrate o aștepta nerăbdător. O întâmpină în verandă și 
o îmbrăţișă. Dana nu se putu abţine, dând frâu liber lacrimilor. 
El o înţelese și o lăsă în voia ei. 

După aproape două ore, Istrate și Dana părăsiră locuinţa prin 
spatele casei, pentru a ieși în strada Vasile Pârvan. O jumătate 
de oră mai târziu erau în compania colonelului Angelescu, a 
căpitanului Stoian și a locotenentului major Vidrașcu. 

Dana povesti tot ce se petrecuse în seara aceea. Planul lui 
Sukmani, ingenios și îndrăzneţ, cu detalii interesante, dar 
riscante, fu întors pe toate feţele. Se considera că miza prea 
mult pe întâmplare. Angelescu se arătă foarte îngândurat. O 
rugă pe Dana să nu se supere, dar să repete unele detalii. li 
puse mai multe întrebări, la care Dana răspunse prompt, de 
parcă ea era autoarea planului. Colonelul Angelescu nu-și 
expuse părerea. Ciocănea numai cu creionul în masă și, din 
când în când, nota ceva într-un carneţel. 

— Tu, Istrate, ce spui? interveni dintr-o dată. 

— După mine e interesant, dar vulnerabil, cu fisuri de care 
sper să putem profita pe deplin. 

— ţi dai seama că e în pericol viaţa ta? 

— Da, dar datoria faţă de patrie e mai presus. 

— Tu, Dana? 

— Fac orice mi se cere și este omenește posibil de făcut. 

— Bine, vom vedea. Mă bucur însă din tot sufletul văzând cu 
ce oameni lucrez. 


23 
Muncind zi și noapte, militarii de sub comanda locotenent- 


colonelului Vărzaru reușiră să scoată la lumină dispozitivul 
bateriei. Ştirea terminării lucrărilor fu difuzată, în mod 


intenţionat, destul de repede în tot orașul, punându-se capăt 
zvonurilor despre pericolul unor eventuale explozii. 

O școală generală din cartier organiză o vizită la baterie cu 
scopul de a strânge fier vechi. S-a aflat astfel că accesul spre 
locul fostei baterii „Tirpitz” devenise liber. Ciobanii au putut din 
nou să-și împingă turmele de oi peste tot și, mai ales aici, unde 
iarba grasă nu se uscase încă complet. 

În jurul prânzului, «El Hafez» își făcu apariţia la orizont. 
Datorită creșterii traficului maritim, vasele începuseră să facă 
radă. Zilnic se vedeau în avanport câte opt până la zece nave 
așteptând să le vină rândul. «El Hafez» ancorase mult în sud. 
Din locul respectiv se putea studia cu un binoclu foarte bine 
țărmul, în direcţia bateriei. Într-adevăr, militarii de la postul de 
observație, văzură pe vas câţiva marinari cu binocluri în mână 
îndreptate spre țărm. 

Toate acestea se petreceau într-o luni după-amiază, când 
Vidrașcu își planificase să meargă la un film. Spre terminarea 
programului, ieși pe terasă să respire puţin aer curat. Reintră în 
birou pentru a se pregăti de plecare. Din drumul spre cuier, fu 
întors de soneria telefonului. Era Bucureștiul. N-apucă să spună 
decât vreo câteva cuvinte, mai mult ascultă. Incheie cu un „să 
trăiţi” precipitat, puse receptorul în furcă și se așeză în fotoliu. 
Ordonă, apoi, să iasă mașina și se duse acasă la căpitanul 
Stoian. Fusese la o ședință la Sfatul popular al orașului, de unde- 
i telefonase că nu mai trece pe la serviciu. Vidrașcu ajunse cu 
câteva minute înaintea lui. Stoian, văzând mașina în faţa casei, 
se urcă în ea. 

— Tovarășe căpitan, începu să raporteze Vidrașcu, a telefonat 
tovarășul colonel. 

— Bine, mergem la sediu. 

— Cred că nu e nevoie. Ne-a anunţat doar că mâine dimineaţă 
sosește la Constanţa și că... se înseninează. 

— Atunci, Vidrașcule, la odihnă obligatorie. S-ar putea ca de 
mâine să dormim pe apucate. 


Colonelul Angelescu aduse vești bune: după o muncă 
migăloasă, specialiștii reușiseră, pe baza documentaţiei găsită 
în arhivă, să refacă textul și schiţa privind fosta baterie „Tirpitz”. 
„Camera X”, mai precis laboratorul, se găsea la aproximativ 
patruzeci de metri de punctul de comandă al bateriei, de care 


era legat printr-un tunel. 

Se putea ajunge acolo fie prin punctul de comandă, fie printr- 
o nișă amplasată deasupra laboratorului, aflat la douăzeci de 
metri adâncime față de nivelul mării. 

— Deci, trebuie continuate săpăturile, conchise colonelul. Ni 
s-a indicat să intrăm în laborator prin punctul de comandă. 

— Sunt de părere să rămână numai doisprezece militari, 
tovarășe colonel. Organizăm schimburi de câte trei oameni, 
propuse căpitanul Istrate. 

— De acord, tovarășe Stoian. Vezi cine rămâne și ocupă-te de 
întărirea pazei. Măreşte raza cercului de înștiințare. 

— Am înţeles, tovarășe colonel. La cât începe activitatea? 

— La ora 22. E bine, tovarășe Istrate? 

— Da, tovarășe colonel. 


Trecuse de miezul nopţii și nu se realizase niciun progres. Se 
vede că, undeva, schița nu corespundea realităţii. Maiorul 
Frânculeanu, care conducea grupul de militari, începu să dea 
semne de enervare. Preocupat de astuparea găurilor, care se 
făceau, pentru a nu se observa, pe cât posibil, nimic ziua, se 
frământa gândindu-se pe unde ar putea fi intrarea în tunel. Ceru 
pentru a treia oară schița căpitanului Istrate. O privi atent, o 
orientă faţă de teren și, după un oftat adânc, exclamă: 

— Asta e, tovarășe căpitan. Au fotografiat-o pe dos. 
Laboratorul nu poate fi în direcţia sud-est. 

— De ce? 

— Păi, la patruzeci de metri de aici, în direcția mării, e nisip și 
multă apă. 

— Și-atunci? 

— Logic ar fi să se afle în direcţia opusă. 

După numai două încercări, dădură peste o ușă de fier. Era 
încuiată însă nu puse probleme geniștilor. În timp ce militarii, 
sub supravegherea unui sergent, refăceau aspectul normal al 
poziţiei, Frânculeanu și Istrate, înarmaţi cu lanterne și însoţiţi de 
alt sergent, intrară în tunel. Îi întâmpinară un miros greu de aer 
stătut, multe pânze de păianjen. În unele locuri, grămezi de 
pământ desprins din pereţi. 

La capătul celălalt al tunelului, o altă ușă groasă de fier. Nu 
era încuiată. O încăpere mică, și din nou o ușă masivă de fier. In 
fața acesteia sub presiunea timpului, geniștii se văzură nevoiți 


să folosească exploziv. Împușcată în trei locuri, ușa cedă. Intrară 
într-o încăpere mai mare, cu înfățișare de adevărat laborator. 
Instalaţiile, aparatele și instrumentele se păstrau destul de bine. 
Până și becurile erau intacte. În cuier, un halat îngălbenit, pe 
masă o pereche de ochelari, mai multe vitrine cu diferite 
eprubete. Totul lăsa impresia că fusese părăsit în grabă sau că 
se plecase cu convingerea că se va reveni foarte curând. 

Căutară febril casele de fier. Nicăieri. Căpitanul Istrate luă 
probe din mai multe eprubete. Fotografie câteva notițe găsite 
într-o mapă. La ora stabilită, se retraseră pe același drum. 

— Cred că sunt mai multe tuneluri de intrare și ieșire. Probabil 
și spre mare. O să verificăm noi, explică maiorul Frânculeanu. 
Mai avem mult de lucru aici. 

Reveniră la suprafaţă după orele trei. La vreo doi kilometri îi 
aștepta un microbuz. Pe drum, căpitanul Istrate se sui în altă 
mașină, iar maiorul Frânculeanu merse cu militarii până la 
cazarmă. După o oră, un avion transporta la București probele 
luate din eprubetele găsite în laborator. 

«El Hafez» intră în port. În cele două zile de radă, nimeni nu 
coborâse de pe vas. În aceeași dimineaţă sosi în Constanţa și 
Mercedesul negru cu domnul Gunther, preotul Knapp și Manuela 
Pandelescu. De data aceasta s-au cerut camere separate la 
hotel. 

Dana, înștiinţată telefonic, îi întâlni în colţul bulevardului 
Lenin. Mercedesul începu să alerge cu viteză spre localitatea 
Ovidiu, apoi spre Hârșova. În spatele lor apăru un autoturism 
suspect. Numărul nu spunea nimic. Cerând relaţii prin radio, 
Vidrașcu, care-i urmărea, află că mașina aparţinea de 
„Centrocoop'%”, și că trebuia să fie pe litoral și nu pe șoseaua 
spre Hârșova. Cu multă precauţie, își confirmă presupunerea că 
cel de la volan nu era altul decât Faud, machiat. Acoperea 
mașina din fața. Mercedesul nu opri deloc. Discuţiile se 
desfășurară numai în mașină, cu voce joasă și cu radioul 
deschis, din care cauză Dana nu reţinu textual totul. Plimbareţii 
poposiră la Hârșova. Sukmani cumpără o sticlă de coniac de la 
un bufet și câteva pahare. La întoarcere se bău toată sticla și se 
fumă mult. 

Dana ajunse acasă aproape de ora zece. Pe drum zărise 
câţiva marinari de pe «El Hafez». Își dădu seama că nu poate 

comunica decât prin telefon. Se uită prin casă, prin curte 
bănuitoare. O întrebă și pe mătușa Veturia dacă nu fusese 
căutată. 

În timpul acesta, Vidrașcu se găsea la hotel pentru a se întâlni 
cu Manuela. 

— La unsprezece, în seara asta, mergem cu toţii la bateria 
aia, cum îi zice, „Tiri...” 

— „Tirpitz”. 

— Domnul Gunther, domnul Sukmani, urâciosul ăla, și 
doamna Dana vor să intre printr-o intrare secretă într-un 
laborator, de unde să ridice două lăzi de fier, sau mai precis 
conţinutul lor. 

— Bine, Manuela, du-te și fii atentă! 

— Așa o să fac. 

La unitate, Vidrașcu era așteptat de colonelul Angelescu, care 
îi comunică ordinele primite de la București. 

— Întregul grup să fie arestat în noaptea asta. Dacă se poate, 
să fie surprins în flagrant delict. Deci, urgent! Un plan scurt de 
acțiune și la treabă! 

Dana sunase între timp. Îi informă că grupul se va deplasa în 
seara aceea la amplasamentul bateriei. Se interesă de căpitanul 
Istrate. Colonelul Angelescu, care-i răspunse, o liniști, spunându- 
i că era pe drum spre unitate. Oarecum în glumă, o asigură că 
va fi în preajma ei. Un amănunt transmis de ea reținu atenţia 
colonelului: Gunther îi șoptise că dacă acțiunea va eșua, ea va 
primi o altă însărcinare, care-i va aduce aceeași răsplată. Nu-i 
dăduse însă detalii. 

Raportându-se din nou situaţia, fu revocat ordinul de arestare, 
urmând a se lua măsuri în funcţie de misiunea pe care ar fi 
primit-o Dana. 

Colonelul Angelescu se conformă noii hotărâri. 

Vidrașcu ardea de nerăbdare. Voia să știe ce se petrecea la 
baterie, ce fac Dana, Manuela și ceilalți. Un telefon îl anunța la 
anumite intervale ce se întâmpla: când au ajuns la baterie, când 
au intrat, printr-o gură de canal mascată, într-un tunel ce ducea 
la laborator, când au ieșit afară și au părăsit locul. Ultimul 
telefon avu darul să-l liniștească cel mai mult. Acum aștepta un 
semn de la Dana, de la Manuela. Îi era teamă însă că niciuna nu 
va putea telefona. 

Dana reuși, totuși, să ia legătura. 


Îi răspunse tot colonelul. 

— N-am găsit nimic, spuse ea. Am intrat în galerie eu, 
Gunther și Sukmani. Preotul a stat la intrare. La câteva sute de 
metri a rămas Mercedesul și o mașină de ocazie, un Ford vechi 
cu numărul DB.18.20, din care au coborât Faud și încă patru 
persoane care s-au împrăștiat în jurul intrării în galerie. 

— Altceva? 

— Negăsind lada, au lăsat un exploziv în laborator. 

— Unde l-au pus? 

În mijlocul încăperii principale. 

— A rămas cineva acolo? 

— Nu! 

— E greu de ajuns? 

— Cam greu. Am trecut prin mai multe galerii întortocheate. 

— Ai fost urmărită? 

— Nu, dar pe stradă am zărit câţiva indivizi care cred că sunt 
oamenii lui Sukmani. 

— Mai ai ceva de adăugat? 

— Da. Gunther mi-a spus despre ce este vorba. 

— Ce anume? 

— Ordin categoric să-l determin pe lonel Istrate să meargă cu 
mine în străinătate. Mâine îmi va expune planul, adică astăzi, 
căci e trecut de miezul nopţii. 

— Bine, vom vedea. Peste cinci minute ieși în stradă 
verificându-te bine. Va trece un „Gaz” cu număr civil. Te urci în 
el din mers. Îmbracă-te gros. Plecăm să ridicăm explozivul. 
Avem nevoie de intrarea lor. 

— Bine. 

Mașina condusă de colonelul Angelescu ajunse în strada 
Vasile Pârvan. Dana se urcă în spate, unde-l găsi pe lonel. Se 
îmbrăţișară discret. Pe maiorul Frânculeanu îl sculară din somn: 

— Intrăm în laborator să ridicăm un exploziv. Ai nevoie de 
ceva? 

— Nimic, e suficientă prezenţa mea... 

Lângă amplasamentul fostei baterii găsiră încă un „Gaz”. 
Alături, căpitanul Stoian și patru subordonați. Ceasul arăta două 
și un sfert. 

Dana îi conduse la intrarea secretă, cunoscută și folosită de 
Sukmani. Câteva lopeţi și capacul ruginit de pe gura canalului 
apăru sub fasciculele lanternelor. 


— Dana, ai curaj să intri cu noi? 

— Da, răspunse hotărât, dar în aceeași clipă o ceaţă i se puse 
pe ochi, se îngălbeni, îi veni rău. 

— Dana rămâne sus, aveți grijă de ea. 

— lonele, tu nu intra, îl rugă Dana cu glasul stins. 

— Rămâi cu ea, Istrate, interveni colonelul Angelescu. Uitaţi- 
vă ce palidă e... 

— Nu. Vreau să intru. 

— Bine. Vidrașcule, du-o pe domnișoara la mașină. Ocupă-te 
de ea. Dacă nu-și revine, să fie dusă la spital. 

În timp ce străbăteau tunelul, maiorul Frânculeanu le explică 
cum să procedeze în caz de explozie. 

Vidrașcu o conduse pe Dana la una din mașini. Era galbenă, 
tremura de frig, de emoție. O înveli cu o șubă. Își aduse aminte 
de plosca cu coniac. Insistă să bea. Dana nu refuză. Ceru o 
țigară. Ochii ei frumoși sclipeau mai puternic în noapte și ridurile 
fine apărute în jurul lor îi reliefau mai mult. Se simţea mai bine. 

— Mi-e teamă pentru lonel! 

— Nu păţește nimic, Dana. 

— Grea e viaţa. Pentru unii, se înţelege. Ce păcate am făcut 
eu să trag atâtea? 

— Ce e cu tine, Dana? 

— Sunt slabă, sunt femeie. Am trecut prin prea multe în viaţă. 
Odată o să ţi le spun pe toate. 

— Te-aș asculta și în noaptea asta. Păcat că nu putem face un 
foc. Am spune la căldura lui povești... 

— Viaţa mea nu a fost o poveste, a fost... 

— Dana! 

— Ştii la ce mă gândesc acum? 

— Nu. 

— La fata aceasta drăguță, firavă, dar tare cumsecade. 
Manuela. Prin ce împrejurări a ajuns în mijlocul lor? Pare 
inteligentă, cuminte. 

— Inteligența și înțelegerea scopului pe care-l urmărim au 
determinat-o să ni se alăture. Ne este de mare folos. 

— Cât am lucrat cu ea în teatru nu mi-am dat seama. Abia 
aseară am înțeles. 

— Cum? 

— La telefon i-am spus lui lonel că mergem la baterie, iar el 
mi-a răspuns, probabil fără să-și dea seama, că știe. De unde? 


Din câţi am fost în mașină, o singură persoană putea fi: 
Manuela. 

— Nu te mai gândi la astfel de treburi. Era vorba să-mi 
povestești despre tine. 

— Acum nu mai pot. Ce s-o fi petrecând acolo, jos? 

Grupul înainta încet. Tunelul era îngust și plin de păianjeni. 
Maiorul Frânculeanu o luă mult înainte. Lângă el, Istrate. 
Colonelul Angelescu studia pereţii, luminându-i cu o lanternă. În 
urma lui mergea căpitanul Stoian. 

— Am ajuns. lată și explozivul. L-au pus pe scaun. Treceţi 
puţin după nișa aia. 

La puţin timp se auzi din nou vocea maiorului. 

— Tovarășe colonel, puteţi veni. Am oprit mecanismul. Și vă 
rog să mă ascultați! Eu am spus și rândul trecut că ceea ce 
vedem noi nu este totul. Ascultaţi-mă pe mine, aici e începutul! 

— Păi, să căutăm restul, tovarășe Frânculeanu. 

— Putem da și de surprize, tovarășe colonel. S-ar putea ca 
bateria să fie minată. 

— Te ascultăm. 

Pe când ceilalți ciocăneau pereţii, maiorul Frânculeanu, cu o 
lopată în mână, încerca pardoseala și partea de jos a zidurilor. 
Îndepărtând molozul de lângă ușa pe care intraseră, dădu peste 
alta ce corespundea cu alt tunel. Voiră să intre cu toţii. 

— Vă rog să vă opriţi, zise maiorul, vă chem eu. 

Luminându-și drumul cu lanterna și cercetând atent, genistul 
înainta prudent. 

La capătul tunelului găsi o ușă masivă, neîncuiată. După ce o 
deschise, îi chemă pe însoțitorii săi. Cu ajutorul a trei lanterne 
văzură că abia acum ajunseseră la adevăratul drum ce ducea 
spre „camera X” care de altfel se găsea sub laborator. Erau deci 
două încăperi suprapuse. Măsură ingenioasă și bine calculată. 

— Meriţi felicitări, tovarășe Frânculeanu, rupse tăcerea 
colonelul Angelescu. 

— Tovarășe colonel, propun să repun în funcţie mecanismul 
explozibilului și să-l lăsăm să explodeze de ochii lumii. 

— Mă gândisem și eu, dar nu vor sesiza diferenţa de timp? 

— Or s-o dea pe seama unei greșeli în stabilirea indicatorului 
mecanismului. Se întâmplă. 

La câteva minute, din tunel apăru silueta masivă a colonelului 
Angelescu; apoi ieșiră căpitanul Stoian, Istrate, și ceva mai 


târziu Frânculeanu. 

— Tovarășe Stoian, cheamă repede câţiva militari să ajute la 
scoaterea caselor de fier. Să nu dureze mai mult de zece 
minute. După aceea, cu toţii la mașini, ordonă colonelul 
Angelescu. 

Spre dimineaţă, se auzi o explozie în zona fostei baterii 
„Tirpitz”. 

Seara, Dana primi un telefon de la Sukmani. Îi cerea o 
întâlnire. Conveniră să se vadă la restaurantul „Dobrogea”, 
peste o jumătate de oră. De fapt, Sukmani telefona chiar de la 
restaurant. Faud ocupase deja o masă. 

— Vine imediat. Până atunci să servim ceva. 

— Coniac? 

— Coniac. 

Punctuală, Dana apăru în local, îmbrăcată în negru: mantou, 
pantofi, pălărie. Pe dedesubt, o rochie dreaptă gri-petrol și un 
lănţișor de aur la gât... 

— Bună seara, domnişoară, o întâmpină Sukmani. Arăţi foarte 
bine. 

— Azi n-a fost spectacol și e și normal să fiu mai odihnită. 

— Te rog să iei loc și să-mi spui ce servești. 

— Aţi comandat ceva? 

— Coniac. 

— Am să beau și eu puţin. 

— Nu vrem să te reținem prea mult, așa că am să intru în 
subiect. Cum stai cu inginerul? 

Câteva clipe de gândire, și Dana răspunse: 

— Nu mă simt în stare să-l determin să facă ce-mi cereți. 

— Te temi de opoziţia lui? 

— Mai mult de a mea. 

— Foarte bine, și noi ne-am schimbat planurile. Îţi cerem să-l 
lichidezi. 

— Ce, sunteţi nebuni? ţipă aproape Dana. Se sculă repede de 
pe scaun. 

— Stai cuminte. A fost o glumă. Uite că vine chelnerul. Eu zic 
să și mâncăm ceva. Sunteţi de acord? 

— Bineînţeles, intră în discuţie Faud. 


— Nu servesc nimic. 

După ce dădu comanda, Sukmani reluă: 

— Spune-ne deschis! Ai reușit să-l atragi pe Istrate? 

— Da. Vă mai îndoiţi, din moment ce mi-a procurat 
documentaţia strict secretă? 

— Domnul Gunther ţi-a vorbit de răpirea lui. E necesar acest 
lucru. Ideea îmi aparține. 

— Hai să ne lăudăm. 

— Vorbesc serios. 

— La ce vă ajută răpirea lui Istrate? 

— La ce ne ajuta? Deși n-ar trebui, am să-ţi spun. Urmarim 
mai multe scopuri. Să punem mâna pe o sursă informativă 
bogată, să completăm corpul nostru de ingineri cu un specialist, 
să arătăm opiniei publice mondiale că un ofiţer român a preferat 
Occidentul, să vă creăm condiţii optime de viaţă, ţie și lui, într-o 
țară unde este asigurată libertatea, ziua de mâine. 

— Cam multe scopuri. Unele pentru gloria voastră și, nu-i mai 
puţin adevărat, altele tentante pentru mine. Dar, vă repet, chiar 
dacă aș reuși să trec peste voinţa mea, nu văd cum aș proceda. 
V-aţi gândit la un plan? 

— Deocamdată studiem acest lucru. Până ne hotărâm, dorim 
altceva. 

— Ce anume? 

— Tinem să-l cunoaștem. Dacă nu vrea, convinge-l. 

— Când, unde, cum? 

— Te admir tot mai mult, pentru că, în afară de frumusete, ai 
și multă minte. 

— Nu mă măguliţi. N-am încotro! 

— Ce spui e crud, dar adevărat. 

— Totuși, cum vom proceda? 

— Simplu. Faceţi rost de o barcă și mâine, fiind duminică, 
ieșiţi la prânz la pescuit. Îmi spuneţi și mie de unde o luaţi. Voi fi 
acolo cu Faud și vom pleca împreună. 

— Multă naivitate, zău, în capul vostru, dar fie. Daţi-mi un 
telefon mâine dimineaţă. Mai aveţi să-mi spuneţi ceva? 

— Nu mai stai? 

— Nu. 

— Te așteaptă cineva? 

— lonel Istrate. 

— Unde? 


— În colţ, la «Miga». 

— Bine, du-te. Pe la ora nouă te sun. 

— La revedere. 

Cei doi comeseni nu observară că fata nu se atinsese de 
paharul de coniac. Îl dusese numai la gură. 

lonel venise. S-au plimbat mult. Dana refuză propunerea lui 
de a merge la un local. 

— De acolo vin, mi-e pur și simplu silă. 

— Bine, Dana, ne plimbăm. Îmi plac aerul, briza mării și... tu. 

Au discutat despre ideea lui Sukmani. 

Istrate acceptă să-i cunoască, dar ceru și asentimentul 
căpitanului Stoian. 

A doua zi dimineaţa, Sukmani telefonă Danei. A răspuns 
mătuşa Veturia. 

— Dana la telefon? 

— Nu, tanti Veturia. 

— Vă rog cu Dana. 

— Imediat. 

— Alo!... da... ascult. 

— Ce-ai făcut? Unde mă aștepți? 

— În portul turistic, la capătul digului. 

— Știu. La ce oră? 

— La douăsprezece fix. 

— Bine. 

— La revedere. 

Se îmbrăcă repede, bând ceaiul din mers. Era destul de târziu. 
În ziua aceea avea și repetiţie. 

— Unde te duci, Dana? 

— La pescuit, tanti, cu lonel. 

— Serios? 

— Zău! Nu am mai fost de când eram mică. O să-mi facă 
multă plăcere. 

— Și mie îmi plăcea. Mă ducea de multe ori răposatul. 

— Cred. Ştii ce mă gândeam adineaori? 

— Ce? 

— Nu vrei să înalți porumbeii? Sunt curioasă dacă îi văd de pe 
mare. 

— Bine, draga mea. 

Istrate făcu rost de o barcă și de unelte de pescuit. Spre 
norocul lui, se pricepea la acest sport pasionant. Un. Soare 


strălucitor dădea frumuseţe zilei. Marea era liniștită, vântul nu 
sufla deloc. 

Cu tot timpul frumos, lonel și Dana se îmbrăcară destul de 
gros. În timp ce-și urcau bagajele în barcă își făcură apariţia 
Sukmani și Faud. Au urmat prezentările. 

— Sukmani, secund pe «El Hafez». 

— Faud, inginer cu aprovizionarea pe «El Hafez». 

— Istrate. 

S-au urcat în barcă cu hotărârea de a trece pe rând la rame. 
Sukmani avea o servietă voluminoasă cu el, iar, Faud o mapă. 
La rugămintea lui Sukmani ocoliră portul, îndreptându-se spre 
partea de sud-est a orașului. La rame era lonel. Dana aruncă de 
câteva ori undița, dar fără folos. 

La fel procedă și Faud. Trecu la rame Sukmani. lonel încercă 
și prinse câţiva lufari!7. Se bucurară cu toții. 

Faud îl antrenă pe Istrate la discuţii în limba engleză pe care o 
cunoșteau bine amândoi. În aparenţă discuţii banale, dar Faud 
urmărea de fapt o verificare a cunoștințelor inginerești și o 
tatonare politică. Dana fuma și admira orașul de pe mare. 
Câţiva porumbei se înălţau sus de tot. Tanti Veturia se ţinuse de 
cuvânt. 

— E plăcut azi. Parcă vine primăvara, zise ea. 

— Adevărat, dar plăcutul se datorește și oamenilor, 
dumneavoastră domnişoară și domnului Istrate, răspunse 
Sukmani. 

— Ne măguliţi, spuse la rândul său Istrate. 

Încet, barca fu îndreptată cât mai aproape de țărm, în direcţia 
fostei baterii „Tirpitz”. Sus pe mal o turmă de oi păștea liniştită. 
lonel și Dana se prefăcură că nu sesizează manevra, văzându-și 
în continuare de preocupările lor. 

— Peste noapte m-am gândit să folosesc prilejul acesta și 
pentru altceva, rupse tăcerea Sukmani. Acum doi ani, într-o 
razmeriță a marinarilor de pe «El Hafez», comandantul a 
aruncat în mare o ladă de fier cu documente compromiţătoare. 
A și fost omorât atunci. Din ce-am aflat de la marinari, cam pe- 
aici s-au petrecut lucrurile și m-am gândit să vedem dacă n-o 
găsim noi. 

— Pentru asta aţi vrut să mă cunoașteţi? O acoperire? De ce 
Y Peşte răpitor marin, cu corpul alungit și turtit lateral, cu dinţi pe 
ambele maxilare și cu carnea fină și gustoasă. 


nu apelați la autorităţile românești? Sunt specialiști buni, 
scafandri, interveni Istrate. 

— Vă cerem scuze, dar cu dumneavoastră în barcă nu riscăm 
nimic. Să apelăm la autorităţi? Mă tem că ne-ar costa prea mult. 

— Depinde cât valorează documentele. 

— N-avem valută. Mai bine să încercăm noi. 

Sukmani aruncă hotărât o sondă în apă și manevră un aparat. 
Repetă operaţia de mai multe ori, în mai multe locuri. 

— Cred că numai un scafandru ar putea face ceva, reluă 
discuţia lonel. 

— De unde să-l iau? 

După o oră de eforturi vădite, nemulţumit de rezultat, 
Sukmani își strânse aparatul și sonda. Mârâi ceva neinteligibil 
printre dinţi. Faud se uită la el cu părere de rău. 

Pentru a schimba atmosfera făcu o invitaţie, scoțând ceva din 
mapă: 

— Eu zic să începem sticla aceasta. Ne mai încălzim puţin. 

— Ai dreptate, răspunse acru Sukmani. 

Au servit pe rând, Faud având grijă să umple regulat 
paharele. 

Dana își manifestă dorinţa să tragă și ea la rame. Obosi însă 
repede și o înlocui lonel. 

Pe la două și jumătate, fără alte discuţii, se despărțiră. 
Uitându-se după cei doi, lonel îi șopti Danei: 

— N-au nicio fărâmă de bun simţ. 

— Cu ăștia se face spionaj, lonele! 

— Totuși, nu înţeleg manevra lor. În prezenţa mea au sondat 
marea. Căutau într-adevăr ceva sau simulau? 

— Și mie mi se pare curios. 

— Cine știe ce le mai trece prin cap! 

— Ce facem acum? Mergem să ne odihnim, lonel? 

— Întâi să mâncăm ceva, Dana. 

In aceeași seară «El Hafez» ridică ancora. Dana nu primi nicio 
indicație privind răpirea lui Istrate. Acest lucru îi puse pe gânduri 
pe Stoian și Vidrașcu. 

— Nu ne îndoim de sinceritatea Danei. Presupunem însă o 
manevră, măsuri noi din partea lui Sukmani. În situaţia în care 
ne aflăm, lucrul cel mai bun e așteptarea, se consolă singur 
căpitanul Stoian. 

— Așteptarea asta... zise Vidrașcu. 


— Pe urmă înscenarea cu pescuitul mi se pare atât de 
stupidă, contrară unor principii ale muncii de spionaj. Fie că ne 
subapreciază, fie că joacă la risc. In fine, vom vedea. 

— Mie, răspunse Vidrașcu, mi se pare că totul este făcut cu 
cap. 

— Ce face Sali? întrebă Stoian, mai mult pentru a schimba 
discuţia. 

— În ultimul timp n-a mai apărut. 

— Dar Voinea s-a întors? 

— Azi-dimineaţă. 

— Și? 

— A fost găsită familia lui Sukmani. Îi trăiește mama. O 
bătrână de șaptezeci de ani, cumsecade și foarte așezată. A 
povestit de lohan. A avut numai necazuri cu el. Ar dori totuși să-l 
vadă măcar o dată. Ultima oară a fost în 1944. A făcut multe 
demersuri prin Crucea Roșie Internaţională, dar fără rezultat. Ar 
fi aflat de la un consătean că l-a zărit pe fiul ei prin Constanţa. 
Se îndoiește de acest lucru. | s-a spus că este marinar pe «El 
Hafez». Este hotărâtă să-l caute. In acest sens a trimis o 
scrisoare Căpităniei portului Constanţa. 

— Ai vreo părere? 

— Da. 

— Te ascult. 

— Să o ajutăm pe bătrână să-și vadă fiul. Vreau să mă 
conving că Sukmani este una și aceeași persoană cu lohan 
Bergman, născut la 14 aprilie 1915 în satul respectiv. De 
asemenea, vreau să văd reacţia lui Sukmani întâlnind-o pe 
mama lui. 

— Pune la punct detaliile. Susţin propunerea. 

— Am înţeles. 

— Pentru azi nu-ţi mai faci niciun plan. 

— De ce? 

— Eşti invitatul meu. Sărbătoresc treizeci și cinci de ani. 

— La mulți ani, tovarășe căpitan. 

«El Hafez» își făcu din nou apariţia. Se verificară discret toate 


pasurile, documente de bază ale marinarilor care înlocuiesc 
pașaportul. Căpitanul Stoian remarcă multe nume noi. Vidrașcu, 


curios, le studia și el. La un moment dat, exclamă: 

— A venit și dumnealui!! 

— Cine, Vidrașcule? 

— Dumnealui, șeful reprezentantei «Ampex». 

— Kurt Mayer? 

— Exact. 

— Sub ce nume? 

— Nicolas Ledas! 

— S-a făcut grec? 

— Negustor. O fi vrând să ne vândă ceva? 

— Sau să cumpere. 

Chiar în prima zi Sukmani făcu o vizită Floricăi. Se purtă 
amabil cu ea. O rugă să-i ofere ceva de mâncare, de băutură. 
Avea o foame de lup. Florica, pregătită permanent de 
locotenentul lonașcu, se arătă foarte serviabilă. 

— Ce noutăţi mai ai de la „Tirpitz”? 

— S-au terminat lucrările. Nu știu dacă ai aflat de încăperea 
anexă. 

— Care? 

— S-a surpat un mal. Lucrând la scoaterea pământului, au dat 
de o ușă ce ducea, printr-o galerie, la o altă încăpere. S-a stabilit 
că e vorba de un laborator. 

— Ce-au găsit acolo? 

— N-am aflat. Bănuiesc însă că ceva important. A venit la fața 
locului un general de la București. 

— Ce vorbeşti? 

— Da. Însă s-a terminat rău. 

— Cum adică? 

— Intr-o dimineaţă, era încă noapte, s-a produs o explozie 
puternică, care a aruncat încăperea în aer. 

— Bravo! Au fost victime? 

— Nu. 

— Ai putea să afli și să-mi spui cine a descoperit camera 
aceea, ce s-a găsit acolo și ce s-a aruncat în aer? 

— Să încerc. 

In același timp domnul Kurt Mayer, alias Ledas, făcea 
cunoștință cu orașul și împrejurimile. leşi însoţit de un marinar 
care nu apăruse încă în acţiune. Se duse până în Mamaia, pe 
urmă spre Ovidiu, Năvodari. După masă, își continuă plimbarea 
prin Murfatlar. 


Spre seară intră în frizeria din bulevardul Tomis. Ceru să fie 
tuns și bărbierit. Un frizer șmecheros, simți omul și-l ţinu pe 
scaun aproape o jumătate de oră. Intuindu-i intenţia, 
locotenentul lonașcu avu o idee. O propuse lui Vidrașcu, care o 
consideră bine inspirată. La casă, o fată zâmbitoare, drăguță. 
Nimeni alta decât Bebi Mezei. Vidrașcu și lonașcu apărură în 
frizerie. In timp ce Vidrașcu discuta banalităţi cu fata, lonașcu își 
căuta batista uitată în pardesiu. Discret, scotoci pardesiul 
domnului Kurt Mayer, aflat lângă al lui pe cuier. Rezultatul 
destul de interesant. In buzunarul interior din partea dreaptă, un 
aparat de emisie-recepţie. Deci, comunica cu cineva. Fu 
înregistrată imediat unda pe care funcţiona. Îndreptăţit, 
Vidrașcu își puse întrebarea: „Era o scăpare sau o manevră?” 

Dimineaţa, Dana primi un telefon, fiind invitată de Sukmani 
pe strada Viforului 19. Se verifică adresa. Acolo locuia lustragiul 
Ali Ahmet. La întâlnire participară Kurt Mayer, Sukmani, Dana și 
ulterior Ahmet. În stradă patrula de unul singur, nu fără scop, 
Faud Musli. Își băga mereu capul în pardesiul bej, simulând că îi 
este frig. In realitate comunica prin radio cu cei din interior. 

Kurt Mayer intră direct în subiect, evitând chiar formulele 
protocolare. 

— Trebuie răpit neapărat iubitul dumitale. 

— Era vorba să-l recrutăm. 

— După ce-l avem în mâinile noastre. Sukmani și Faud mi-au 
confirmat buna lui pregătire. Avem absolută nevoie de el. 

— Ce pot face eu? 

— Ceea ce-ţi cerem. Răpirea. 

— Mă credeţi capabilă de așa ceva? 

— Ai putea fi mai explicită? 

Dana își dădu seama de interpretarea nefavorabilă ce putea fi 
dată spuselor ei. li venea să le arunce cu ceva în cap. Trebui să 
se stăpânească. Continuă: 

— E voinic, puternic, eu femeie... 

— A, la asta te referi? 

— Da... 

— Ne-am gândit noi. Va fi mai ușor decât te aștepți. Astăzi 
sosește în port «Amir Denir» și peste trei zile pleacă. Dincolo de 
orizont, poate avem noroc și de ceață, va întâlni o barcă ieșită la 
pescuit. Pescarii sunt urcați pe vas, cu sau fără voia lor, iar 
barca scufundată sau luată ca amintire de căpitanul Istrate și de 


iubita lui. Ce-ai de spus? 

— Ce are de spus Istrate? 

— Asta depinde de dumneata! 

— De mine, tot de mine?! 

— Nu uita! Peste trei zile, la ora 14 se ridică ancora. Asta 
înseamnă să ieșiți cu barca pe la 12. E clar? Comandantul 
vasului este Sali Abdulah. 

— Da. 

— Mai ai ceva de întrebat? 

— Pot să fac ceva pregătiri, să vând din lucruri, să scot banii 
de la CEC? 

— Absolut nicio pregătire. Totul ţi se va răscumpăra. 

— Bine. 

Dana părăsise de o oră casa de pe strada Viforului. Cei trei 
însă continuau să discute. Cu totul întâmplător, dinspre mare 
apărură trei milițieni cu câini, ce se întorceau de la instrucție. 
Când îi observă, Faud începu să se agite, își aplecă mult capul 
spre piept și transmise ceva prin radio. În câteva clipe ieșiră în 
stradă Sukmani și Kurt Mayer. Speriaţi se uitară în stânga și 
grăbiră pasul spre direcția opusă, înaintând aproape în fugă. Se 
aruncară în primul autobuz ce se opri în stație. Miliţienii trecură 
nepăsători pe lângă Faud și Ali Ahmet, luând-o și ei la dreapta 
după colț, însă pe strada Fluierului, până la circumscripţia de 
care aparţineau. 


Cu privire la răpirea căpitanului lonel Istrate existau păreri 
diferite. Cele mai multe se pronunţțau împotrivă. Căpitanul 
Stoian era foarte circumspect. Se temea oare de o măsură mai 
îndrăzneață sau ţinea prea mult la acest ofițer? Istrate s-ar fi 
descurcat bine în străinătate. Cunoștea perfect germana și 
engleza. Dar riscul? 

Colonelul Angelescu îi trasă prin telefon căpitanului Stoian noi 
sarcini. 

— Ne sunt necesare unele detalii. Dana și Istrate să se arate 
îngrijoraţi, să ceară amănunte. Vrem acum probe materiale, 
dovezi concludente pentru anchetă. 

— Am înţeles, tovarășe colonel. 

— Multă prudenţă, tovarășe Stoian. 

— Am înţeles, tovarășe colonel! Să trăiţi! 

Stoian rămase pe gânduri. Își puse tacticos ţigara între buze, 


aprinse un băț de chibrit și-l ținu să ardă mult timp în mână. 
Duse bățul aprins la ţigară după ce simţi arsuri la degete. 
Minutele se scurgeau anevoios. Vidrașcu își mutase locul de 
gândire în balcon. 

— Ce faci, Vidrașcule? Te uiţi după fete? Mă lași numai pe 
mine să mă frământ? 

— Nu văd nimic, tovarășe căpitan. 

— Bine, hai să „vedem” împreună. Îi expuse ideea la care se 
oprise. O măsură îndrăzneață, implicând perspicacitate și 
iuțeală. 

După alte trei ore se raporta colonelului Angelescu: 

— Tovarășe colonel, ordinul dumneavoastră a fost executat. 

— Bravo Stoiane, eram convins că o să reușiţi. Nu uitaţi de 
probe. Să mă ţineţi la curent. Aștept telefon din trei în trei ore. 

Exact la intervalul stabilit, Angelescu fu informat despre 
următorul dialog: 

„— Domnule Mayer, mai avem nevoie de femeie? 

— De ce mă întrebi? 

— Mă gândeam că dacă ne încurcă cumva, odată cu 
scufundarea bărcii... 

— E o crimă. 

— Avem nevoie de ofiţer! 

— Să ne mai gândim. Să văd ce are să-mi spună domnul 
Manfred Muller. La ora 19 am o convorbire cu el.” 

Colonelul Angelescu mulțumi și atrase atenţia îngrijorat 
asupra pericolului care plana asupra vieţii Danei Marinescu. 

Curiozitatea cu care Mayer și Sukmani așteptau convorbirea 
cu Manfred Muller se transmise și lui Stoian și Vidrașcu. In 
sfârșit, pendula bătu apăsat de șapte ori. Cum era de așteptat, 
convorbirea se referi la răpirea lui Istrate. Lui Manfred Muller i se 
făcuse o promisiune: va avea la dispoziţie un submarin care se 
va apropia de ţărmul românesc, pescuind din larg o barcă cu doi 
naufragiați. 

La orele 21,00 telefonul sună iar. «El Hafez» era chemat de 
reprezentanţă. Kurt Mayer nu se afla la bord și nici Sukmani. 
Ofiţerul de cart primise dispoziţie să ia legătura prin radio cu 
reprezentanța. Manfred Muller reveni asupra deciziei anterioare 
deoarece se întâmpinau greutăţi în legătură cu trecerea 
submarinului prin Bosfor. Ordonă răpirea căpitanului lonel 
Istrate, aplicându-se prima variantă, respectiv acostarea bărcii 


de către nava «Amir Denir». Insistă pe instruirea temeinică a 
Danei, pentru ca aceasta, la rândul ei, să-l convingă pe ofiţer. 
Ceru multă atenţie, și dacă anumite motive făceau 
contraindicată răpirea, să se renunțe, urmând a fi reluată 
altădată. 

lonel Istrate trebuia neapărat răpit. Sukmani nu era de acord 
cu această hotărâre. Tușea nervos și fuma continuu. Ceru o 
cafea. 

— Am spus una, răcni înfuriat (probabil se aduseseră două), 
răsturnând tava. Marinarul încercă să răspundă, dar nu fu lăsat. 
— Ce-i cu tine, Mohamed? Nu te recunosc, interveni Mayer. 

— Disciplina e o lege ce trebuie respectată. Și pentru că ai 
intervenit în discuţie, te anunț că Istrate și Dana Marinescu nu 
vor fi luaţi la bord. Am ordin să-i lichidez. 

— De la cine ai ordinul? 

— De la șefii mei. 

— Eu sunt șeful tău. 

— Greșit. Eşti un intermediar de care mă pot lipsi oricând. 

— Nu mai bea! Te îmbeţi, vorbești prostii. Te rog să-ţi retragi 
cuvintele. 

— Eu, Mohamed Sukmani, niciodată! 

— lohan, ridică glasul Mayer. 

— Ce vrei? 

— Nu te înțeleg, parcă am lucra pentru doi stăpâni. 

— Nu se știe! 

— Poftim? Te invit pentru a doua oară să te calmezi. Ofiţerul 
și femeia trebuie să fie răpiți. 

— Bine, răspunse calmat Sukmani. Vor fi răpiți. 

— Mâine dimineaţă îmi vei da dreptate. 

A urmat o liniște prevestitoare de furtună. Pe «El Hafez» nicio 
mișcare. Câteva lumini palide indicau existenţa navei ancorate 
la dana 8. În cealaltă parte a portului, «Amir Denir» dormita și 
el. Un grănicer veghea la scara vasului. 

Într-o dimineaţă răcoroasă de noiembrie, cu un soare fără 
putere și mare agitată, la poarta portului s-au întâlnit Sukmani, 
Mayer, Faud și Sali Abdulah. Sukmani vesel, bine dispus. li ceru 
de mai multe ori scuze lui Kurt Mayer, promițând că nu va mai 


bea niciodată. Numai coniacul, susținea el, îi tulbură minţile, îi 
întunecă cugetarea. 

Închiriară o mașină particulară, un Ford vechi, hodorogit. La 
volan trecu Faud, lângă el Kurt Mayer. Pe bancheta din spate 
Sukmani și Sali Abdulah. Au pornit spre Mangalia. Din șosea nu 
se putea vedea locul fostei baterii „Tirpitz”, dar pasagerii păreau 
indiferenți de astă dată. 

Depășiră vechea așezare tătărască Agigea, cu căsutele ei 
mici, înconjurate de garduri solide din piatră, răspândite la 
întâmplare, apropiindu-se de frumoasa staţiune Eforie Nord. Nu 
se opriră nici aici. Deși uzată, mașina prinse viteză. 

— Ascultă, Sali, cum ne-am conceput planul! Astăzi este 
miercuri. Nu mâine, poimâine, vineri, la ora 14, tu vei ridica 
ancora. După ce vei ieși din port, dincolo de orizont, vei face un 
rondou mare și vei opri motoarele. Un om, sau tu personal, va 
sta de veghe. Din nord-vest va apărea o barcă, în ea aflându-se 
un bărbat și o femeie. Îi vei lua la bord. Vor deveni ostateci. Îi 
vei trata însă cât se poate de civilizat. Eu voi părăsi portul cu «El 
Hafez» după trei ore. Te voi ajunge din urmă. Reţine că barca va 
pleca din port la ora 12 sub pretext că iese la pescuit. Ai înţeles, 
Sali? 

— Am înţeles, Sukmani. 

— O să mai discutăm despre detalii, adăugă Kurt Mayer. 

— Am înţeles, repetă Sali Abdulah. 

Turismul trecu de bifurcația ce duce la Costinești. 

Oprind în centrul Mangaliei începură să caute geamia!? 
„Esmahaan Sultan”. Un copil de școală îi conduse până în strada 
Oituz. Geamia era închisă. Cel mai nemulțumit părea Mayer. 
Hotărî ca împreună cu Sukmani și Abdulah să se plimbe pe 
faleză, în timp ce Faud avea să caute la o anumită adresă un 
cetățean. Dacă putea intra în legătură cu el, urma să-l anunţe că 
în seara aceea la ora 20,30 era așteptat de Kurt Mayer în 
restaurantul gării din Constanţa. 

Faud reveni mai repede decât se așteptau cei trei. Persoana 
căutată plecase în cursul dimineţii într-o croazieră pe 
Mediterana. 

La aflarea acestei vești, Mayer îl luă de braț pe Faud și, 
înaintând câţiva pași, îi șopti: 


18 Geamie se numește o construcţie destinată celebrării cultului la 
musulmani, de obicei mai mare decât o moschee. 


— După cum vezi, am venit degeaba în România. Trebuie 
căutat alt succesor Danei Marinescu. 

— Cine se va ocupa de treaba asta? 

— Tu, Mohamed. Era bun Zorlescu. 

— Ajunsese un declasat. Nu mai făcea doi bani. 

— Dacă ajungea la noi, îl dădeam pe brazdă. 

— Slabe speranţe, Kurt. 

— Rămâne stabilit. Găsești altul. 

Făcură cale întoarsă. 

Până la Constanţa nu se rosti niciun cuvânt. S-a fumat piuit. 
Păreau preocupaţi. Sukmani le făcu o invitaţie. Să servească 
masa la Mamaia. 

Kurt Mayer fu de acord, dar numai pentru cea de seară. 
Sukmani strâmbă din nas discret și, foarte politicos, răspunse: 

— Aveţi dreptate. E mai bine diseară. Acum vom merge cu 
toţii la «El Hafez». Vii și tu Sali, mai avem de discutat. 

Mașina opri lângă poarta portului. Coborără și, arătând 
pasurile, se îndreptară spre navă. In clipa când doreau să se 
urce pe vas, grănicerul ce veghea la scară întrebă: 

— Cine este domnul Sukmani Mohamed? 

— Eu, răspunse hotărât Sukmani. S-a întâmplat ceva? 

— Nu s-a întâmplat nimic. O doamnă dorește să vorbească cu 
dumneavoastră. Așteptaţi. Vine imediat. 

Scoțând un pachet de ţigări, începu să fumeze nervos, 
încercând să-și păstreze calmul. Au rămas și ceilalți. 

Din biroul aflat la câţiva pași, ieși o bătrână îmbrăcată în 
negru, puţin adusă de spate, cu fața ridată. Era însoţită de un 
reprezentant al „Navrom”-ului. Sukmani se uita buimăcit. Nu 
înțelegea nimic. 

Bătrâna se apropie. Se uită în ochii lui. Izbucnind în plâns, îl 
prinse de mâini. 

— lohan, lohan, ce faci, dragul meu? spuse tânguitor bătrâna 
Clara Bergman. Ai rămas neschimbat. 

Se desprinse furios: 

— Ce e provocarea asta, ce urmăriţi? 

Bătrâna se retrase cu lacrimi în ochi, murmurând: 

— Nu te supăra, lohan. Sunt de câteva zile la Constanţă, Vino 
pe la mine. Stau la hotel „Unio”, camera 417. 

— Protestez. Am să reclam. Este o înscenare grosolană. Kurt 
Mayer, Musli Faud și Sali Abdulah se uitau surprinși la scena ce 


se consuma în fața lor. La propunerea lui Sukmani s-au urcat pe 
vas. 

— Era maică-ta, Sukmani? întrebă Kurt Mayer. 

— Nu. Mama a murit de mult, iar tata și mai demult. Le-au 
putrezit oasele în cimitirul din sat. E o provocare a securităţii și 
nu înțeleg ce urmăresc. 

— Calmează-te, interveni Sali Abdulah. Să mergem să ne 
odihnim. 

— Mai întâi la masă, spuse Kurt Mayer. 

— Sali, vrei să te odihnești în cabina mea după aceea? Doresc 
să punem la punct cele mai mici detalii, zise Sukmani. 

De acord. 

Seara nu mai ieșiră în oraș. Masa de la Mamaia a fost 
amânată sine die. Abia a doua zi după-amiază coborâră de pe 
vas. Era joi. O după-amiază cu soare, plăcută. 

Se însera. La Mamaia, într-un apartament elegant, același în 
care avusese loc prima întrevedere cu Dana, se puneau la punct 
ultimele amănunte ale acţiunii menită să dejoace planurile 
urmărite de Sukmani și de acoliţii lui. Mult timp plutise 
incertitudinea privind acceptarea situaţiei cu toate riscurile ei. 
Cea mai mică greșeală putea fi speculată, iar viaţa a doi oameni 
pusă în pericol. 

Telefonul colonelului Angelescu îi întrerupse. Căpitanul Stoian 
primea precizările de ultimă oră. Asculta atent și din când în 
când spunea hotărât „am înțeles”. 

— Şeful e bolnav, are o gripă păcătoasă. S-a deplasat totuși la 
birou să ne transmită indicaţiile conducerii. li pare rău că nu 
poate veni mâine personal. 

— Nu vine nimeni? întrebă Vidrașcu. 

— Nu. Ne descurcăm singuri. 

— Și planul? 

— Câteva corective. În general a rămas așa cum l-am propus 
noi. 

La un moment dat se auzi o bătaie în ușă. 

— Trebuie să fie Dana, spuse Vidrașcu, uitându-se la ceas. 

— Poftește-o înăuntru! 

Într-adevăr ea era. Purta ochelari cu ramă groasă, un batic 


negru și un șal mare, ce-i acoperea corpul până la talie. De 
nerecunoscut! 

— Întâi să mă schimb și pe urmă discutăm. Dana vorbea 
încet, sigură pe ea. 

— Desigur, domnişoară, avem timp, răspunse căpitanul 
Stoian. Se scuză, fiind chemat la telefon în altă încăpere. Au 
rămas numai Dana și Vidrașcu. 

— Aici a fost începutul pentru mine, Mihai. Tot aici va fi oare 
și sfârșitul? 

— De ce ești așa de sceptică? 

— Dimpotrivă. Sunt foarte realistă. Orice început are un 
sfârșit. 

— Spune drept, ţi-e teamă? 

— Să fiu sinceră, nu mi-e teamă. Dacă îmi place la ce mă 
expun? Categoric nu. Dacă vreau? N-am dreptul să mă întreb. N- 
aș vrea să mă despart în niciun fel de pământul acesta atât de 
ospitalier cu mine. 

— De ce să vorbim de despărțire tocmai acum, interveni 
Stoian care intrând în încăpere auzi ultimele cuvinte ale fetei. 

— Femeile au un simț în plus față de bărbaţi, tovarășe 
căpitan. În anumite momente, de fericire sau, dimpotrivă, de 
nefericire, văd ceva mai departe. 

— Te-aș contrazice, dar să lăsăm viaţa s-o facă. Dacă te referi 
la ceea ce bănuiesc, te asigur din parte-mi că e ultima misiune 
la care iei parte. Nici tovarășul Istrate nu te-ar mai lăsa cred. 

— Da, poate ultima, zise încet Dana, și, de aceea, voi face tot 
ce-mi cereţi. 

Au discutat până târziu. Era întuneric de-a binelea. Mamaia 
era pustie în acea seară de sfârșit de noiembrie. 

— Vidrașcule, condu-o până acasă pe domnișoara Marinescu. 
Ne vedem la unitate. 

— Am înţeles, tovarășe căpitan. 

— Dar mai întâi să mă fac urâtă, interveni râzând Dana. 

— De acord. 

Un  Moskvici'” albastru dispăru imediat în noapte, 
îndreptându-se spre Constanţa. In apropiere de piaţa Soveja fu 
depășit de o Volgă neagră. 

— Mihai, vrei să oprim? Simt nevoia să iau puţin aer. Poate să 


19 Moskvitch a fost o marcă auto sovietică / rusă produsă de AZLK din 
1946 până în 1991 și de OAO Moskvitch din 1991 până în 2001. 


și vorbesc. 

— Bine, Dana. 

Au coborât. Braţ la braţ se îndreptară spre malul mării. O 
cărăruie șerpuia de sus de la plaja „Tataia” până dincolo de 
„Trei papuci”. Nu-și spuseră nimic mult timp. Fiecare gândea, 
admira cerut plin de stele, marea ce se întindea la picioare. 
Machiată cum era, Dana n-ar fi putut fi recunoscută nici de cel 
mai mare admirator. 

— Mihai, ce frumos e în seara asta! Auzi cum vuiește marea? 
Cum șuieră vântul? Privește puzderia de stele de pe cer. 

— Într-adevăr e frumos, Dana. 

— Am multe să-ţi spun, Mihai. 

— Mie? 

— ie, pentru că lui lonel n-aş putea să-i spun ce ţi-aș spune 
ţie. 

— Îmi dau seama și cred că bine faci. 

— Despre viaţa mea vreau să-ţi vorbesc. Este mai scurtă 
decât o cunoști tu, probabil din dosare. 

— De ce scurtă, Dana? De-abia de-aici încolo începi și tu s-o 
trăiești. Ești încă atât de tânără. 

— Nu despre ce va fi vreau să-ţi vorbesc, ci despre ce-a fost. 
M-am născut într-adevăr în România, însă nu la Tulcea, ci lângă 
Mediaș, unde am făcut liceul. Părinţii mi-au pus numele de 
Hanelore. Tatăl, de naţionalitate germană, Peter Schmidt, s-a 
născut tot în România. A fost inginer viticol. În anul 1938 a fost 
arestat în urma unor denunţuri calomnioase și după doi ani a 
murit în închisoare. Am rămas cu mama. Româncă, învăţătoare. 
În 1943 eram îndrăgostită de un băiat, Student la Sibiu, unde se 
mutase Universitatea din Cluj. Era în ultimul an. A fost și el 
arestat. Mai târziu s-a zvonit că a murit tot în închisoare, 
împușcat de nemți pentru activitate comunistă în ilegalitate. A 
urmat o perioadă groaznică pentru mine. Am fost bănuită că l- 
am trădat. Am suferit mult. Într-o zi, mama a fost găsită 
împușcată în poarta casei. 

— Dana, interveni Vidrașcu. 

— Nu știam cine a omorât-o și de ce. Se spunea că ar fi fost 
răzbunarea tatălui prietenului meu, arestat în ziua 
înmormântării. La înmormântare a venit și mama prietenului 
meu. M-a îmbrățișat și printre lacrimi mi-a spus: „Imi pare tare 
rău după doamna Elena. A fost o femeie minunată. Ea l-a învățat 


carte pe Emil. Nemţii l-au arestat pe Emil, dar el nu e vinovat și 
nici tu și nici Pătru, bărbatul meu. Nu Pătru a omorât-o pe 
doamna Elena. Nemţii. Nemţii!” 

— Dana, la ce bun toate acestea? 

— Nu vrei să mă asculți? 

— Ba da, dar e prea trist. 

— Nu m-a ascultat nimeni până acum, Mihai. 

— lartă-mă, Dana. 

— Am întrerupt conservatorul, căutându-mi un serviciu. 
Nemţii au sesizat acest lucru și m-au solicitat ca translatoare. N- 
am avut ce face. După puţin timp au început să mă folosească și 
în probleme ale Gestapoului. Nu mi-am dat seama, ba gândindu- 
mă mai bine, nici nu aveam ce face având în vedere zvonurile 
cu privire la moartea părinţilor. A fost pasul cel mare pe drumul 
suferințelor și al crimei. 

— Dana! 

— Am căutat însă întotdeauna să fac cât mai puţin pentru 
nemți, să lovesc cât mai puţin în ţara mea. Nu am avut tăria 
morală să rup definitiv cu ei, sau poate, n-am putut. Au fost 
izgoniți. M-au luat și pe mine cu forţa. La plecare am aflat din 
niște hârtii lucruri înfiorătoare. Tatăl meu și alți comuniști 
fuseseră aruncaţi în pușcărie în urma unor denunţuri făcute de 
serviciul de spionaj german. Mama, omorâtă tot de ei. 

Începu să plângă. Oftând apoi adânc, își ridică faţa spre bolta 
înstelată. De sus, de pe cer, o stea se desprinse și se îndreptă 
fulgerător spre adâncurile mării. 

— Ai văzut? A căzut o stea. La noi exista o credinţă. Când 
cădea o stea, se zicea că moare cineva. A cui stea a fost oare? 

— Superstiţii, Dana! 

— În Germania am fost internată într-un lagăr. Am urmat o 
școală de spionaj și am fost trimisă de o firmă particulară să 
lucrez în România, la Ploiești, București și-apoi în Constanţa. La 
puţin timp după ce m-am stabilit aici, am fost „contactată” de 
un emisar al reprezentanţei «Ampex». Îl cunoști, e Sukmani. 
Sarcina mea era să ţin legătura cu trei agenți. Ceea ce nu am 
spus la timp colonelului Angelescu, îți Spun ţie. Toate 
informaţiile culese de mine erau transmise intenţionat eronate 
pentru derutarea lui Sukmani și a șefilor săi. Probabil Sukmani 
m-a bănuit la un moment dat, fiindcă a făcut o referire în acest 
sens. Eu am protestat. Oamenii de legătură, au refuzat să 


lucreze. Sukmani i-a lichidat pe primii doi, pe Pandelescu și pe 
Rizea Emilia. Al treilea, un frizer, a murit de bătrâneţe. 

— Știu! 

— Un lucru îi cer colonelului Angelescu. Să nu fie supărat. Nu 
l-am minţit cu nimic. Adevărat, nu am spus totul atunci. Fac 
acest lucru în noaptea aceasta. Am uitat să-ți spun încă ceva. 
Posed o staţie de radio. Am îngropat-o în pământ, după ce-am 
învelit-o bine. E timpul să stea la voi. 

— Bine, Dana. 

— Și încă ceva. Banda de magnetofon cu convorbirea de la 
teatru. Eu am făcut înregistrarea și ţi-am trimis-o pentru a vă 
atrage atenţia. 

— Dana! 

— Mihai, să ne mai plimbăm! Ce frumoasă e noaptea asta! 

— E într-adevăr frumoasă! 

— Mihai! 

— Ce e Dana? 

— Am o presimţire rea. Steaua care a căzut e steaua mea. 

— Dana, cum poţi să vorbești așa? 

Fata lăsă capul în jos. Era tristă. Mihai, dezorientat, privea 
nehotărât în jurul său. Noapte. Stele. Apă. Strada pustie. 

— Dana! exclamă cu voce tare într-un târziu. 

— Mi-e teamă Mihai, de ziua de mâine. Nu cred că voi 
supravieţui evenimentelor ce mă așteaptă. 

— Dana, pentru Dumnezeu, nu plânge! 

— Îmi pare rău de lonel. L-am iubit și îl iubesc din suflet. 

— Danaaa! 

În câteva clipe, se pierdu ca o nălucă în grădina mătușii 
Veturia... 


Căpitanul Stoian îl aştepta nerăbdător pe Vidrașcu. Când își 
făcu apariţia îl puse imediat la lucru: 

— Ai întârziat. Stai lângă telefon. Se vor petrece lucruri 
deosebite în noaptea aceasta. 

— Cred, răspunse îngândurat Vidrașcu. 

— Vezi că trebuie să dea telefon Voinea, iar de la restaurantul 
„Dobrogea” locotenentul lonașcu. Plec și eu acolo. 

Ce se întâmplase? În camera 417 de la hotelul „Unio” 
pătrunsese discret Sali Abdulah cu un pistol în mână. intenţiona 
s-o omoare pe mama lui Sukmani, din ordinul acestuia, dar îl 


găsi în cameră pe Voinea, care-l arestă și interogă pe loc. 
Abdulah își recunoscu cu o ușurință greu de înțeles toată 
activitatea criminală. Inclusiv intenţia din seara respectivă. 

— Cum ar fi aflat Sukmani de uciderea mamei sale? întrebă 
Voinea. 

— Trebuia să-i dau un telefon în noaptea aceasta, răspunse 
Sali Abdulah. 

— Unde? 

— La restaurantul „Dobrogea”. 

— Uite telefonul, vorbește cu el! 

Sali Abdulah se conformă. Foarte degajat, formă numărul și 
vorbi cu Sukmani. 

— Ce sarcini mai ai de îndeplinit, domnule Sali Abdulah? 

— Să ridic ancora mâine la ora 14 și să iau din larg, la bordul 
vasului «Amir Denir», o barcă cu doi naufragiaţi, oamenii lui Kurt 
Mayer și Sukmani. 

— Mulţumesc. 


De la restaurantul „Dobrogea”, situat la câteva sute de metri 
de mare, pe cunoscuta stradă Mircea cel Bătrân, sună 
locotenentul lonașcu care-l informă pe Vidrașcu de cele 
petrecute între timp, cu ordin din partea căpitanului Stoian de a 
fi transmise la București pentru colonelul Angelescu. 

„Sukmani și Kurt Mayer veniseră la restaurant de la ora 22. 
Băuseră mult. Sukmani îi spusese lui Mayer că așteaptă 
telefonul lui Sali pentru a-i comunica ultima decizie privind 
răpirea ofițerului și a femeii. Când a fost chemat, la sugestia lui 
Sukmani, s-a dus să răspundă Mayer, iar el, aprinzându-și ţigara, 
a scăpat discret dintr-o brichetă o infimă picătură de otravă în 
ceașca de cafea a celuilalt. S-a îndreptat apoi și el spre telefon. 
Căpitanul Stoian a reușit să schimbe ceașca otrăvită cu una în 
care se afla un alt conținut. 

La telefon, Sukmani a avut o convorbire scurtă. 

— Aici Sali. Gata, se odihnește pe veci. 

— A fost greu? 

— Nu. Totul a mers rapid. 

— Mulţumesc. Mâine ridici ancora, apoi din larg, barca cu 
mușterii. 

— Am înţeles. 

— La revedere. Ne vedem aproape de Bosfor. 


— Am înţeles. 

A revenit la masă, calm și satisfăcut, expresia feţei nelăsând 
să se întrevadă nimic. 

— Ai auzit? Sali a pregătit totul. Eşti mulțumit, Mayer? 

— Da. 

— Atunci să plătim și să plecăm. 

— De acord. 

Sukmani a chemat ospătarul. Lui Kurt Mayer i-a venit rău. S-a 
dus la toaletă, de unde nu a mai revenit Sukmani s-a uitat în 
stânga, în dreapta, și la ceas. S-a sculat, trecând precipitat 
printre mese.” lonașcu își încheie mesajul. 

Căpitanul Stoian aţipise puţin. La ora 6, din ordinul său, fu 
sculat. Afară, întuneric beznă. O ceaţă plumburie acoperea 
orașul și întinderea nesfârșită a mării. Abia se puteau vedea 
licăririle farului ce stătea de strajă la intrarea în port. Sirenele 
vaselor sunau întruna. O șalupă patrula în apropierea coastei, 
pentru a preveni evenimentele deosebite ce puteau avea loc pe 
un asemenea timp. 

— Știţi ce a făcut Faud, astă-noapte? întrebă căpitanul Stoian. 

— Știm. S-a apropiat tiptil de barca cu care vor ieși azi în larg 
Istrate și Dana, punând pe fundul ei o cantitate puternică de 
exploziv, spuse locotenentul major Vidrașcu. 

— Foarte bine. Ce face Sukmani? 

— A părăsit acum câteva minute nava «El Hafez». Urcă în 
oraș. Mă iertaţi, telefonul. Aştept comunicarea... Da. Despre el 
este vorba. Se apropie de casa Danei. 

— Mă ţineţi la curent. 

— Am înţeles. 

La mai puţin de o oră, căpitanul Stoian fu solicitat la telefon 
de colonelul Angelescu. 

— Cum merge, Stoiane? 

— Bine. Totul decurge conform planului. 

— Îmi pare încă o dată rău că nu sunt azi lângă voi. Vă urez 
succes deplin. 

— Vă mulţumesc, tovarășe colonel. 

Puse încet receptorul în furcă. Zâmbi, uitându-se la Vidrașcu. 

— Totul va ieși bine. Trebuie să iasă. Nu-i așa, Vidrașcule? 


— Trebuie, tovarășe căpitan. 

— Cum a mers cu Sali Abdulah? 

— A făcut destăinuiri complete. 

— „Și cum i-aţi motivat lipsa de la bord? 

— A vorbit la telefon cu secundul lui. l-a spus că doarme în 
oraș. Îi va mai da un telefon la ora 12 și va cere să pregătească 
nava de plecare pentru ora 14. La ora 13 va comunica că pleacă 
cu «El Hafez». Se vor întâlni în larg. 

— Foarte bine. 


Sukmani, fără prea multă fereală, intră în locuinţa Danei, care 
se aștepta la vizita lui matinală. 

— Ne-am înțeles. La ora 12 ești în barcă cu Istrate, pregătiţi 
cu uneltele de pescuit. La ora 15, cel târziu, veţi fi luaţi la bordul 
navei «Amir Denir». Nu discutaţi nimic cu cei din echipaj. Se va 
ocupa în mod special de voi căpitanul vasului, Sali Abdulah. 

— Am înţeles, răspunse fără convingere Dana. 

— Ține minte! Te așteaptă o vilă pe Coasta de Azur, o mașină 
la scară și o pensie viageră. 

— Am înţeles, spuse glacial Dana. 

— Ți-e frică, cumva? Nu crezi ce spun? Dorești ceva? 

— Da, mi-e frică. Subordonez totul unei dorinţe: să mă pot 
căsători cu Istrate. Îl iubesc mult. 

— Oh! nici vorbă. 

— Bine. 

— Atunci la revedere și... curaj! 

leși la fel de degajat. Se uită de mai multe ori înapoi, râzând 
prostește. Își aprinse o ţigară. O aruncă imediat. Părea 
satisfăcut. 

Se plimbă prin oraș fără rost. Servi o gustare, după care intră 
la cinematograf. La orele 11,30 se plimba prin fața hotelului 
Palace. Intră în restaurant. Ocupă un loc la o masă aflată sub 
fereastra enormă ce dădea spre mare. Ceaţa începu să se 
ridice. Un soare timid își trimitea razele spre bătrâna teră. In 
larg se mai zăreau ici-colo pâlcuri de ceață acoperind siluetele 
navelor. Sukmani fuma liniștit. 

Dana rămase la teatru până la ora 11. Apoi, cu pas domol, 
îmbrăcată într-un pardesiu bleumarin, cu un batic de mătase la 
gât, se îndreptă spre port. O adiere de vânt o învălui. Intreaga ei 
înfățișare degaja fineţe, frumuseţe, dar și o ușoară stare de 


neliniște. Vântul se înteți. 

Se apropie de faleză, admirând impunătoarea clădire a 
Cazinoului, forfota din port, frământarea neputincioasă a mării, 
zborul planat al pescărușilor. O mamă își plimba copilul. Din 
landoul adânc luceau doi ochișori frumoși. Ajunse în dreptul 
statuii lui Eminescu. Vântul rece, care bătea dinspre mare, 
mângâia chipul marelui poet. 

La capătul promontoriului, în spatele clădirii masive construite 
în 1938 prin contribuţia voluntară a maiștrilor de marină, 
aștepta căpitanul lonel Istrate, îmbrăcat civil. Era nerăbdător. 
Jos, în port, vântul sufla mai tare, legănând minuscula barcă. 
Dana se urcă tăcută, îngândurată. 

— Ți-e frică, Dana? 

— Te iubesc. 

— Și eu. 

De aceea mi-e frică. 

Se îmbrățișară. Dana privi tristă spre cer. Sus de tot, în înaltul 
cerului, un stol de porumbei. Parcă i-ar cunoaște. Porumbeii se 
roteau, urcând și coborând din înălțimi. Ionel luă vâslele în mâini 
și barca se urni din loc. Încet, se îndepărtară de țărm. 

Pe terasa restaurantului, Mohamed Sukmani și Musli Faud 
cercetau marea cu binoclul. Comandară o nouă sticlă de coniac. 

— Servește, Musli. Nu se știe când vei mai bea coniac 
românesc. 

— Ai dreptate, Mohamed. Să ridicăm paharul. 

În larg, barca înainta ușor. Din port ieși și «Amir Denir» 
îndepărtându-se sigur de vechiul Tomis. 

— Totul merge strună, Musli. 

— Văd, răspunse acesta. 

O ceață plumburie învălui barca în care se aflau Dana și lonel 
Istrate. 

Se auzi o explozie. Trombe de apă răscoliră marea. Prin 
binoclu se vedeau bucăţile de scândură smulse. 

— Am pus punct, Musli, spuse Mohamed Sukmani. 

— Alah ne-a ajutat și tot el ne va ierta greșelile, răspunse 
Faud. 

— Să bem. Să bem Musli. Vreau să plec beat de-aici. Peste 
două ore «El Hafez» va spune adio acestui blestemat port. 

— Sus mâinile, domnilor! Spectacolul nu s-a terminat. 

Era vocea căpitanului Stoian. În spatele lui, locotenentul 


major Voinea cu un pistol îndreptat spre cei doi. Sukmani se 
răsuci încercând fulgerător să sară în mare peste balustrada 
terasei. 

— Înapoi, domnule lohan Bergman alias Mohamed Sukmani. 
Nu-i pe aici ieșirea, interveni hotărât Vidrașcu, care apăru din 
spatele balustradei. 

Sukmani luă un scaun și-l aruncă spre Vidrașcu. Ofițerul se 
înclină. Scaunul căzu în gol. Se repezi la Sukmani. Cu mâna 
dreaptă îl prinse de piept, și cu stânga îi aplică o lovitură sub 
bărbie. Sukmani se prăbuși sub masă. 

— lonașcule, dezarmează-l, ordonă Vidrașcu. Acesta îi scotoci 
buzunarele. Găsi, între altele, un pistol și bricheta cu renumita 
otravă. 

Sukmani se ridică anevoios de jos, ţinându-se cu mâna de 
obraz. Faud se lipi de el înmărmurit. 

— Jos, domnilor, urmează actul doi! 

Sukmani, cu privirea tulbure, clătinându-se, cobori încet, 
treaptă cu treaptă. Faud se îngălbenise. Picioarele abia îl mai 
țineau. 

Când ajunse în mijlocul scărilor, privind în jos, Sukmani se 
opri, înmărmurit. La capătul lor, în holul larg, îi aștepta un 
cordon viu. Duse mâinile la ochi și urlă: 

— Nu se poate! Meine mutter, Kurt Mayer, Sali Abdulah... și se 
opri simțind că se înăbușă. Faud, îndobitocit, continuă apelul: 

— Dana Marinescu, lonel Istrate, Manuela Pandelescu, Ali 
Ahmet! Alah, Alah, ne-ai trădat! 

— Și eu, domnule Faud, răspunse dintr-un colț plutonierul 
Calancea. Pe mine nu mă bagi în seamă? 

Bătrâna doamnă Bergman se încolăci, așezându-se pe un 
scaun adus în grabă. Chipul ei era livid, privirea stinsă. Murmură 
printre dinți: 

— lohan... 

În clipa aceea, Sukmani sări două trepte cu intenția de a se 
repezi spre grupul din hol. Într-o fracțiune de secundă 
locotenentul-Ahmet scoase pistolul, și-l obligă să se oprească la 
o jumătate de metru de arma întinsă spre el. 

— Domol, domol! 

— lonașcule! 

— Ordonaţi, tovarășe căpitan! 

— Pune-le cătușele acestor domni! 


— "nţeles, tovarășe căpitan. 

Dana și lonel se îmbrățișară îndelung. Au urmat calde 
strângeri de mâini. În larg, «EI Hafez» plutea încet fără secund. 

In aceeași zi, Vidrașcu, din însărcinarea căpitanului Stoian, 
raportă prin telefon colonelului Angelescu executarea 
exemplară a misiunii. 

— Tovarăşe colonel, misiunea „ALBATROS-31” a fost 
îndeplinită. 

— Felicitări întregului colectiv! Vocea colonelului i se păru 
puțin tremurată. 

— Vă mulțumim, răspunse Vidraşcu. 

— Raportează-i căpitanului Stoian că mâine, la ora 13, voi sosi 
în Constanţa cu colonelul Munteanu. Să fie prezenţi toți cei ce 
au concurat la reușita acţiunii. 

— Am înţeles. Dumneavoastră cum vă simţiţi? 

— Bine, sau aproape bine. 

— Atunci vă așteptăm. 

A doua zi, la sediu, colonelul Munteanu care era la curent* cu 
acțiunea „ALBATROS-31”, dori să-i cunoască epilogul. Colonelul 
Angelescu făcu semn lui Stoian să vorbească. 

Barca cu Istrate și Dana plecase la ora fixată. Ajunsă în larg 
mica ambarcaţiune fusese învăluită de ceaţă. La cea naturală, 
se adăugase și conţinutul câtorva grenade fumigene. O vedetă 
rapidă, făcând un rondou mare, i-a luat pe Istrate și Dana la 
bord, aducându-i în port. Barca a Sărit în aer exact în momentul 
stabilit de Sukmani și Faud, însă fără pasageri. Induși în eroare, 
cei doi, care urmăriseră întreaga scenă de pe terasa 
restaurantului „Palace”, au jubilat, crezându-se victorioși. Stoian 
relată, fără a insista prea mult, scena prilejuită de arestarea lui 
Sukmani și Faud, menţionând că fuseseră arestaţi concomitent 
și ceilalți complici. 

— Deci, conchise colonelul Munteanu, așa s-a încheiat 
acţiunea de contracarare a intenţiilor celor două servicii de 
spionaj. Dă-mi voie, tovarășe Stoian, ca la felicitările exprimate 
de tovarășul colonel Angelescu, să le adaug și pe ale mele 
împreună cu bucuria de a fi primul care ia contact cu oamenii 
dumitale după încheierea cu succes a acestei acțiuni patriotice. 

— Vă mulțumesc în numele tuturor, tovarășe colonel. 

— Puteţi să-mi spuneţi ce vizau cele două organizaţii de 
spionaj? întrebă colonelul Munteanu. 


Căpitanul Stoian stătu puţin pe gânduri. 

— Multe. În primul rând informaţii. Apoi îi interesa bateria 
„Tirpitz”. În „camera X” a funcţionat un laborator condus de un 
savant care a murit imediat după terminarea războiului. El a 
conceput o instalaţie denumită „Mortimex”. Se pare că a făcut și 
un experiment sub apă, obţinând un efect de-a dreptul uluitor. 
Tot aici, în această faimoasă baterie superfortificată, un amiral 
german și-a adăpostit zestrea de război, mai multe lingouri de 
aur. 

Convinși că atât de periculoasa armă cât și aurul zac sub 
tonele de pământ, au trecut la răpirea a două persoane, după 
mine un act necugetat. Ce a urmat, cunoașteţi. Acţiunile 
dușmanului au eșuat. El s-a lovit de cinstea oamenilor, de 
vigilenta noastră. În confruntarea aceasta aspră victoria ne-a 
surâs și pentru faptul că tot timpul ne-am bucurat de sprijinul 
militarilor, al tuturor oamenilor, am înțeles să ne facem datoria 
până la capăt pentru o cauză dreaptă, pentru ţară, pentru 
partid. 

Au răsunat câteva aplauze spontane, sincere. 

— Personalul este adunat? întrebă colonelul Angelescu. 

— Da, tovarășe colonel. 

— Să mergem. 

În sala de festivități, întregul personal, inclusiv maiorul 
Frânculeanu și căpitanii Istrate și Voicu, îl întâmpină militărește 
pe colonelul Munteanu, care era vădit emoţionat. Le aduse la 
cunoștință celor de faţă ordinul prin care căpitanii Stoian Radu și 
Istrate lonel erau înaintați la gradul de maior, iar locotenentul 
major Vidrașcu Mihai la cel de căpitan. Se conferiră ordine și 
medalii altor cadre care contribuiseră la desfășurarea acţiunii de 
dejucare a intenţiilor spionajului străin. 

După încheierea micii festivități, colonelul Munteanu se 
adresă maiorului Stoian: 

— Mă așteptam s-o găsesc și pe solista ansamblului, Dana 
Marinescu. 

— Am socotit că nu e potrivit să participe la această adunare, 
mai ales că nu știam prea bine despre ce va fi vorba. Dar, cu 
permisiunea dumneavoastră, ne vom deplasa la teatru unde o 
vom găsi și pe ea și unde vă invităm la o masă tovărășească. 

— Atunci să ne grăbim, tovarășe Stoian. Spuse zâmbind 
colonelul. 


În anticamera sălii unde se organizase masa, așteptau, nu 
fără emoție, Dana Marinescu, Manuela Pandelescu, Florica Mezei 
și alte câteva persoane. Discuţiile se animară. Işi făcu apariţia 
colonelul Munteanu însoţit de colonelul Angelescu și de maiorul 
Stoian. 

Vidrașcu prezentă colonelului Munteanu persoanele pe care 
nu le cunoscuse. Ajungând în dreptul Danei, colonelul se retrase 
un pas, desfăcu brațele și exclamă uimit: 

— Hanelore! 

— Milică! 

Se îmbrăţișară ca niște vechi și apropiate cunoștințe. Cei de 
față rămăseseră înmărmuriţi. Se auzi din nou vocea Danei, 
stinsă, tot mai stinsă, murmurând: „Milică, Milică...” O simţi 
moale în brațele sale și o așeză pe canapeaua de lângă perete. 
Ochii frumoși ai artistei erau închiși. Inima i se oprise: un infarct 
miocardic curmase fulgerător viața zbuciumată a celei ce fusese 
Hanelore Schmidt, Dana Marinescu... 

— Dana! Dana! ţipă lonel Istrate, mângâindu-i obrazul. 

Fiinţa pe care o îndrăgise atât de mult și cu care își făurise 
atâtea planuri, nu-i mai răspundea. lar pleoapele, frumoase dar 
nemiloase, acoperiseră privirea care îi vorbise de atâtea ori fără 
cuvinte. 

Colonelul Munteanu, căruia nu-i venea să creadă cele 
petrecute sub ochii lui, ședea zdrobit pe un fotoliu în biroul 
căpitanului Voicu. Își acoperise fața cu palmele. Într-un târziu, 
copleșit de durere, cu voce tremurândă începu să explice, 
adunându-și cu greu gândurile. 

— Venisem să sărbătorim un succes al vostru, să comunic 
maiorului Istrate și Danei Marinescu că au asentimentul celor în 
drept, să se căsătorească și când colo... Işi șterse ochii cu 
batista și continuă. Dana era una și aceeași persoană cu 
Hanelore Schmidt, colega și marea mea iubire din liceu. In 
toamna anului 1944 am plecat voluntar pe front. Când m-am 
înapoiat n-am mai găsit-o. Am aflat lucruri confuze despre ea și, 
pentru că mult timp nu a dat niciun semn de viaţă, am crezut-o 
moartă. După atâţia ani, împrejurările ne-au pus față în față. 
Inima ei bolnavă probabil, nu a rezistat emoţiei... 

Colonelul Angelescu, care condusese întreaga operaţiune, nu 
se așteptase la acest deznodământ. Faţa i se îmbujoră, câteva 


lacrimi de bărbat se prelinseră fugar. 

Afară, un vânt tăios de toamnă sufla de zor. Pescărușii 
invadaseră străzile din apropierea țărmului. Se apropia iarna. 

Vidrașcu simţi nevoia să facă o plimbare. Îmbrăcă mantaua și 
ieși în stradă. Un soare întârziat trimitea câteva raze calde 
asupra orașului. O luă pe prima stradă la stânga și se opri pe 
malul plajei „Modern”. Valurile mării se rostogoleau zgomotos 
spre țărm, lăsând în urmă o spumă albă. 

O adiere îl izbi în faţă. Își aranjă fularul și privi din nou spre 
mare. Plaja goală, pustie. Câţiva pescăruși ciuguleau gălăgioși 
pe malul apei, acolo unde vara copiii construiesc zeci de castele 
și-și făuresc mii de vise. 


-= sfârșit =- 


COLECŢIA SFINX COLECŢIA SFINX COLEC] 


SI 


COLECTIA SFINX COLECTIA SFINX COLECTIA SFI 


Era a patra noapte în care dragorul 

de bază 21 patrula la oarecare distanță 
de țărm. Oamenii, vlăguiţi, aveau 

totuși privirile agere. Fiecare, 

la locul stabilit, observa un anume 
sector din întinderea apei. Presupusul 
inamic, o navă necunoscută ce transmitea 
din cînd în cînd, noaptea, scurte mesaje 
întirzia să apară. 


